(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΛΑ΄

Δευτέρα, 02 Οκτωβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ανακοινώνεται ότι ο Υπουργός Οικονομικών κ. Κωνσταντίνος Χατζηδάκης κατέθεσε το προσχέδιο του Κρατικού Προϋπολογισμού 2024, σύμφωνα με την παράγραφο 3 του άρθρου 79 του Συντάγματος και τις παραγράφους 2, 3 και 4 του άρθρου 121 του Κανονισμού της Βουλής, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς την Υπουργό Κοινωνικής Συνοχής και Οικογένειας με θέμα: «Οι εξοντωτικές για τον οικογενειακό προϋπολογισμό τιμές των ενοικίων στην Αθήνα και σε όλη την Ελλάδα», σελ.
 β) Προς τον Υπουργό Υγείας:
 i. με θέμα: «Για την ασφαλή και απρόσκοπτη λειτουργία του Βενιζέλειου Γενικού Νοσοκομείου Ηρακλείου», σελ.
 ii. με θέμα: «Τραγικές ελλείψεις στο Νοσοκομείο Αγρινίου»., σελ.
 iii. με θέμα «Για την κατάσταση του Γενικού Νοσοκομείου Σητείας», σελ.
 iv. με θέμα: «Για την ασφαλή και απρόσκοπτη λειτουργία του Πανεπιστημιακού Γενικού Νοσοκομείου Ηρακλείου (ΠΑΓΝΗ)», σελ.
 v. με θέμα: «Επιτακτική αναγκαιότητα η ανέγερση Γενικού Νοσοκομείου στην Ανατολική Αττική», σελ.
 γ) Προς τον Υπουργό Μετανάστευσης και Ασύλου, με θέμα: «Κίνδυνος για σοβαρή διατάραξη της ομαλής λειτουργίας των υπηρεσιών του Υπουργείου Μετανάστευσης και Ασύλου από τη μη ανανέωση των συμβάσεων των εργαζομένων του, που λήγουν στις 31.12.2023», σελ.
 δ) Προς τον Υπουργό Εθνικής Οικονομίας και Οικονομικών, με θέμα: «Επανόρθωση ζημίας του Δημοσίου από το διακανονισμό οφειλών της ΕΥΔΑΠ κατά το 2020-2022, περίοδος υπαγωγής της στο Υπερταμείο, επέκταση υπηρεσιών συντήρησης και αποτροπή της ιδιωτικοποίησής της μέσω Συμπράξεων Δημοσίου και Ιδιωτικού Τομέα (ΣΔΙΤ)», σελ.
 ε) Προς τον Υπουργό Εθνικής Άμυνας:
 i. με θέμα: «Πέντε νεκροί Έλληνες στην Λιβύη, μεταξύ αυτών και τρεις Αξιωματικοί. Πολλά και αναπάντητα τα ερωτήματα», σελ.
 ii. με θέμα: «Καταστροφές λόγω των πλημμυρών στο αεροδρόμιο στρατιωτικών ελικοπτέρων στο Στεφανοβίκειο», σελ.
 στ) Προς τον Υπουργό Ανάπτυξης:
 i. με θέμα: «Η αισχροκέρδεια στα τρόφιμα στις πληγείσες περιοχές της Θεσσαλίας», σελ.
 ii. με θέμα: «Πλημμύρα ανατιμήσεων οδηγεί σε αδιέξοδο χιλιάδες νοικοκυριά», σελ.

ΠΡΟΕΔΡΕΥΟΝΤΕΣ

ΓΕΩΡΓΑΝΤΑΣ Γ. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί διαδικαστικού θέματος:
 ΓΕΩΡΓΑΝΤΑΣ Γ. , σελ.
 ΠΛΑΚΙΩΤΑΚΗΣ Ι. , σελ.

Β. Επί των επικαίρων ερωτήσεων:
 ΒΙΛΙΑΡΔΟΣ Β. , σελ.
 ΓΕΡΟΥΛΑΝΟΣ Π. , σελ.
 ΖΑΜΠΑΡΑΣ Μ. , σελ.
 ΖΑΧΑΡΑΚΗ Σ. , σελ.
 ΖΕΡΒΕΑΣ Α. , σελ.
 ΘΕΜΙΣΤΟΚΛΕΟΥΣ Μ. , σελ.
 ΘΕΟΧΑΡΗΣ Θ. , σελ.
 ΚΑΖΑΜΙΑΣ Α. , σελ.
 ΚΑΙΡΙΔΗΣ Δ. , σελ.
 ΚΑΤΡΙΝΗΣ Μ. , σελ.
 ΚΕΦΑΛΟΓΙΑΝΝΗΣ Ι. , σελ.
 ΡΟΥΝΤΑΣ Γ. , σελ.
 ΣΚΡΕΚΑΣ Κ. , σελ.
 ΣΥΝΤΥΧΑΚΗΣ Ε. , σελ.
 ΧΡΗΣΤΙΔΗΣ Π. , σελ.
 ΧΡΙΣΤΟΔΟΥΛΑΚΗΣ Ε. , σελ.

Γ. ΠΑΡΕΜΒΑΣΕΙΣ:
 ΠΛΑΚΙΩΤΑΚΗΣ Ι. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΛΑ΄

Δευτέρα 2 Οκτωβρίου 2023

Αθήνα, σήμερα στις 2 Οκτωβρίου 2023, ημέρα Δευτέρα και ώρα 14.07΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΙΩΑΝΝΗ ΠΛΑΚΙΩΤΑΚΗ.**

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στις επίκαιρες ερωτήσεις, επιτρέψτε μου να κάνω μία ανακοίνωση προς το Σώμα.

Ο Υπουργός Οικονομικών κ. Κωνσταντίνος Χατζηδάκης κατέθεσε το προσχέδιο του Κρατικού Προϋπολογισμού 2024, σύμφωνα με την παράγραφο 3 του άρθρου 79 του Συντάγματος και τις παραγράφους 2, 3 και 4 του άρθρου 121 του Κανονισμού της Βουλής.

Παραπέμπεται στη Διαρκή Επιτροπή Οικονομικών Υποθέσεων.

Πρώτη θα συζητηθεί η όγδοη με αριθμό 167/25-9-2023 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Γερουλάνου προς την Υπουργό Κοινωνικής Συνοχής και Οικογένειας με θέμα: «Οι εξοντωτικές για τον οικογενειακό προϋπολογισμό τιμές των ενοικίων στην Αθήνα και σε όλη την Ελλάδα».

Ορίστε, κύριε Γερουλάνο, έχετε τον λόγο.

**ΠΑΥΛΟΣ ΓΕΡΟΥΛΑΝΟΣ:** Ευχαριστώ, κύριε Πρόεδρε.

Καλησπέρα, κυρία Υπουργέ!

Σύμφωνα με δημοσιευμένα στοιχεία από πρόσφατες έρευνες, η αύξηση των ενοικίων στην Ελλάδα από το 2018 έως το 2022 κυμαίνεται ουσιαστικά μεταξύ 37% - 42% με τις υψηλότερες αυξήσεις να είναι μέσα στο κέντρο της Αθήνας και κυρίως στα μικρότερα ακίνητα. Συγκεκριμένα, οι τιμές των ενοικίων στην Αθήνα μόνο τον τελευταίο χρόνο αυξήθηκαν 10%, ενώ σωρευτικά την τελευταία τριετία κυμαίνονται από το 30% έως το 35%. Η κατάσταση είναι ακόμα χειρότερη για κατοικίες φοιτητών ή δημοσίων υπαλλήλων, οι οποίοι μετατίθενται και χρειάζονται κάποια κατοικία έστω και για μικρά χρονικά διαστήματα.

Όλα τα παραπάνω εντάσσονται σε ένα δυστοπικό ουσιαστικά ελληνικό περιβάλλον, που περιγράφουν συνεχόμενες έρευνες της EUROSTAT, σύμφωνα με τις οποίες το κόστος στέγασης στην Ελλάδα έχει εκτιναχθεί σε επίπεδα που αγγίζουν το 60%-70% του μέσου ενιαίου μισθού, το οποίο κάνει την Ελλάδα πρωταθλήτρια στην Ευρωπαϊκή Ένωση στο συγκεκριμένο κρίσιμο για το πορτοφόλι της ελληνικής οικογένειας δείκτη.

Επειδή όλοι συνομολογούμε πως η αξιοπρεπής οικονομικά προσιτή κατοικία είναι θεμελιώδης προϋπόθεση κοινωνικής δικαιοσύνης, ευημερίας, καθώς και ζωτικής σημασίας για τη ζωντάνια και τη βιωσιμότητα των πόλεων και ειδικά της πρωτεύουσας, θέλουμε να ρωτήσουμε εάν και ποιες πρωτοβουλίες θα εισηγηθείτε στο Υπουργείο Οικονομικών για να υπάρξει ένας έλεγχος αυτών των ανατιμήσεων που υπάρχουν και να μειωθούν τα ενοίκια και εάν θα κάνετε κάτι για να υιοθετήσετε μέρος της πρότασης του ΠΑΣΟΚ για τη δημιουργία πρόσθετων κατοικιών, που εκ των πραγμάτων θα μειώσουν τα ενοίκια.

Σας ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε, κύριε συνάδελφε.

Τον λόγο έχει η Υπουργός Κοινωνικής Συνοχής και Οικογένειας κ. Σοφία Ζαχαράκη.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Κύριε Γερουλάνο, ευχαριστώ πολύ για την ευκαιρία που μας δίνετε σήμερα να συζητήσουμε για κάτι το οποίο βλέπουμε όχι μόνο να συζητείται και να γίνεται εκτενής αρθρογραφία επί του θέματος, αλλά και να απασχολεί ουσιαστικά πάρα πολύ και τους νέους ανθρώπους οι οποίοι θα ήθελαν πάρα πολύ να ανεξαρτητοποιηθούν πολλές φορές και από την πατρική, την οικογενειακή εστία. Πρόκειται για ένα υπαρκτό ζήτημα.

Όμως, επειδή η επικαιρότητα τρέχει, επιτρέψτε μου να επισημάνω πρώτα απ’ όλα ότι στην κατάθεση του προσχεδίου προϋπολογισμού υπάρχει μέσα η αύξηση του ελάχιστου εγγυημένου εισοδήματος και μάλιστα νωρίτερα. Και αυτό το λέω και προς ενημέρωση ούτως ή άλλως και της Ολομέλειας.

Το δεύτερο και πολύ σημαντικό είναι ότι για ανθρώπους που αυτή τη στιγμή πλήττονται στη Θεσσαλία έχει ξεκινήσει ήδη μια εκτενής προσπάθεια, έτσι ώστε να καλυφθούν οι στεγαστικές τους ανάγκες. Επειδή η ερώτηση σήμερα, κύριε Γερουλάνο, που πολύ επίκαιρα θέτετε, αγγίζει το καίριο ζήτημα που αφορά το πού θα μείνουν αυτοί οι άνθρωποι άμεσα, μεσοπρόθεσμα, αλλά και μακροπρόθεσμα, θα ήθελα να σας ενημερώσω ότι είμαστε εκεί από την πρώτη στιγμή πάντα σε σύμπνοια και σύζευξη και με την αυτοδιοίκηση, για να μπορέσουμε να δώσουμε λύσεις.

Όσον αφορά, λοιπόν, αυτό το κομμάτι, θα ήθελα να πω ότι ολοκληρώθηκε και η διαδικασία παράτασης των αιτήσεων του επιδόματος στέγασης που έληγαν τον Σεπτέμβριο για τους πληγέντες και τις πληγείσες περιοχές της Θεσσαλίας. Παρατάθηκαν, λοιπόν, χίλιες τριακόσιες εξήντα έξι αιτήσεις στο σύνολο των τριών χιλιάδων σαράντα εννέα και στις υπόλοιπες είχε ήδη υποβληθεί αίτηση από τον δικαιούχο ή μέλος του νοικοκυριού του.

Πέρα από τα επίκαιρα τα οποία ανέφερα αυτή τη στιγμή, να σας πω ότι προφανώς πολλές οικογένειες αυτή τη στιγμή, πολλοί νέοι, όπως είπα και πριν, θέλουν να ανοίξουν τα φτερά τους και να αυτονομηθούν και, δυστυχώς, η υπαρκτή αύξηση των μισθωμάτων τούς αποτρέπει. Βέβαια, υπάρχουν κι άλλα ζητήματα, τα οποία όμως είμαι σίγουρη ότι θα αγγίξουμε και στο δεύτερο κομμάτι.

Άκουσα και διάβασα κατά την επεξεργασία της ερώτησης με μεγάλη προσοχή τα στοιχεία και ξέρετε ότι εκτιμώ ιδιαίτερα και την παράθεση δεδομένων. Αναφέρετε ο ίδιος στην ερώτηση, που καταθέσατε δημοσιευμένα στοιχεία από έρευνες που πραγματοποίησαν πλατφόρμες ενοικιάσεων ακινήτων. Να ξεκαθαρίσουμε και κάτι που ίσως και οι συμπολίτες μας δεν το γνωρίζουν, αλλά αξίζει να σημειωθεί, χωρίς καμμία πρόθεση να υποβαθμίσουμε την αξία καμμιάς από τις πλατφόρμες που παραθέσατε. Δεν υπάρχει μια δημόσια βάση δεδομένων, αλλά οι πλατφόρμες απεικονίζουν την πραγματικότητα από τη σκοπιά των τιμών, που θέτουν οι ιδιοκτήτες και όχι από τα τελικά συμβόλαια των μισθώσεων. Συνεπώς, χωρίς να αμφισβητούμε την αυξητική τάση που έχουν οι τιμές των ενοικίων, οφείλουμε πάντα να μιλάμε με πραγματισμό.

Σας δίνω, λοιπόν, μερικά επίσημα στοιχεία αναφέροντας τα στοιχεία της ΕΛΣΤΑΤ, αναφορικά με τους μηνιαίους υποδείκτες ομάδων ειδών του δείκτη τιμών καταναλωτή. Η ποσοστιαία διαφορά του μέσου μηνιαίου κόστους στην κατηγορία στέγασης μεταξύ των ετών στα οποία αναφέρεστε, ανέρχεται στις 26,2 ποσοστιαίες μονάδες. Αναφερόμαστε στη διαφορά του κόστους στέγασης από το 2018 έως το 2022 και περιλαμβάνει και άλλα κόστη πέραν του ενοικίου, που δείχνει όμως μια κατά τι πιο βελτιωμένη εικόνα από αυτή που προβάλατε, σύμφωνα πάντα με τα δημοσιευμένα στοιχεία των πλατφορμών, κάτι που δεν αμφισβητείται.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Από την άλλη, η μέση αύξηση στον εναρμονισμένο δείκτη τιμών ενοικίων κατοικίας στην Ελλάδα ανέρχεται σε 9,9 ποσοστιαίες μονάδες, όταν στις είκοσι επτά χώρες της Ευρώπης ανέρχεται στο 7,3. Δεν αγνοούμε την πραγματικότητα. Υπάρχει σαφώς αυξητική τάση στις τιμές, αλλά και η παρούσα Κυβέρνηση αφουγκράζεται τις ανάγκες των πολιτών.

Αυτό το έδειξε -και βέβαια στη δευτερολογία θα αναφερθώ συγκεκριμένα στα μέτρα τα οποία έχει λάβει και θα λάβει- και στην περίπτωση της πανδημίας όταν προέκυψαν αντίστοιχα προβλήματα στον στεγαστικό τομέα. Και τότε είχαμε προχωρήσει σε ένα πολύ ουσιαστικό μέτρο ελάφρυνσης πολιτών και επιχειρήσεων που είχαν υποστεί αρνητικές συνέπειες. Θυμίζω ότι είχαμε τότε απαλλάξει από την υποχρέωση καταβολής του 40% του συνολικού μισθώματος για ένα μεγάλο χρονικό διάστημα. Γιατί αναφέρομαι σε αυτό; Διότι προφανώς δεν υπάρχει έλλειψη ενσυναίσθησης. Όλοι το αντιλαμβανόμαστε, γιατί μπορεί να είμαστε και οι ίδιοι ούτως ή άλλως σε αυτή τη θέση στις δυσκολίες.

Βέβαια, πρέπει εδώ να αναφέρω ότι όταν μιλάμε για δυνατότητα κάλυψης του μηνιαίου κόστους των μισθωμάτων, αναφέρομαι και για το διαθέσιμο εισόδημα, γιατί εδώ πρέπει να ενδυναμώσουμε τον κάθε πολίτη που θέλει να αποκτήσει το δικό του σπίτι με οποιονδήποτε τρόπο, ενδυναμώνοντας το εισόδημα.

Εδώ, λοιπόν, να αναφέρω στους αξιοσέβαστους συναδέλφους που είναι εδώ ότι ήδη υπάρχουν επτά ψηφισμένα νομοσχέδια μέσω των οποίων έχουμε καταφέρει στον αντίποδα μόνιμες και σταθερές αυξήσεις στο κομμάτι του διαθέσιμου εισοδήματος. Και βέβαια και ο ίδιος ο Πρωθυπουργός το έχει θέσει σε απόλυτη προτεραιότητα, θέτοντας ούτως η άλλως και μια από τις αρμοδιότητες στο αρμόδιο πλέον Υπουργείο, το Υπουργείο Κοινωνικής Συνοχής και Οικογένειας, το κομμάτι της στεγαστικής πολιτικής.

Επιτρέψτε μου -για να μην κάνω κατάχρηση του χρόνου, γιατί έκανα ήδη και ζητώ συγγνώμη από το Προεδρείο- να προχωρήσω στα δεδομένα αμέσως μετά στη δευτερολογία.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Ορίστε, κύριε Γερουλάνο, έχετε τον λόγο για τη δευτερολογία σας.

**ΠΑΥΛΟΣ ΓΕΡΟΥΛΑΝΟΣ:** Κυρία Υπουργέ, κατ’ αρχάς ευχαριστώ για τη σοβαρότητα με την οποία αντιμετωπίζετε αυτό το θέμα, αντίθετα με τις ειρωνείες που χρησιμοποίησε ο κ. Μητσοτάκης απέναντι στις προτάσεις του κ. Ανδρουλάκη παλαιότερα, για να αναδείξετε τουλάχιστον ότι πραγματικά υπάρχει ένα θέμα και είναι σοβαρό.

Είπατε ότι στον προϋπολογισμό έχουμε αύξηση του ελάχιστου εισοδήματος. Δεν φαντάζομαι ότι εννοείτε ότι θα είναι αντίστοιχο με τα δικά σας ποσοστά το 26% το οποίο αναφέρατε ότι είναι η αύξηση της κατοικίας. Άρα εδώ αυτό το οποίο συζητάμε δεν είναι μόνο αν υπάρχει αύξηση στο εισόδημα ή αν υπάρξει αύξηση στην κατοικία, αλλά πώς το ένα μπλέκει με το άλλο και πώς όλα αυτά οδηγούν την Ελλάδα συνέχεια να ανεβαίνει -και να γίνεται πρωταθλήτρια ουσιαστικά- στο ποσοστό του εισοδήματος το οποίο αφιερώνουν στο ενοίκιό τους νέοι και νέα ζευγάρια, αλλά και μεγάλης ηλικίας άνθρωποι, οι οποίοι είναι εγκλωβισμένοι στην Αθήνα.

Όμως, επιτρέψτε μου να πω ότι όλα αυτά τα ωραία πράγματα τα οποία λέτε και όλα αυτά τα ωραία πράγματα, που θέλετε να κάνετε δεν μπορούν να γίνουν σε ένα κόμμα το οποίο θεωρεί θέσφατο την ανέλεγκτη αγορά. Και δεν μπορούν να εφαρμοστούν αυτές οι πολιτικές που λέτε σε ένα κόμμα το οποίο άλλα λέει και άλλα εννοεί. Και θα εξηγήσω ακριβώς τι εννοώ.

Η Κυβέρνηση αυτό ουσιαστικά κάνει, δηλαδή δημιουργεί Υπουργεία, Υπηρεσίες, δομές, κ.λπ., για να πει ότι κάνει κάτι, ενώ στην πραγματικότητα η δράση της είναι τέτοια που αναιρεί και τη δημιουργία αυτών των δομών που κάνει. Για παράδειγμα, είναι το δικό σας το Υπουργείο, στο οποίο στο τέλος απ’ ό,τι βλέπουμε, θα μείνουν μόνο όποιες προσλήψεις γίνουν, όπως γίνονται συνήθως με αυτές τις δομές. Και πολύ ωραία το περιγράφει σήμερα ο Πάσχος Μανδραβέλης στην «ΚΑΘΗΜΕΡΙΝΗ.

Όμως, γιατί η ανέλεγκτη αγορά δεν προσφέρεται για κοινωνική πολιτική, για στεγαστική πολιτική, για οικογενειακή πολιτική; Δεν προσφέρεται διότι στο θέμα της κατοικίας έχετε τρεις μεγάλους εχθρούς, τον τουρισμό, τις τράπεζες και την ίδια την Κυβέρνηση. Εκτός από τον τουρισμό, τα άλλα δύο είναι εντελώς στο χέρι σας να τα διαχειριστείτε. Τι εννοώ; Όλοι συμφωνούμε ότι τα ενοίκια έχουν πάρει φωτιά. Όλοι συμφωνούμε ότι η Αθήνα και η Αττική είναι πρωταθλητές στην Ελλάδα. Όλοι συμφωνούμε ότι η Ελλάδα γίνεται σιγά-σιγά πρωταθλήτρια στο ποσοστό που ξοδεύουν οι άνθρωποι για το ενοίκιό τους. Τρεις στους τέσσερις ενοικιαστές, ηλικίας δεκαοκτώ έως σαράντα τεσσάρων χρόνων, δηλώνουν ότι το ενοίκιο τους δημιουργεί άγχος.

Αυτό είναι μία κοινωνική βόμβα στα θεμέλια του συστήματος και όλοι λέμε ότι κάτι θέλουμε να κάνουμε με αυτό. Το ερώτημα είναι τι να κάνουμε. Εάν δείτε τα μέτρα που έχει πάρει μέχρι σήμερα η Κυβέρνηση, θα έλεγα ότι έχουν αποτύχει όχι μόνο με βάση τα δικά σας κριτήρια που θέτετε, αλλά ακόμα και των ανθρώπων οι οποίοι θα μπορούσαν να εκμεταλλευτούν αυτά τα προγράμματα. Σας παραπέμπω σε ένα τελευταίο άρθρο της «AL JAZEERA» το οποίο είχε ένα ζευγάρι, που μιλάει ακριβώς για τα προβλήματα για τα οποία μιλάνε όλα τα νέα ζευγάρια.

Όμως, γιατί έχετε αποτύχει σε αυτούς τους στόχους; Πρώτον, είπα για τον τουρισμό. Αναφορικά με το Airbnb, δεν πρόκειται να αλλάξει τίποτα στην προσφορά κατοικιών, αν δεν αλλάξει πολιτική η συγκεκριμένη υπηρεσία. Δεν λέω να πάτε σε ακραία μέτρα όπως αυτά που βλέπουμε στη Νέα Υόρκη που δεν μπορείς να έχεις Airbnb αν δεν μένεις στο ίδιο κτήριο με το διαμέρισμα που νοικιάζεις ή στην Ισπανία που το απαγορεύουν. Όμως, δεν μπορεί να το αφήνετε ανεξέλεγκτο. Ό,τι ήταν να υπηρετήσει το Airbnb σ’ αυτά τα σπίτια, το έχει κάνει. Τώρα πια μπαίνει μέσα η αγορά και αγοράζει ολόκληρες πολυκατοικίες. Κάνει τίποτα η Κυβέρνηση γι’ αυτό; Όχι. Μα, αν αφαιρούνται όμως αυτά τα σπίτια από τη διαθεσιμότητα, καταλαβαίνετε πού πάνε τα ενοίκια!

Δεύτερον, αναφορικά με τα επιτόκια των τραπεζών, ποιος θα σκεφτεί να αξιοποιήσει τα προγράμματα που λέτε, όταν ουσιαστικά στέλνετε αυτούς τους ανθρώπους στις τράπεζες; Δεν πρόκειται να αλλάξει έτσι ούτε η ζήτηση ούτε η προσφορά των κατοικιών, εάν περιμένετε να πάει ένας άνθρωπος σε μία τράπεζα εκεί που είναι τα επιτόκια σήμερα και εκεί που έχει ανέβει η διαφορά του επιτοκίου δανεισμού με τα επιτόκια καταθέσεων! Έχετε καταλάβει το ράλι που έχει γίνει αυτή τη στιγμή εκεί πέρα; Ποιος θα πάει να πάρει δάνειο, για να έρθετε μετά εσείς να τους βοηθήσετε;

Και το τρίτο είναι η golden visa, το θαύμα -υποτίθεται- της δικής σας Κυβέρνησης και, δυστυχώς, της υποτιθέμενης κοινωνικά ευαίσθητης Κυβέρνησης του ΣΥΡΙΖΑ που ουσιαστικά βάζει τρικλοποδιά στα προγράμματα τα οποία εσείς αναφέρετε. Και όταν βλέπεις το ένα χέρι να κόβει το άλλο χέρι, αναρωτιέσαι αν κάτι πάει λάθος στο κεφάλι. Όμως, δεν πάει κάτι λάθος στο κεφάλι. Η Κυβέρνηση είναι καταχαρούμενη με τα λεφτά που τους φέρνει η golden visa. Η Κυβέρνηση είναι καταχαρούμενη που οι τράπεζες βγαίνουν από την κρίση, ουσιαστικά δανείζοντας χωρίς ρίσκο. Αυτό, όμως, αφήνει εσάς και το Υπουργείο σας σε μια πολύ δύσκολη θέση, διότι όσο αυτή η αγορά λειτουργεί ανέλεγκτα, εσείς δεν μπορείτε να κάνετε οικογενειακή πολιτική, δεν μπορείτε να κάνετε στεγαστική πολιτική.

Αν, λοιπόν, θέλετε να κάνετε οικογενειακή, στεγαστική και κοινωνική πολιτική, τότε πρέπει να ελπίζουμε στο να αλλάξει η Κυβέρνηση. Πρέπει να ελπίζουμε ότι θα έρθει μια κυβέρνηση η οποία και θα βάλει το χέρι στην τσέπη για να φτιάξει κατοικίες και θα βάλει χέρι στην αγορά για να σταματήσει να είναι ανέλεγκτη και έτσι να μπορέσει να τονωθεί η προσφορά. Και, δυστυχώς, μια τέτοια κυβέρνηση μπορεί να είναι μόνο μια κυβέρνηση του ΠΑΣΟΚ.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε κι εμείς.

Κυρία Υπουργέ, ορίστε, έχετε τον λόγο για τη δευτερολογία σας.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κύριε Γερουλάνο, ξέρετε ότι συνήθως αποφεύγω τα πολιτικά σχόλια όταν έρχομαι για τις επίκαιρες, γιατί νομίζω ότι ίσως είναι και για άλλο συγκείμενο, αλλά πριν από λίγο καιρό οι Έλληνες πολίτες ενέκριναν το πρόγραμμα το οποίο είχε μέχρι τώρα εφαρμοστεί και είχε και στοιχεία πολύ σημαντικά και πρωτόγνωρα μετά από πέντε χρόνια για το θέμα της στεγαστικής πολιτικής.

Άρα νομίζω ότι σε ένα εκλογικό αποτέλεσμα το οποίο με πολύ σεβασμό δεχθήκαμε και με πολύ σεβασμό θα το υπηρετήσουμε, ήδη απάντησαν ποια είναι η κυβέρνηση η οποία θα μπορούσε να κάνει κάπως καλύτερη την τύχη των πολιτών με συγκεκριμένες δράσεις και όχι, αν θέλετε, με θεωρητικές προσεγγίσεις.

Νομίζω, λοιπόν, ότι είναι αρκετά πρόσφατο το αποτέλεσμα έτσι ώστε να μπορούμε αυτή τη στιγμή να έχουμε την τιμή και τον σεβασμό να το επικαλούμαστε. Και επειδή πάντα μιλώ με σεβασμό και για τη δική σας τεκμηρίωση, εδώ θα ήθελα να διαφωνήσω, γιατί είναι η Κυβέρνηση η οποία μετά από έντεκα χρόνια σε ένα ζήτημα το οποίο ήταν ουσιαστικά σε ύπνωση, το ζήτημα της στεγαστικής πολιτικής, ήρθε και έδρασε.

Θα τελείωνα με αυτή την αναφορά, λέω όμως να ξεκινήσω. Θα ξεκινήσω με το πρόγραμμα «Σπίτι μου», όταν μετά από έντεκα χρόνια πραγματικής ύπνωσης ερχόμαστε και στοχεύουμε ακριβώς εκεί που πρέπει, στον νέο άνθρωπο, σε ένα ζευγάρι που κατά την ηλικία που πρέπει να δημιουργήσει, ανοίγει ξαφνικά η πόρτα της τράπεζας η οποία ήταν ερμητικά κλειστή -είναι αλήθεια, όλοι μας το έχουμε υποστεί- με πολύμηνη παραμονή, αναμονή και πολλές φορές και αρνητικό αποτέλεσμα ως προς την αίτηση. Και ποια είναι τα στοιχεία τα οποία είναι πολύ σημαντικά; Έχεις, λοιπόν, ζευγάρια είκοσι πέντε έως τριάντα εννέα ετών που για πρώτη φορά πηγαίνουν στην τράπεζα με ένα μεγάλο πρόγραμμα το οποίο διπλασιάστηκε και έφτασε σχεδόν στο ποσό του ενός δισεκατομμυρίου -με την Αναπτυξιακή Τράπεζα μέσα, με τη ΔΥΠΑ η οποία χρησιμοποίησε το αποθεματικό τους για κάτι ουσιαστικό μετά από χρόνια που έκανε παρέμβαση προς τη στεγαστική πολιτική- και δίνει μια μηνιαία δόση που είναι στην ουσία μικρότερη και από ενοίκιο.

Να δούμε λίγο τα στοιχεία. Είναι σημαντικό γιατί εδώ μιλάμε με στοιχεία και δράσεις. Έχουμε πάνω από σαράντα χιλιάδες αιτήσεις. Τελείωσαν μόλις την προηγούμενη εβδομάδα. Έχουν προεγκριθεί είκοσι τρεις χιλιάδες οκτακόσιες εβδομήντα πέντε και πάνω από εννέα χιλιάδες τριακόσιες εβδομήντα οκτώ πέρασαν στο στάδιο της έγκρισης, προδεσμεύοντας το διαθέσιμο ποσό. Το 60% των εγκεκριμένων δανείων αφορά νέα ζευγάρια και το 88% αφορά δικαιούχους με ετήσιο εισόδημα κάτω από 24.000 ευρώ.

Ανέφερα το θέμα της ταχύτητας και δεν είναι κάτι υποδεέστερο. Το ξέρετε πάρα πολύ καλά. Ξαναλέω, λοιπόν, ότι συνήθως περίμενες έξι με εννέα μήνες για να πάρεις μια απάντηση. Έχουμε ήδη εξακόσιες δέκα εκταμιεύσεις σε μια περίοδο λιγότερη των τεσσάρων μηνών. Είναι τίποτα; Πρέπει να μηδενίζουμε τα πάντα;

Το λέω γιατί πολλές φορές το κράτος -και το ξέρετε- αδυνατεί να συντηρήσει ακόμα και κτήρια τα οποία χτίζει και πρέπει νομίζω στον δημόσιο προϋπολογισμό και στα κρατικά χρήματα να φερόμαστε με τον απαραίτητο σεβασμό.

Επανέρχομαι στο ζήτημα της κοινωνικής στέγασης γιατί έχει και άλλες εκφάνσεις. Θέλω να σας δώσω στοιχεία γιατί είμαι σίγουρη ότι θα σας ενδιαφέρουν:

Όσον αφορά την κοινωνική στέγαση για τις πλέον ευάλωτες ομάδες και μάλιστα στον Δήμο Αθηναίων, όπως και στον Δήμο Θεσσαλονίκης, έχουμε ήδη υπογράψει τις προγραμματικές συμβάσεις για τη δημιουργία και την αξιοποίηση αποθέματος κατοικιών. Πρόκειται για μια πολιτική την οποία εξετάσαμε και εμείς οι ίδιοι και θεωρήσαμε ότι είναι πολύ σημαντική. Στον Δήμο Θεσσαλονίκης συνεργαζόμαστε με την «Αναπτυξιακή Εταιρεία Θεσσαλονίκης». Ο προϋπολογισμός είναι 610.000 ευρώ από το Ταμείο Ανάκαμψης. Και τα δύο προγράμματα είναι του Ταμείου Ανάκαμψης.

Ουσιαστικά τι λέμε; Προτεραιοποιούμε το αδρανές δημόσιο και ιδιωτικό στεγαστικό απόθεμα για να ανακαινίσουμε και να δημιουργήσουμε τριάντα διαμερίσματα. Είναι μικρό. Είναι αρχή. Είναι πιλοτικά προγράμματα αυτά. Αν αποτιμηθούν θετικά θα πάνε στον κρατικό προϋπολογισμό. Στην Αθήνα συνεργαζόμαστε με την «Εταιρεία Ανάπτυξης και Τουριστικής Προβολής» για ανακαίνιση εβδομήντα διαμερισμάτων. Όπως είπα, έχει υπογραφεί η προγραμματική σύμβαση και τον άλλο μήνα θα υποβληθεί και το τεχνικό δελτίο. Επισπεύδουμε τις διαδικασίες. Θέλουμε να μας ελέγξετε και για τον προγραμματισμό αυτόν. Αναμένεται και η απόφαση της ένταξης για την έναρξη υλοποίησης του έργου. Είναι ένα πολύ σημαντικό έργο το οποίο μάλιστα έχει βραβευτεί.

Στέγαση και εργασία για τους αστέγους, αλλά και ευάλωτες ομάδες: Συγκρατήστε ότι υπάρχει ένα πρόγραμμα το οποίο επιδοτεί το ενοίκιο στους ωφελούμενους για δύο χρόνια, καλύπτει βασικές δαπάνες και των ασφαλιστικών εισφορών και πληρωμή λογαριασμών ΔΕΚΟ, αλλά και επιδότηση μισθού.

Πόσοι άνθρωποι έχουν μέχρι τώρα ωφεληθεί; Είδαμε άνθρωπο που ήταν σε επισφάλεια και σε αστεγία και βέβαια και γυναίκες που έχουν φιλοξενηθεί και σε ξενώνες, τετρακόσια τριάντα ένα νοικοκυριά, εξακόσιοι εβδομήντα δύο άνθρωποι, 85% επιτυχία στα προγράμματα και στα διαμερίσματα που είχαν μέχρι τώρα ενταχθεί.

Εκεί που πρέπει να κάνουμε μεγαλύτερη προσπάθεια είναι στο κομμάτι της επιδότησης εργασίας. Είναι μικρός ο αριθμός μέχρι τώρα -είναι σαράντα πέντε- αλλά πρέπει να ενδυναμώσουμε αυτούς τους ανθρώπους ψυχοκοινωνικά και με επαγγελματική κατάρτιση για να μπορέσουν να βρουν δουλειά.

Επίσης, το πρόγραμμα «ΚΑΛΥΨΗ» το κάνουμε μαζί με σαράντα έξι δήμους. Αφορά δικαιούχους του ελάχιστου εγγυημένου εισοδήματος είκοσι πέντε έως τριάντα εννέα ετών. Οι σαράντα έξι δήμοι αυτοί έχουν υπογράψει όλες τις προγραμματικές. Μόνο με τους δήμους δυτικής Αττικής αυτήν τη στιγμή εκκρεμεί. Θα γίνει και αυτό.

Το επόμενο βήμα είναι η κοινωνική αντιπαροχή. Ένα πολύ σημαντικό εγχείρημα. Τους επόμενους μήνες θα το εξειδικεύσουμε μαζί με τη ΔΥΠΑ γιατί υπάρχουν πάρα πολλά διαμερίσματα -του δημοσίου κυρίως- και αδόμητο περιβάλλον που θέλουμε να τα αξιοποιήσουμε. Νομίζω ότι εκεί πρέπει να στρέψουμε την προσοχή μας όπως και το επόμενο πρόγραμμα «Ανακαινίζω - Νοικιάζω». Υπάρχουν πολλά κλειστά διαμερίσματα. Ξέρετε ότι είναι εκατοντάδες χιλιάδες, με μεγαλύτερη συγκέντρωση στα μεγάλα αστικά κέντρα.

Νομίζω ότι η μεγάλη πρόκληση, πέραν της κοινωνικής αντιπαροχής, είναι να μπορέσουμε να ανοίξουμε μερικά από αυτά τα διαμερίσματα, να βρει το κίνητρο και ο ιδιοκτήτης και να μπορέσουμε να δώσουμε και καλύτερο μίσθωμα γιατί αυτό θα ρίξει ουσιαστικά -και το ξέρετε- το μίσθωμα, η διεύρυνση του κτηριακού αποθέματος το οποίο δυστυχώς, στα μεγάλα αστικά κέντρα έχει πιεστεί. Και βέβαια να θυμίσω και την παρέμβαση την οποία ο ίδιος ο Πρωθυπουργός ήδη ανέφερε και στη ΔΕΘ για το κομμάτι του Airbnb.

Σας ευχαριστώ πολύ και συγγνώμη για την καθυστέρηση στη δευτερολογία μου.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε την κυρία Υπουργό.

Έχουμε μία αίτηση χορήγησης άδειας απουσίας του Βουλευτή Επικρατείας του ΣΥΡΙΖΑ - Προοδευτική Συμμαχία κ. Ευάγγελου Αποστολάκη: «Αιτούμαι άδεια απουσίας στο εξωτερικό για προσωπικούς λόγους, καθώς θα συνοδεύσω τον Πρόεδρο του ΣΥΡΙΖΑ - Προοδευτική Συμμαχία στην Κύπρο, στο πλαίσιο συναντήσεων με θεσμικούς παράγοντες για τις ημέρες που θα συνεδριάζει η Ολομέλεια. Ειδικότερα αιτούμαι άδεια απουσίας για τις ημέρες: Τρίτη 3 Οκτωβρίου, Τετάρτη 4 Οκτωβρίου και Πέμπτη 5 Οκτωβρίου 2023. Παρακαλώ για τις ενέργειές σας».

Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς η Βουλή ενέκρινε τη ζητηθείσα άδεια.

Περνάμε τώρα στην τρίτη με αριθμό 170/25-9-2023 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ. Εμμανουήλ Συντυχάκη προς τον Υπουργό Υγείας με θέμα: «Για την ασφαλή και απρόσκοπτη λειτουργία του Βενιζέλειου Γενικού Νοσοκομείου Ηρακλείου».

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ πολύ, κύριε Πρόεδρε.

Κύριε Υφυπουργέ, μιλάμε για την επικίνδυνη πολιτική της υποχρηματοδότησης και υποστελέχωσης που έχει φτάσει σε οριακή κατάσταση το Βενιζέλειο Γενικό Νοσοκομείο Ηρακλείου. Αφού οδηγήθηκε το Νοσοκομείο του Ρεθύμνου σε πλήρη αποδυνάμωση, τώρα καλούνται οι παθολόγοι του «Βενιζελείου», αλλά και του ΠΑΓΝΗ -στο οποίο θα αναφερθούμε παρακάτω σε επόμενη επίκαιρη ερώτηση- για την κάλυψη των εφημεριών εκεί.

Στο «Βενιζέλειο» έμειναν δώδεκα παθολόγοι από είκοσι τρεις οργανικές θέσεις. Λόγω αυτής της έλλειψης έχει ήδη πραγματοποιηθεί η εσωτερική μετακίνηση παθολόγου από το τμήμα μεσογειακής αναιμίας για την κάλυψη των αναγκών. Στο αναισθησιολογικό τμήμα από τις έντεκα οργανικές θέσεις έχουν μείνει μόνο πέντε, εκ των οποίων ο ένας συνταξιοδοτείται τέλος του χρόνου, ενώ θα έπρεπε να είναι δεκαπέντε οι αναισθησιολόγοι, λόγω των αυξημένων αναγκών. Αυτό δημιουργεί σοβαρά προβλήματα, καθώς από έξι χειρουργικά κρεβάτια το «Βενιζέλειο» είναι σε θέση να λειτουργεί μόνο δύο, διακόπτοντας τα τακτικά χειρουργεία και αυξάνοντας ακόμα περισσότερο τις πολυετείς λίστες αναμονής των ασθενών. Και η Παιδιατρική αντιμετωπίζει προβλήματα κάλυψης των αναγκαίων πόστων, καθώς λόγω συνταξιοδότησης και παραίτησης ιατρονοσηλευτικού προσωπικού οι εργαζόμενοι δεν επαρκούν για να βγάλουν το πρόγραμμα για ολόκληρο τον μήνα. Αντίστοιχη είναι η κατάσταση στο ακτινολογικό τμήμα, όπου μετά τις συνταξιοδοτήσεις γιατρών δεν αντικαταστάθηκαν ποτέ και οι εναπομείναντες αδυνατούν να καλύψουν όλες τις ανάγκες του νοσοκομείου. Ίδια είναι η κατάσταση στην Αιματολογική Κλινική, όπου μετά την παραίτηση ενός γιατρού έμεινε ουσιαστικά το τμήμα με τρεις επιμελήτριες και τη διευθύντρια. Το τμήμα πήξης το οποίο ήταν το μόνο διαθέσιμο ιατρείο για όλη την Κρήτη και τα νησιά έχει ήδη κλείσει για το κοινό εδώ και μήνες, καθώς πλέον μπορεί να πραγματοποιούνται στο «Βενιζέλειο» ειδικές εξετάσεις πήξης, αλλά δεν υπάρχει γιατρός για την κλινική αξιολόγηση, ενώ προβλήματα δημιουργούνται και στους ειδικευόμενους αιματολογίας, αφού πλέον είναι μονόδρομος να φύγουν για Αθήνα ή Θεσσαλονίκη για το υποχρεωτικό εξάμηνο πήξης.

Με βάση τα στοιχεία του Σωματείου Εργαζομένων του «Βενιζελείου» υπάρχουν περίπου τριακόσιες κενές οργανικές θέσεις, εκ των οποίων οι εκατόν ογδόντα αφορούν τη νοσηλευτική υπηρεσία, με βάση τον υφιστάμενο οργανισμό εσωτερικής υπηρεσίας ο οποίος έτσι και αλλιώς είναι παρωχημένος και πρέπει να αλλάξει, αφού είναι περισσότερες οι ανάγκες και των οργανικών θέσεων. Οι μόνιμοι αποτελούν το 60% του προσωπικού του «Βενιζελείου» και περίπου το 40% εργάζονται με ελαστικές εργασιακές σχέσεις. Και φυσικά όσον αφορά το τμήμα καθαριότητας οι ελλείψεις οξύνθηκαν με την επέκταση του νοσοκομείου -ήδη λειτουργεί ένα νέο κτήριο- και την αύξηση των αναγκών. Και σε αυτούς κυριαρχούν οι ελαστικές εργασιακές σχέσεις. Προ «COVID» υπήρχαν εξήντα πέντε καθαρίστριες. Με την επέκταση του νοσοκομείου και την αύξηση των αναγκών οι καθαρίστριες αντί να αυξηθούν, μειώθηκαν, έγιναν σαράντα πέντε οι ενεργές με συμβάσεις ορισμένου χρόνου και είκοσι πέντε με εργολαβία, ενώ χρειάζονται τουλάχιστον ογδόντα πέντε εργαζόμενοι συνολικά. Οι πληροφορικάριοι του «Βενιζελείου» από έξι μόνιμους που προβλέπει το οργανόγραμμα, σήμερα είναι μόνο δύο.

Σας ρωτάμε, λοιπόν, κύριε Υπουργέ:

Πρώτον, ποια μέτρα προτίθεται να πάρει η Κυβέρνηση προκειμένου να προσληφθεί στο «Βενιζέλειο» το απαραίτητο μόνιμο υγειονομικό και λοιπό προσωπικό όλων των κλάδων και ειδικοτήτων πλήρους και αποκλειστικής απασχόλησης και με ουσιαστικές αυξήσεις μισθών;

Δεύτερον, τι μέτρα προτίθεται να πάρει για να μονιμοποιηθεί χωρίς όρους και προϋποθέσεις όλο το επικουρικό και με όλων των ειδών συμβάσεων προσωπικό;

Τέλος, τι θα κάνει όσον αφορά την επικαιροποίηση με βάση τις σύγχρονες ανάγκες του απαρχαιωμένου οργανισμού του νοσοκομείου;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστώ και εγώ.

Θα απαντήσει ο Υφυπουργός Υγείας κ. Μάριος Θεμιστοκλέους.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σας ευχαριστώ πολύ για την ερώτηση.

Θα απαντήσω πολύ συγκεκριμένα στα τρία ερωτήματα που έχετε κάνει.

Ναι, η επικαιροποίηση του οργανισμού του νοσοκομείου είναι κάτι το οποίο θα γίνει στο αμέσως επόμενο χρονικό διάστημα, γιατί όντως είναι απαρχαιωμένο, όπως αναφέρατε πολύ σωστά και εσείς, γιατί δεν μπορούμε να έχουμε διοικητικό προσωπικό με βάση οργανισμό που συντάχθηκε σε εποχή που δεν υπήρχαν καν υπολογιστές. Αυτήν τη στιγμή τους προσμετράμε πολλές φορές στις οργανικές θέσεις.

Στο σημείο αυτό πρέπει να πούμε ότι στη σαραντάχρονη λειτουργία του Εθνικού Συστήματος Υγείας οι οργανικές θέσεις ποτέ δεν καλύφθηκαν γιατί πολλές φορές φτιάχνονταν οργανισμοί οι οποίοι υπερέβαλαν στο προσωπικό που χρειαζόταν και πότε τα νοσοκομεία δεν λειτούργησαν με βάση τους οργανισμούς τους.

Η δεύτερη ερώτηση αφορούσε την μονιμοποίηση των συμβασιούχων. Γνωρίζετε πάρα πολύ καλά ότι σύμφωνα με τους νόμους και το Σύνταγμα της χώρας αυτής δεν μπορεί να γίνει.

Δεν έχω να πω κάτι περισσότερο πάνω σε αυτό. Λόγω ΑΣΕΠ δεν μπορεί να γίνει απευθείας μονιμοποίηση. Μπορεί να γίνει με τον τρόπο με τον οποίο το κάνουμε αυτή τη στιγμή: Μοριοδοτούνται οι επικουρικοί και φαίνεται από τις προκηρύξεις οι οποίες βγαίνουν ότι είναι αυτοί οι οποίοι καταλαμβάνουν τις περισσότερες φορές, στη συντριπτική πλειοψηφία, τις θέσεις.

Ποιο ήταν το πρώτο ερώτημα, κύριε Βουλευτά;

**ΕΜΜΑΝΟΥΗΛ ΣΥΝΤΥΧΑΚΗΣ:** Ποια μέτρα προτίθεστε να πάρετε για να προσληφθεί στο «Βενιζέλειο» το απαραίτητο μόνιμο υγειονομικό προσωπικό;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Σ’ αυτό και σε σχέση με τον οργανισμό του Νοσοκομείου, ήδη έχουμε μια πολύ μεγάλη αύξηση. Θα πω στη δευτερολογία όσον αφορά τους αριθμούς, αλλά έχουμε τη δέσμευση του Πρωθυπουργού της χώρας για δέκα χιλιάδες προσλήψεις που μάλιστα, σε συνεννόηση με το Υπουργείο Εσωτερικών, θα είναι εμπροσθοβαρείς, δηλαδή θα είναι το 2024 οι προσλήψεις αυτές.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Έχω μια απορία: Δεν υπάρχει συναίσθηση πραγματικά της κατάστασης; Γιατί και από τις απαντήσεις που δίνετε, οι οποίες είναι σχεδόν μονολεκτικές, σχεδόν τεχνοκρατικού χαρακτήρα -να το πω έτσι- ή τυπικού πολιτικού χαρακτήρα, μου δίνετε την αίσθηση ότι δεν έχετε συναίσθηση της πραγματικότητας που υπάρχει στα νοσοκομεία όλης της χώρας και -μιας και κουβεντιάζουμε για αυτό- στο «Βενιζέλειο» Νοσοκομείο. Λέτε «Δεν μπορεί να γίνει μονιμοποίηση των εργαζομένων, διότι δεν το προβλέπουν οι νόμοι, δεν το προβλέπει το Σύνταγμα και θα κάνουμε και δέκα χιλιάδες προσλήψεις από εκεί που έχουν φύγει οι υπερδιπλάσιοι λόγω συνταξιοδοτήσεων, λόγω παραιτήσεων και, και, και, και…». Αντιλαμβάνεστε ότι τα τακτικά χειρουργεία έχουν σταματήσει να λειτουργούν ελλείψει αναισθησιολόγων και κανένας, ούτε η 7η ΥΠΕ ούτε εσείς ως Υπουργείο κ.λπ., παρ’ όλο που έχετε ενημερωθεί επανειλημμένως για αυτά τα προβλήματα δεν έχετε πάρει κανένα μέτρο;

Είσαστε ακριβώς αυτό, δέσμιοι της πολιτικής σας, μιας αντεργατικής πολιτικής που εκφράζεται σε όλα τα επίπεδα. Η κατάσταση βέβαια αυτή -επιτρέψτε μου- σε σχέση με τα χειρουργεία είναι ότι έχουν μειωθεί κατά 30% και αντίστοιχα κατά 30% έχουν αυξηθεί τα ιδιωτικά χειρουργεία. Και δεν είναι τυχαίο ότι ιδιωτική κλινική του Ηρακλείου που πέρασε πριν από τρία χρόνια στην ιδιοκτησία ενός από τους μεγαλύτερους επιχειρηματικούς ομίλους στην Ευρώπη αναβάθμισε πρόσφατα τα χειρουργεία με πολύ προηγμένη τεχνολογία. Σας είπα ότι το «Βενιζέλειο» λειτουργεί με μόλις πέντε αναισθησιολόγους. Αυτές οι συνεχείς παραιτήσεις, οι συνταξιοδοτήσεις, η αδυναμία αντικατάστασής τους, η έλλειψη κινήτρων προσέλκυσης νέων αναισθησιολόγων οδηγεί το έβδομο σε επισκεψιμότητα νοσοκομείο της χώρας να διακόψει τακτικά χειρουργεία. Αντιλαμβάνεστε τι σημαίνει αυτό; Και εξυπηρετούσε μια πολύ μεγάλη μερίδα πληθυσμού της Κρήτης τα προηγούμενα χρόνια. Δεν μπορείς, λοιπόν, πλέον να χειρουργηθείς στο «Βενιζέλειο», εκτός εάν πραγματικά κινδυνεύει η ζωή σου.

Και επειδή είχαμε μία πρόσφατη επίσκεψη στη διοίκηση του νοσοκομείου που μας ανέλυσε τα έξι project που «τρέχει» το νοσοκομείο ή μελέτες κόστους 3-3,5 εκατομμυρίων κ.λπ., προκύπτει ένα πολύ σοβαρό ερώτημα: Πώς θα στελεχωθούν αυτές οι νέες υπηρεσίες που θα ενταχθούν στο Νοσοκομείο του «Βενιζέλειου», όπως είναι για παράδειγμα ο στεφανιογράφος, όταν δεν υπάρχει εξειδικευμένο προσωπικό για τη λειτουργία και τη στήριξη των μηχανημάτων ή για τις συνοδές απαραίτητες λειτουργίες; Ο στεφανιογράφος για να λειτουργήσει χρειάζεται παράλληλη καρδιολογική μονάδα, δηλαδή μονάδα υποστήριξης. Έχετε προβλέψει γι’ αυτό κάτι; Θα προσλάβετε προσωπικό για τη λειτουργία τους; Εάν δεν γίνουν, τότε αυτός ο νέος εξοπλισμός σε συνδυασμό με την έλλειψη προσωπικού και με πρόσχημα την άμεση λειτουργία τους, θα δοθούν εργολαβία σε εταιρείες με προσλήψεις εργολαβικές, όπως άλλωστε έχει συμβεί και σε άλλες περιπτώσεις, εφαρμόζοντας στην πράξη συμπράξεις δημόσιου και ιδιωτικού τομέα. Απλά πρόκειται για μία τακτική, όχι καινούργια -την έχουν εφαρμόσει και οι προηγούμενες κυβερνήσεις- που οδηγεί σε παράδοση κρίσιμων, κερδοφόρων τομέων του νοσοκομείου σε ιδιώτες.

Και φυσικά αυτή η κατάσταση επηρεάζει και τους ειδικευόμενους. Οι ειδικευόμενοι εκπαιδευόμενοι γιατροί όλων των χειρουργικών ειδικοτήτων του «Βενιζελείου», που θα αναλάβουν τις μελλοντικές χειρουργικές πράξεις, μένουν ανειδίκευτοι, ανεπαρκείς σε επίπεδο χειρουργικών δεξιοτήτων, ανήμποροι να αντεπεξέλθουν στις ανάγκες της υγείας της κοινωνίας.

Κατά συνέπεια, επειδή το «Βενιζέλειο» βρίσκεται σε χειρότερη κατάσταση από ό,τι ήταν ποτέ στην ιστορία του -ειλικρινά μιλάω-, καθώς υπάρχουν δεκάδες κενά σε οργανικές θέσεις ιατρονοσηλευτικού προσωπικού και λοιπού προσωπικού, παραιτήσεις γιατρών, άσχημες συνθήκες εργασίας, διπλοβάρδιες, υπερεφημέρευση, χωρίς ρεπό και άδειες, καλείται το Υπουργείο, η Κυβέρνηση να δώσει άμεσες λύσεις. Εάν δεν δώσει τώρα άμεσες λύσεις θα οδηγηθεί σε κλείσιμο το νοσοκομείο, γιατί αντικειμενικά εκεί οδηγούνται τα πράγματα.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε.

Παρακαλώ, κύριε Υπουργέ, έχετε τον λόγο για τη δευτερολογία σας.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):**Πραγματικά δεν έχω καταλάβει τι θέλετε. Σας απαντάω πάρα πολύ συγκεκριμένα και αρχίσατε τη δευτερολογία σας με την «ενσυναίσθηση».

Να σας πω πρώτα ότι είμαι γιατρός του Εθνικού Συστήματος Υγείας είκοσι χρόνια και το ξέρω πάρα πολύ καλά. Τι δεν σας άρεσε; Που σας είπα ότι δεν μπορείτε να λέτε ψέματα ότι μπορούμε να μονιμοποιήσουμε τους συμβασιούχους; Τι δεν σας άρεσε; Σας είπα ότι δεν μπορούμε να μονιμοποιήσουμε τους συμβασιούχους. Είναι τεχνοκρατική απάντηση αυτή; Αφού δεν μπορούμε. Αυτό προβλέπουν οι νόμοι, αυτό προβλέπει το Σύνταγμα. Δεν είναι μόνο θέμα νομοθεσίας. Και αυτό το ονομάζετε τεχνοκρατική απάντηση; Είναι η δική μου αυτή απάντηση, που σας είπα ότι δεν μπορούμε, χωρίς ενσυναίσθηση, ή η δική σας που, ενώ το ξέρετε, έρχεστε εδώ και λέτε «γιατί δεν τους μονιμοποιείτε;». Για βάλτε το αυτό στη ζυγαριά. Το γνωρίζετε ότι δεν μπορούμε να μονιμοποιήσουμε και σας λέω εγώ ότι δεν γίνεται, με βάση τους νόμους και το Σύνταγμα και μου λέτε ότι δεν έχω ενσυναίσθηση εγώ που το λέω αυτό; Εγώ το λέω και στους εργαζόμενους που είναι επικουρικό προσωπικό, ευθέως, γιατί έχω δουλέψει είκοσι χρόνια στα νοσοκομεία.

Περιγράφετε μια κατάσταση του «Βενιζελείου». Να σας δώσω λίγο αριθμούς. Εγώ αυτό κάνω, εγώ μετράω με αριθμούς και με στοιχεία: Από το 2019 μέχρι σήμερα είναι επιπλέον εκατόν τριάντα εργαζόμενοι. Αυτό που ονομάζετε εσείς τη «χειρότερη λειτουργία του Βενιζελείου Νοσοκομείου», έχει εκατόν τριάντα άτομα περισσότερο προσωπικό. Εγώ είμαι Υφυπουργός Υγείας και με βάση αυτά τα στοιχεία είναι που πρέπει να αποφασίσουμε. Υπάρχουν προβλήματα, είμαι ο τελευταίος που θα σας πω ότι δεν υπάρχουν προβλήματα. Και θα το ξαναπώ ακόμη μια φορά, από εκεί προέρχομαι, από το Εθνικό Σύστημα Υγείας.

Μου λέτε για την Παθολογική Κλινική. Ή εγώ ή εσείς έχουμε λάθος στοιχεία. Από τις δεκατρείς οργανικές θέσεις οι δώδεκα είναι καλυμμένες. Έχω mail από την ΥΠΕ και από τη διοίκηση του «Βενιζελείου» πριν από είκοσι λεπτά. Άρα είτε εγώ είτε εσείς δίνουμε λάθος στοιχεία. Εγώ μπορώ να το βάλω κάτω, γιατί μπορεί να μου έδωσαν λάθος στοιχεία, αλλά όταν κάνουμε δημόσιο διάλογο για να έχουμε και λίγη ενσυναίσθηση θα πρέπει να γνωρίζουμε τους αριθμούς. Και οι αριθμοί είναι αυτοί, από τις δεκατρείς οι δώδεκα καλυμμένες. Ξέρετε πόσος ήταν ο προϋπολογισμός του «Βενιζελείου» Νοσοκομείου πριν από τέσσερα χρόνια; Ήταν 26.343.649 ευρώ. Ξέρετε πόσο είναι ο προϋπολογισμός σήμερα; Είναι 36.384.914 ευρώ. Υπολογίστε την αύξηση πριν να πείτε το βαρύγδουπο που έχετε μάθει, ότι «το «Βενιζέλειο» Νοσοκομείο είναι στη χειρότερη φάση από ό,τι ήταν ποτέ». Ήρθατε στο γραφείο, αναφερθήκατε σε συνάντηση –κι εγώ θα τηρήσω τον χρόνο, όπως τον τηρώ πάντα- και σας απαντήσαμε ότι υπάρχουν θέματα με αναισθησιολόγους ή παθολόγους, όμως είναι προβλήματα που υπάρχουν σε όλη την Ευρώπη και θα φέρουμε μέτρα για αυτό.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Περνάμε τώρα στην πρώτη με αριθμό 158/22-9-2023 επίκαιρη ερώτηση δεύτερου κύκλου του Βουλευτή Αιτωλοακαρνανίας της Κοινοβουλευτικής Ομάδας «Σύριζα-Προοδευτική Συμμαχία» κ. Μιλτιάδη (Μίλτου) Ζαμπάρα προς τον Υπουργό Υγείας, με θέμα: «Τραγικές ελλείψεις στο Νοσοκομείο Αγρινίου».

Παρακαλώ, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υφυπουργέ, τα νοσοκομεία του Αγρινίου και του Μεσολογγίου βρίσκονται σε μία απολύτως τραγική κατάσταση και τα τελευταία χρόνια εμφανίζουν μια εικόνα πλήρους διάλυσης. Η εικόνα της κοινωνίας που υπάρχει για τα νοσοκομεία είναι πολύ άσχημη και θα έπρεπε εσείς να είχατε συμβάλει στο να αποκατασταθεί αυτή η εικόνα, με μόνιμες προσλήψεις ιατρικού προσωπικού, με προσλήψεις στο νοσηλευτικό προσωπικό, καθώς και στο λοιπό προσωπικό. Αυτό όμως που ως εικόνα φαίνεται στην κοινωνία, με αποτέλεσμα να χαθεί η αξιοπιστία απέναντι στη δημόσια περίθαλψη, δεν είναι μία εικόνα ισχυρού δημόσιου νοσοκομείου.

Αντιθέτως, είναι μια εικόνα ενός δημόσιου νοσοκομείου σε μια περιοχή τεράστια, που ο κόσμος αυτή τη στιγμή δυσκολεύεται και στην πρόσβαση αλλά και στις παρεχόμενες υπηρεσίες υγείας με ποιότητα.

Προφανώς, ενώ οι εργαζόμενοι έχουν «βάλει πλάτη» και κατά την περίοδο της πανδημίας, αλλά και σήμερα και αυτό που κρατάει όρθιο το ΕΣΥ είναι το φιλότιμό τους, δεν έχει γίνει κάτι τα τελευταία χρόνια στο επίπεδο και των προσλήψεων αλλά και συνολικά της υποστήριξης στη δημόσια περίθαλψη στα νοσοκομεία της Αιτωλοακαρνανίας. Προφανώς οι ελλείψεις και σε μόνιμο και επικουρικό προσωπικό είναι πολλές.

Πρόσφατα -και το γνωρίζετε, κύριε Υπουργέ- υπέβαλε την παραίτησή της η διευθύντρια της ΜΕΘ, η κ. Μιχαηλίδου, που ήρθε στο νοσοκομείο του Αγρινίου να πάρει μία θέση, τη θέση του διευθυντή στη ΜΕΘ, να βοηθήσει ξανά τη ΜΕΘ να ανοίξει, κατάφερε να μειώσει το ποσοστό θνησιμότητας από το τραγικό 100% που είχαμε την περίοδο του COVID, επειδή ακριβώς άνοιξε μία ΜΕΘ στο πόδι χωρίς εξοπλισμό και χωρίς τα μέσα εκείνα που θα έπρεπε να έχει, με αποτέλεσμα να έχουμε αυτά τα τραγικά αποτελέσματα, ήρθε η κ. Μιχαηλίδου, μείωσε το ποσοστό στο 18% κι αυτή τη στιγμή μετά την παραίτησή της, είναι πάλι για ακόμη μία φορά η μονάδα εντατικής θεραπείας του νοσοκομείου Αγρινίου στον αέρα και δεν ξέρουμε ακριβώς τι θα γίνει στο μέλλον.

Επιπρόσθετα, το τελευταίο διάστημα έχουν παρατηρηθεί δεκαπέντε αποχωρήσεις ιατρικού προσωπικού, μόνιμου ιατρικού προσωπικού, κυρίως λόγω συνταξιοδοτήσεων και έχουμε αντίστοιχες προσλήψεις δύο μόνο γιατρών. Υπάρχουν και έχουν παρατηρηθεί προβλήματα παντού και στην παθολογική και στο τμήμα επειγόντων περιστατικών και σε όλες τις άλλες βασικές, κύριες κλινικές του νοσοκομείου.

Να πάμε λίγο και στους εργαζόμενους στην καθαριότητα και τη φύλαξη;

Αυτοί οι άνθρωποι, κύριε Υπουργέ, προφανώς καλύπτουν πάγιες και διαρκείς ανάγκες. Εσείς τι έχετε κάνει; Τους έχετε δώσει παράταση μέχρι το τέλος του χρόνου, εφόσον δεν έχουν ολοκληρωθεί οι διαγωνισμοί από τους εργολάβους. Ελάτε όμως που οι διαγωνισμοί με τους εργολάβους έχουν ολοκληρωθεί. Άρα αυτοί οι πενήντα τέσσερις άνθρωποι θα μείνουν στον δρόμο. Μιλάμε για πενήντα τέσσερις οικογένειες που καλύπτουν πολύ σημαντικές ανάγκες στα δύο νοσοκομεία και στο Αγρίνιο και στο Μεσολόγγι.

Και για να μιλάμε με στοιχεία, γιατί και μένα, κύριε Υπουργέ, μου αρέσει να μιλάμε με στοιχεία, εάν δούμε το κόστος -και θα το καταθέτω στα Πρακτικά- που έχει ζητηθεί των ατομικών συμβάσεων από τους εργαζόμενους με αίτημά τους προς τη διοίκηση, αυτή τη στιγμή το κόστος με τους εργολάβους είναι παραπάνω κατά 1.200.000 ευρώ. Άρα ποιο δημόσιο συμφέρον; Πώς διασφαλίζεται σήμερα το δημόσιο συμφέρον, όταν προσλαμβάνετε εργολάβους για τη σίτιση και την καθαριότητα και κοστίζουν στα δύο χρόνια 1.200.000 ευρώ παραπάνω;

Να πάμε και λίγο στο Μεσολόγγι;

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ολοκληρώστε το ερώτημά σας.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ένα δευτερόλεπτο, κύριε Πρόεδρε.

Μεγάλη υποστελέχωση κυρίως σε ιατρικό προσωπικό. Σαράντα οκτώ οργανικές θέσεις έχει το νοσοκομείο του Μεσολογγίου και αυτή τη στιγμή υπηρετούν μόλις δεκαοκτώ γιατροί. Τριάντα οργανικές κενές θέσεις, ακάλυπτες εφημερίες σε μόνιμη, σταθερή βάση από χειρουργούς, αναισθησιολόγους, ορθοπεδικούς και καρδιολόγους. Η μαιευτική κλινική έχει κλείσει, δεν γίνονται τοκετοί πλέον στο νοσοκομείο του Μεσολογγίου και τείνει να δημιουργηθεί στη θέση του νοσοκομείου του Μεσολογγίου, που είναι η πρωτεύουσα του Νομού Αιτωλοακαρνανίας, ένα κέντρο υγείας αστικού τύπου και σε καμμία περίπτωση όχι νοσοκομείο.

Ρωτώ, λοιπόν, κύριε Υφυπουργέ, πώς και κυρίως με ποιον τρόπο είστε διατεθειμένοι να καλύψετε τα κενά και σε ιατρικό προσωπικό και σε νοσηλευτικό και σε λοιπό προσωπικό στα δύο νοσοκομεία του Νομού Αιτωλοακαρνανίας.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Η πρώτη παρατήρηση είναι ότι η ΜΕΘ του Νοσοκομείου Αγρινίου συνεχίζει να λειτουργεί κανονικά.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Με δύο γιατρούς;

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Έχετε μιλήσει. Και συγγνώμη που θα παρέμβω, κύριε Πρόεδρε, αλλά πέφτουν πάρα πολλά ερωτήματα, γιατί γίνονται πεντάλεπτες, εξάλεπτες. Η ΜΕΘ λειτουργεί κανονικά.

Από εκεί και πέρα, όσον αφορά το νοσοκομείο του Αγρινίου, έχουμε συνολικά ενενήντα μία περισσότερες θέσεις από το 2019. Είστε στο κόμμα που ήσασταν τότε. Τα έτη 2019-2023 έχουν προκηρυχθεί εκατόν ογδόντα έξι μαζί με το προσωπικό. Στο νοσοκομείο Μεσολογγίου είναι εξήντα μία θέσεις κι έχουμε προκηρύξει δεκαέξι θέσεις, που είναι οι θέσεις που υπάρχουν σε αυτές.

Έχουμε δύο, τριάντα τέσσερις θέσεις και είκοσι πέντε στην 7Κ. Αυτές είναι οι θέσεις μόνιμου προσωπικού που έχουν βγει στο νοσοκομείο Αγρινίου. Και πιστεύω σας απαντώ στο τι θα κάνουμε. Ήδη έχουν γίνει κάποιες ενέργειες σε αυτές τις προκηρύξεις που γίνονται τώρα και με την 2K και την 7Κ του ΑΣΕΠ. Η 2Κ έχει ολοκληρωθεί και υπάρχουν θέσεις και για τα δύο νοσοκομεία και από εκεί και πέρα, είναι η δέσμευση που έχουμε αναλάβει και προηγουμένως ότι και οι καινούργιες θέσεις προσπαθούμε να τις πάρουμε εντός του 2024 για να καλυφθούν.

Συγκεκριμένα στη μονάδα του Αγρινίου -που δέχομαι ότι δεν είναι καθόλου ευχάριστο να παραιτείται ένας γιατρός του εθνικού συστήματος υγείας- θα προκηρυχθούν οι θέσεις για τη μονάδα του Αγρινίου και σε βαθμό διευθυντή, έτσι ώστε να μπορέσουμε να τις καλύψουμε.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Ζαμπάρα, έχετε τον λόγο.

**ΜΙΛΤΙΑΔΗΣ (ΜΙΛΤΟΣ) ΖΑΜΠΑΡΑΣ:** Ευχαριστώ, κύριε Πρόεδρε.

Κύριε Υφυπουργέ, νομίζω ότι επειδή ακριβώς τα πράγματα από την άποψη της υγειονομικής κάλυψης στο κομμάτι της δημόσιας περίθαλψης στον Νομό Αιτωλοακαρνανίας είναι εξαιρετικά τραγικά, θα πρέπει, κύριε Υπουργέ, να λέμε την αλήθεια στους πολίτες.

Κι επειδή απέναντι στην κοινωνία είστε εκτεθειμένοι και πολιτικά και κοινωνικά και ηθικά τα τελευταία χρόνια και με τα γεγονότα στην ΜΕΘ COVID του Αγρινίου, αλλά και στη συνέχεια, θα πρέπει να γίνουν πολύ σημαντικά –επιμένω- βήματα στην κατεύθυνση ενίσχυσης της δημόσιας περίθαλψης στον Νομό Αιτωλοακαρνανίας, για να καταφέρετε να αντιστρέψετε την πλήρως αποτυχημένη εικόνα που αυτή τη στιγμή εμφανίζεται στην περιοχή.

Μιλήσατε για προσλήψεις. Να πούμε ότι από τις προσλήψεις που ο ίδιος ο Πρωθυπουργός, ο κ. Μητσοτάκης, έχει προαναγγείλει όλα τα προηγούμενα χρόνια, γιατί, κύριε Θεμιστοκλέους, δεν κυβερνάτε εδώ και λίγους μήνες, είστε στον πέμπτο χρόνο διακυβέρνησης, αυτή τη στιγμή από τις είκοσι χιλιάδες προσλήψεις που τα τελευταία τεσσεράμισι χρόνια έχουν προϋπολογιστεί και αναγγελθεί, μόνο επτά χιλιάδες έχουν καλυφθεί, κυρίως όμως μιλάμε για προσλήψεις επικουρικού χαρακτήρα, κάλυψης δηλαδή επικουρικού προσωπικού και όχι μόνιμες προσλήψεις.

Θα πρέπει να γνωρίζουμε επίσης, μιας και αναφερθήκατε στις δύο θέσεις στη μονάδα εντατικής θεραπείας για τη ΜΕΘ του Αγρινίου, που είναι όχι κρίσιμο, είναι ζωτικής σημασίας για μια περιοχή όπως ο Νομός Αιτωλοακαρνανίας να μην έχει μονάδα εντατικής θεραπείας και ο κόσμος σε ένα βαρύ περιστατικό να πηγαίνει είτε στο Ρίο είτε στα Γιάννενα, διανύοντας μεγάλες αποστάσεις, γνωρίζετε πολύ καλά ότι για να ολοκληρωθούν οι κρίσεις των μόνιμων προσλήψεων χρειάζεται ένας χρόνος, που αυτή τη στιγμή αυτός ο χρόνος δεν υπάρχει, γιατί ακριβώς δεν είχε προνοηθεί, δεν είχε γίνει ένα σχέδιο συγκεκριμένο να ενισχυθεί το ΕΣΥ στην περιοχή και αυτή τη στιγμή να τρέχετε και να μη φτάνετε.

Επιμένω και στο ζήτημα των εργολάβων. Επιμένω και στο ζήτημα μιας και το κόστος είναι δυσθεώρητο και αναλογικά είναι πολύ μεγαλύτερο σε σχέση με τους ανθρώπους που σήμερα υπηρετούν με ΣΟΧ, δηλαδή με συμβάσεις ορισμένου χρόνου, και λέω πολύ απλά και αν μου επιτρέπετε πολύ απλοϊκά το εξής: Το 1.200.000 ευρώ παραπάνω δεν θα μπορούσε από τον προϋπολογισμό του νοσοκομείου να διοχετευθεί σε άλλες ανάγκες υλικοτεχνικών υποδομών, πρόσληψης επικουρικού προσωπικού, μιας και το επικουρικό προσωπικό μπορεί να προσληφθεί και από τον προϋπολογισμό του νοσοκομείου, να κλείσουν δηλαδή αρκετές σημαντικές τρύπες και να σταθεροποιηθεί η κατάσταση του ΕΣΥ στα δύο αυτά νοσοκομεία;

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υφυπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Για τους ΣΟΧ ήδη έχετε δει στο νομοσχέδιο που είναι προς συζήτηση ότι αυτή τη στιγμή γίνεται συζήτηση στην επιτροπή. Έχουμε παράταση στους ΣΟΧ. Υπάρχει η οδηγία από τον Υπουργό Υγείας, τον κ. Χρυσοχοΐδη, όσοι διαγωνισμοί δεν έχουν ολοκληρωθεί να μην προχωρήσουν οι διαγωνισμοί. Αυτό ισχύει και για τα δύο νοσοκομεία, είναι κάτι το οποίο ξέχασα να σας αναφέρω προηγουμένως.

Θα κλείσω με το εξής επιπλέον σχόλιο σε αυτό: Περιγράφετε μια κατάσταση, λέτε ότι κυβερνάμε πέντε χρόνια, και περιγράφετε με τα πιο μελανά χρώματα. Ξέρετε κάτι; Κάποια στιγμή κριθήκαμε και δεν είναι πολύς καιρός που κριθήκαμε. Αν ίσχυε αυτή η κατάσταση όπως περιγράφετε, δεν θα ήταν και αυτό το ποσοστό. Σας το λέω με απόλυτο σεβασμό. Δηλαδή μου λέτε «κυβερνάτε πέντε χρόνια», περιγράφετε μια κατάσταση, που σας λέω -και με τους αριθμούς που το αποδεικνύουν- ότι δεν είναι έτσι και στο τέλος της ημέρας κάποιος έρχεται να κρίνει αν αυτό που λέτε εσείς ή αν αυτό που λέμε εμείς είναι σωστό, και πιστεύω κρίθηκε. Εγώ δεν θα σας πω ότι δεν υπάρχουν προβλήματα, υπάρχουν προβλήματα. Είναι αυτή η προσπάθεια που γίνεται για να τα διορθώσουμε. Αλλά πολλές φορές δεν πρέπει να μηδενίζουμε πράγματα τα οποία έχουν γίνει και πράγματα τα οποία στην τελική δεν αμφισβητούνται από τους αριθμούς.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υφυπουργό.

Εισερχόμαστε στην τρίτη με αριθμό 171/25-9-2023 επίκαιρη ερώτηση του δεύτερου κύκλου του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας με θέμα: «Για την κατάσταση του Γενικού Νοσοκομείου Σητείας».

Έχετε τον λόγο, κύριε Συντυχάκη.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Αυτή η επικίνδυνη κατάσταση, κύριε Υφυπουργέ, λόγω υποχρηματοδότησης και υποστελέχωσης αποτυπώνεται και στα νοσοκομεία του Λασιθίου και εκφράζεται και πολύ οξυμένα το τελευταίο διάστημα στη Σητεία. Οι αναγκαστικές μετακινήσεις γιατρών στο Νοσοκομείο Σητείας από το Νοσοκομείο του Αγίου Νικολάου επιβεβαιώνουν αυτό που οι ίδιοι οι υγειονομικοί φωνάζουν χρόνια, ότι με μπαλώματα δεν λύνεται κανένα πρόβλημα ίσα-ίσα δημιουργούνται ακόμη περισσότερα.

Η Παθολογική Κλινική ουσιαστικά μένει με έναν παθολόγο μετά την παραίτηση μιας συναδέλφου, μιας παθολόγου, και για την οριακή έστω λειτουργία της επέστρεψε αρχικά για έναν μήνα, τον Αύγουστο, με εντέλλεσθε και στη συνέχεια της επιδόθηκε και δεύτερο εντέλλεσθε για δύο ακόμα μήνες, Σεπτέμβριο-Οκτώβριο, παθολόγο που δικαιωματικά είχε μετατεθεί στο Βενιζέλειο λόγω πενταετούς θητείας σε Α΄ άγονη και προβληματική περιοχή. Ο Σύλλογος Εργαζομένων Σητείας προειδοποιούσε για αυτή την εξέλιξη από τον περασμένο Αύγουστο.

Η κατάσταση βέβαια δεν είναι καλύτερη και στα υπόλοιπα τμήματα. Στην Ορθοπεδική Κλινική έχουν μείνει δύο ορθοπεδικοί, στο Ακτινολογικό Τμήμα ένας ακτινολόγος, στο Αναισθησιολογικό δύο αναισθησιολόγοι, στο άμεσο μέλλον προβλέπεται μία συνταξιοδότηση, στην Παιδιατρική δύο παιδίατροι και επίσης στο άμεσο μέλλον προβλέπεται μία συνταξιοδότηση και μία απόσπαση γιατρού και επίσης υπάρχουν και δύο ειδικευόμενοι καρδιολόγοι.

Η Παιδιατρική Κλινική από 1η Οκτώβρη, από σήμερα, είναι στον αέρα. Μένει με μία παιδίατρο υπό εντέλλεσθε χωρίς εφημέρευση και την πραγματοποίηση μόνο πρωινών ιατρείων κάποιες ημέρες, γεγονός που θα οδηγήσει σε πιθανή μεταφορά των ειδικευόμενων παιδιάτρων σε άλλο νοσοκομείο με ανυπολόγιστες φυσικά συνέπειες για τα νέα ζευγάρια. Προφανώς όλα αυτά δυσχεραίνουν και τη λειτουργία και των υπολοίπων κλινικών, όπως της Χειρουργικής, της Μαιευτικής.

Η αποψίλωση του νοσοκομείου το τελευταίο τρίμηνο έχει λάβει ταχύτατους ρυθμούς στη Σητεία, που έχει οδηγήσει στην υπολειτουργία των παραπάνω κλινικών. Το Νοσοκομείο Σητείας, νομίζω το γνωρίζετε, το είχαμε πει και στην πρόσφατη συνάντηση που είχε γίνει στο Υπουργείο με τους φορείς, καλύπτει όλο το ανατολικό άκρο της Κρήτης, ανεπίσημα και την Κάσο και την Κάρπαθο, άλλες απομακρυσμένες περιοχές, εφόσον στις περισσότερες των περιπτώσεων αποτελεί τη μόνη επιλογή.

Επίσης οι συνταξιοδοτήσεις και οι αποχωρήσεις λόγω συμπλήρωσης πενταετίας που αναμένονται σε αναισθησιολόγους, ορθοπεδικούς, χειρουργούς, γυναικολόγους προδιαγράφουν ακόμα πιο δύσκολη την πρόσβαση του σητειακού λαού σε ολοκληρωμένη και δωρεάν περίθαλψη. Κάθε γιατρός που φεύγει πολύ δύσκολα αναπληρώνεται, ενώ οι συνθήκες εργασίας και αμοιβής ενισχύουν και το ρεύμα των παραιτήσεων. Παρόμοια βέβαια είναι και η κατάσταση στο νοσηλευτικό και λοιπό προσωπικό, όπου κυριαρχούν αυτές οι επισφαλείς μορφές εργασίας με συμβάσεις ορισμένου χρόνου.

Στη Σητεία, στο νοσοκομείο, εργάζονται εξήντα τέσσερα άτομα με επικουρική σύμβαση, δεκατέσσερα άτομα με σύμβαση μέσω ΟΑΕΔ και δώδεκα άτομα με συμβάσεις ορισμένου χρόνου, εργαζόμενοι που αριθμούν ελάχιστα λιγότερο από το ένα δεύτερο, δηλαδή το μισό, επί του συνολικού νοσηλευτικού και λοιπού προσωπικού του νοσοκομείου. Πέρα από το καθεστώς της εργασιακής ομηρίας και την αβεβαιότητα για το εργασιακό μέλλον του πολύτιμου, λόγω εμπειρίας πάντα, προσωπικού, όπως είναι φυσικό, θα καταστεί αδύνατη η εύρυθμη λειτουργία του νοσοκομείου.

Για αυτούς, λοιπόν, τους λόγους σας ρωτάμε, κύριε Υφυπουργέ: Ποια μέτρα προτίθεται να πάρει η Κυβέρνηση έτσι ώστε να προχωρήσει η άμεση στελέχωση του Νοσοκομείου Σητείας με όλο το απαιτούμενο μόνιμο προσωπικό όλων των κλάδων και ειδικοτήτων, πλήρους και αποκλειστικής απασχόλησης και με ουσιαστικές αυξήσεις των μισθών;

Δεύτερον, ποια μέτρα προτίθεται να πάρει η Κυβέρνηση έτσι ώστε να σταματήσουν οι μετακινήσεις γιατρών από άλλα νοσοκομεία, να μονιμοποιηθούν οι συμβασιούχοι και να αυξηθεί η χρηματοδότηση από τον κρατικό προϋπολογισμό;

Και μη μου πείτε ότι δεν είναι εφικτή η μονιμοποίησή τους. Μάλλον δεν είναι γιατί δεν το θέλετε, για να απαντήσω και στην τοποθέτησή σας στην προηγούμενη επίκαιρη ερώτηση που κάναμε για το Νοσοκομείο «Βενιζέλειο». Είναι επιλογή σας να μην το επιτρέπει το Σύνταγμα, διότι δόθηκε η δυνατότητα κατά τη συζήτηση αναθεώρησης του Συντάγματος πριν από λίγα χρόνια, που όλοι εδώ μέσα δεν λάβατε καν υπ’ όψιν σας την πρόταση που είχε καταθέσει το ΚΚΕ για αλλαγή του Άρθρου 103 του Συντάγματος για να ανοίξει ο δρόμος για τη μονιμοποίηση αυτών των συμβασιούχων.

Τέλος, και ολοκληρώνω, κύριε Πρόεδρε, ένα από τα ζητήματα που σας καλούμε να δείτε τι θα κάνετε και να πάρετε μέτρα είναι οι ουσιαστικές αυξήσεις στους μισθούς γιατρών και νοσηλευτών, όλων των εργαζομένων στις δημόσιες μονάδες υγείας και επιπλέον μισθολογικά και όχι μόνο κίνητρα για τους γιατρούς του ΕΣΥ που επιλέγουν τις Α΄ άγονες και προβληματικές περιοχές.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κατ’ αρχάς να σας ευχαριστήσω που με επιβεβαιώσατε ότι δεν μπορούμε με βάση τους νόμους και το Σύνταγμα να μονιμοποιήσουμε με τους συμβασιούχους. Επιβεβαιώσατε αυτό που είπα προηγουμένως και μάλιστα χαρακτηρίσατε ότι δεν έχω ενσυναίσθηση.

Το Νοσοκομείο της Σητείας, όπως πολύ καλά είχαμε μια εποικοδομητική συνάντηση και στο Υπουργείο Υγείας το τελευταίο διάστημα, έχει όντως πρόβλημα με τη στελέχωση της Παθολογικής Κλινικής. Ποιο είναι το πρόβλημα της Παθολογικής Κλινικής; Ενώ έχουμε πάρα πολλές προκηρύξεις, αυτές καταλήγουν άγονες τα τελευταία χρόνια. Άρα δεν είναι θέμα ότι δεν προκηρύσσουμε τις θέσεις. Το θέμα είναι αυτό που ανέφερα προηγουμένως, που σε κάποιες περιοχές της χώρας -δεν είναι μόνο η Σητεία και σε άλλες περιοχές της χώρας- έχουμε πρόβλημα με δυο, τρεις ή και τέσσερις ειδικότητες που αποτελούν, σας το λέω και αυτό, ειδικότητα κορμού. Η παθολογία είναι ειδικότητα κορμού.

Το πρώτο πράγμα εδώ είναι ότι θα υπάρχουν μετακινήσεις έτσι ώστε να παραμείνει ανοικτή η κλινική. Ακούω πάρα πολλές φορές να μην μετακινείται. Ναι, θα υπάρχουν μετακινήσεις γιατρών. Δεν είναι ευχάριστο, αλλά πρέπει να διασφαλίζεται ότι η λειτουργία ειδικά της Παθολογικής Κλινικής και του νοσοκομείου δεν θα διαταραχτεί.

Δεύτερον, πάλι περιγράψατε μια κατάσταση -θα δώσω κάποια στοιχεία, δεν θα κουράζομαι να δίνω τα στοιχεία αυτά- μιλώντας για υποχρηματοδότηση. Ήταν 1.391.000 ευρώ το 2019, 3.180.000, είναι περισσότερα από τα διπλάσια. Άρα δεν μπορεί να μιλάει κανείς για χρηματοδότηση. Και μια και γενικεύετε πάλι την κουβέντα, να σας πω ότι ήταν 3,8 και είναι 5,2 δισεκατομμύρια ο προϋπολογισμός του Εθνικού Συστήματος Υγείας.

Έχουμε στο Νοσοκομείο της Σητείας, που θα συμφωνήσω και μαζί σας, γιατί ενώ έχει βελτιωθεί το οδικό σύστημα σε όλη τη χώρα, εκεί δεν έχει βελτιωθεί, και εξακολουθούν να υπάρχουν τα σαραντάλεπτα και σαρανταπεντάλεπτα με δύσκολους δρόμους στον νομό. Εκεί 766.000 είναι από Ταμείο Ανάκαμψης εντός του νοσοκομείου για βελτιώσεις τμημάτων. Στην Παιδιατρική Κλινική έχουμε τέσσερις οργανικές θέσεις και οι τρεις είναι καλυμμένες.

Το πρόβλημα υπάρχει στην Παθολογική. Θα υπάρχει προκήρυξη των θέσεων αυτών και εξετάζουμε και το ενδεχόμενο, που το είπαμε και στην τελευταία συνάντηση στο Υπουργείο, του χαρακτηρισμού των άγονων ή και άλλα κίνητρα ή βοήθεια θα μπορούσαν να πάρουν και οι γιατροί από την τοπική αυτοδιοίκηση.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Συντυχάκη, έχετε τον λόγο για τη δευτερολογία σας.

**ΕΜΜΑΝΟΥΗΛ ΣΥΝΤΥΧΑΚΗΣ:** Η Κυβέρνηση δεν μας εκπλήσσει. Γνωρίζουμε ποια είναι η θέση της Κυβέρνησης και όλων των κυβερνήσεων. Δεν μας εκπλήσσει αυτό που μας λέτε, ότι θα συνεχίσει αυτή η άθλια τακτική μετακινήσεων γιατρών από νοσοκομείο σε νοσοκομείο και από περιοχή σε περιοχή. Δεν είναι μόνο αδιέξοδη, είναι και επικίνδυνη. Και υποτάσσεται ακριβώς σε αυτή την πολιτική επιλογή της άρνησης να προσλάβετε προσωπικό με βάση τις ανάγκες που υπάρχουν σε κάθε νοσοκομείο, σε κάθε περιοχή και γι’ αυτό φυσικά επιδίδεστε σ’ αυτά τα μπαλώματα των μετακινήσεων.

Επιτρέψτε μου, εάν συνεχιστεί αυτή η κατάσταση είναι θέμα χρόνου το κλείσιμο, το λουκέτο στο νοσοκομείο. Εδώ δεν λαϊκίζουμε. Όσες υποσχέσεις και αν δίνετε, αυτές που έδωσε και ο Υπουργός -ήσασταν και εσείς στην συνάντηση που κάναμε στο Υπουργείο- ότι δεν θα υποβαθμιστεί σε κέντρο υγείας αλλά αντίθετα θα αναβαθμιστεί, δεν έχουν κανένα απολύτως αντίκρισμα. Διότι το νοσοκομείο είναι ήδη υποβαθμισμένο με τις τεράστιες ελλείψεις προσωπικού, για τις οποίες δεν έχετε λάβει και -ακούω τώρα- ότι δεν θα λάβετε και κανένα ουσιαστικό μέτρο για να αντιμετωπιστούν.

Αυτή η κατάσταση έχει ήδη οδηγήσει σε υποβάθμιση. Και αν συνεχιστεί, θα πάει για κλείσιμο. Και οι ευθύνες φυσικά βαραίνουν εσάς και διαχρονικά όλες τις κυβερνήσεις.

Με τα μέτρα που δεσμεύτηκε και η Υπουργός σε αυτή τη σύσκεψη όχι μόνο δεν εξασφαλίζεται η ασφαλής και απρόσκοπτη λειτουργία του νοσοκομείου, αλλά υπονομεύεται μια κατάκτηση του Σητειακού λαού που με αγώνες κατοχύρωσε σε όλη τη σύγχρονη ιστορία του. Εμείς λέμε καθαρά ότι μόνο οι μόνιμες προσλήψεις για την κάλυψη του συνόλου των κενών θέσεων θα εξασφάλιζαν ανθρώπινες συνθήκες δουλειάς για τους γιατρούς και θα αποτελούσαν και κίνητρο, ώστε να μη βγαίνουν άγονες προκηρύξεις θέσεων αναισθησιολόγων και ούτω καθεξής, κάτι που δεν το δέχεστε διότι το θεωρείτε κόστος. Και αυτό είναι εγκληματικό, να θεωρείτε κόστος τη στελέχωση ενός νοσοκομείου.

Εν τω μεταξύ δεν μπορεί να δικαιολογούνται όλα με το επιχείρημα ότι εμείς προκηρύσσουμε θέσεις αλλά βγαίνουν άγονες λόγω έλλειψης ενδιαφέροντος. Εάν είναι έτσι -που έτσι είναι, δεν υπάρχει ενδιαφέρον- τότε δώστε κίνητρα και τα κίνητρα να είναι συγκεκριμένα, να είναι οικονομικά, δηλαδή μεγαλύτερες απολαβές, αμοιβές, καλύτερες συνθήκες δουλειάς όχι εντατικοποίηση με πολλές εφημερίες και ελάχιστα ρεπό. Στηρίξτε επιστημονικά το προσωπικό. Τίποτα από όλα αυτά;

Να σας θυμίσω τι είπε ο Υπουργός σε συνάντηση με τους φορείς. Ξεχάστε την χρηματοδότηση του νοσοκομείου, κάνοντας επίκληση τις δημοσιονομικές αντοχές της οικονομίας. Έτσι δεν είναι, κύριε Υπουργέ; Αυτά είπε ο κύριος Υπουργός. Ναι αλλά είστε γαλαντόμοι για τους επιχειρηματικούς ομίλους με ζεστό κρατικό χρήμα και στα αζήτητα τα νοσοκομεία, τα κέντρα υγείας, η αντιπλημμυρική, η αντιπυρική, η αντισεισμική θωράκιση της χώρας, οι μισθοί και οι συντάξεις.

Η πρόταση του Υπουργού, κάτι που το αναφέρετε και εσείς σήμερα εδώ, για να βάλει ο δήμος το χέρι στην τσέπη για να χρηματοδοτήσει τη λειτουργία του νοσοκομείου και να προσλάβει προσωπικό, μας βρίσκει κάθετους και ως κόμμα και ως συνδυασμός της Λαϊκής Συσπείρωσης στη Σητεία. Είναι η απόδειξη της πολιτικής πλήρους απαλλαγής του κράτους αντί της πλήρους ανάληψης της ευθύνης λειτουργίας τους από το κράτος με δωρεάν δημόσιες αναβαθμισμένες υπηρεσίες υγείας.

Κατά συνέπεια η κατάσταση στο Νοσοκομείο Σητείας δεν είναι απλά αστοχίες ή ανικανότητα της Κυβέρνησης του οποιουδήποτε Υπουργού, Υφυπουργού ή του διοικητή νοσοκομείου ή της 7ης ΥΠΕ κ.λπ.. Ο Σητειακός λαός ομόθυμα πριν από δεκαπέντε ημέρες διαδήλωσε στο κέντρο της Σητείας με πάνω από τέσσερις χιλιάδες κόσμου για να υπερασπιστεί το νοσοκομείο του, γιατί είναι νοσοκομείο του Σητειακού λαού. Αυτό λοιπόν το νοσοκομείο δεν θα επιτρέψουν και δεν θα επιτρέψει κανένας μας να κλείσει.

Αντιθέτως σας καλούν να πάρετε μέτρα έτσι ώστε να το αναβαθμίζετε και πάντα έχοντας ως κριτήριο την ικανοποίηση του συνόλου των κοινωνικών αναγκών της περιοχής και της χώρας.

Ευχαριστώ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Να αρχίσουμε με αυτό που κλείσατε. Το νοσοκομείο του Σητειακού λαού, το νοσοκομείο του ελληνικού λαού δεν θα επιτρέψουμε σε κανέναν να το κλείσει. Για να σας απαντήσω σε αυτό το οποίο εσείς λέτε.

Και αυτό αποδεικνύει και η αυξημένη χρηματοδότηση και η αύξηση του προσωπικού που υπάρχει. Έχουμε τριάντα εννέα άτομα περισσότερα στο νοσοκομείο κατά τη διάρκεια αυτής της διακυβέρνησης. Γιατί σας είπα -αυτό μπορεί να μην σας αρέσει- ότι τα στοιχεία δεν δείχνουν αυτό που λέτε.

Και όσον αφορά στην πολιτική των μετακινήσεων, που είπατε, ξέρετε ποια είναι η διαφορά; Είναι η διαφορά του να κάνεις διοίκηση ή να μην κάνεις. Και μου λέτε ότι δεν είναι λαϊκισμός. Λαϊκισμός τι είναι; Θέλετε να κλείσει η κλινική; Σας είπα ότι ο πρωταρχικός στόχος -μπορεί να διαφωνούμε στα μέσα- είναι η κλινική να μείνει ανοιχτή. Και πρωταρχικός στόχος είναι η κλινική -όπως και η ΜΕΘ του Αγρινίου που ήταν η προηγούμενη ερώτηση- είναι να μείνει ανοιχτή, όσο δύσκολο να είναι και από τη μεριά της διοίκησης και από τη μεριά των γιατρών ή του υγειονομικού προσωπικού που μετακινείται.

Και οι θέσεις βγαίνουν άγονες. Ψάχνουμε τρόπους να καλύψουμε τις περιοχές με βάση τις μετακινήσεις. Και υπάρχει δέσμευση και αυτή τη συζήτηση κάναμε, έτσι ώστε η προκήρυξη να γίνει με διαφορετικές συνθήκες από τις προηγούμενες για να έχουμε αυξημένες πιθανότητες επιτυχίας. Αλλά αυτή είναι μια πραγματικότητα την οποία καλούμαστε όλοι. Εσείς πολύ πιο εύκολα από την πλευρά του να μας επισημάνετε τις παραλείψεις ή τα λάθη, αλλά αυτό είναι. Δεν μπορεί να αποδώσει κανείς ότι οι θέσεις αυτές δεν προκηρύχθηκαν.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κύριε Υπουργέ, επιτρέψτε μου μία μικρή παρέμβαση γιατί αφορά ένα ζήτημα της πόλεως μου, της Σητείας. Θέλω όμως να βάλουμε τα πράγματα στη θέση τους για να έχουμε μια συνολική εικόνα όλοι.

Πρώτον, τα τελευταία χρόνια το νοσοκομείο της Σητείας ενισχύθηκε -γιατί μιλάμε για την πράξη- με δεκαέξι γιατρούς, δέκα μόνιμο προσωπικό και έξι επικουρικό, συν εξήντα δύο άτομα μόνιμο νοσηλευτικό, λοιπό και επικουρικό προσωπικό. Αυτά ως προς τα νούμερα, διότι πάντοτε όταν μιλάμε σε αυτή την Αίθουσα, πρέπει να μιλάμε με στοιχεία.

Δεύτερο δεδομένο είναι ότι σίγουρα υπάρχουν πρόσκαιρα προβλήματα για διάφορους λόγους. Στην τελευταία συνάντηση λοιπόν που έγινε στο Υπουργείο Υγείας -δεν μπόρεσα να παρευρεθώ διότι ήμουν στο εξωτερικό- ο Υπουργός δεσμεύτηκε για την προκήρυξη τριών μόνιμων θέσεων διευθυντών μαιευτικής, παθολογίας, και αναισθησιολογίας.

Ένα τρίτο βέβαια δεδομένο που νομίζω ότι θα πρέπει να λάβουμε υπ’ όψιν μας -και νομίζω ότι ο κύριος Υπουργός το είπε σήμερα, και εσείς, κύριε Συντυχάκη, το είπατε- είναι ότι θα πρέπει να βρούμε ένα μείγμα μέτρων, κινήτρων ειδικά για τα νοσοκομεία τα άγονα και τα απομακρυσμένα, όπως είναι της Σητείας. Νομίζω σε αυτό συμφωνούμε όλοι.

Αλλά το μήνυμα που πρέπει να βγει από τη σημερινή συζήτηση είναι προφανώς και δεν μπορεί να κλείσει το Νοσοκομείο Σητείας. Αυτό τώρα δημιουργεί εντυπώσεις. Ξέρετε πάρα πολύ καλά ποια είναι η κατάσταση. Έχουμε μια εξαιρετική διοικήτρια, κύριε Υπουργέ στο Νοσοκομείο της Σητείας, που έχει παράγει σημαντικό έργο. Θα πρέπει να λέγονται αυτά. Όμως νομίζω ότι έχουμε δουλειά να κάνουμε ακόμα και νομίζω ότι οι δεσμεύσεις του Υπουργού και της Κυβέρνησης υπήρξαν σαφείς.

Περνάμε τώρα στην έβδομη με αριθμό 172/25-9-2023 επίκαιρη ερώτηση δευτέρου κύκλου του Βουλευτή Ηρακλείου της Κοινοβουλευτικής Ομάδας «Κομμουνιστικό Κόμμα Ελλάδας» κ.Εμμανουήλ Συντυχάκηπρος τον Υπουργό Υγείας, με θέμα: «Για την ασφαλή και απρόσκοπτη λειτουργία του Πανεπιστημιακού Γενικού Νοσοκομείου Ηρακλείου (ΠΑΓΝΗ)».

Ορίστε, κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Θα ξεκινήσω πάλι με το θέμα υποστελέχωσης, υποχρηματοδότησης των νοσοκομείων. Είναι ένα νοσοκομείο τριτοβάθμιο, το Πανεπιστημιακό Γενικό Νοσοκομείο Ηρακλείου που εξυπηρετεί ασθενείς από όλη την Κρήτη και τα νησιά του Νοτίου Αιγαίου.

Και ξέρετε, όταν ένα νοσοκομείο καρκινοβατεί, δεν ξέρω πόσο απέχει από το λουκέτο. Είναι προς συζήτηση. Χαρακτηριστικό είναι ότι παραμένουν στο Πανεπιστημιακό Γενικό Νοσοκομείο Ηρακλείου κενές περίπου εξακόσιες μόνιμες οργανικές θέσεις. Δεν είναι ούτε πέντε, ούτε δέκα, ούτε εκατό. Οι προσλήψεις που έχουν γίνει δεν επαρκούν για να καλύψουν τα κενά. Δεν καλύπτονται καν συνταξιοδοτήσεις, αποχωρήσεις.

Το πιο κραυγαλέο παράδειγμα είναι η προκήρυξη ΑΣΕΠ του 2022 για εκατόν δεκαπέντε μόνιμες θέσεις νοσηλευτών για το ΠΑΓΝΗ, ενώ οι κενές θέσεις στη νοσηλευτική υπηρεσία ξεπερνούν τις τριακόσιες και υπηρετούν διακόσιοι εξήντα εννέα νοσηλευτές με συμβάσεις ιδιωτικού δικαίου ορισμένου χρόνου. Μόνο τον τελευταίο χρόνο αποχώρησαν από το νοσοκομείο πάνω από εκατό εργαζόμενοι.

Αποτέλεσμα αυτής της υποστελέχωσης είναι ότι στους ήρωες υγειονομικούς οφείλονται περίπου είκοσι χιλιάδες μέρες ρεπό και αδειών. Η αύξηση της εντατικοποίησης της δουλειάς έχει ως συνέπεια την εξουθένωση των εργαζομένων και μάλιστα αρκετοί από αυτούς καταρρέουν εν ώρα υπηρεσίας με πολύ συγκεκριμένα παραδείγματα.

Αντίστοιχα, στο πλαίσιο αποφυγής ράντζων συννοσηλεύονται ασθενείς με παθολογικά νοσήματα σε χειρουργικές κλινικές, αυξάνοντας τον κίνδυνο ενδονοσοκομειακής διασποράς, ενώ μπορεί να επιφέρει και καθυστέρηση στην αντιμετώπιση των παθολογικών περιστατικών.

Η Παιδοψυχιατρική Κλινική, που είναι η μοναδική που καλύπτει όλη την Κρήτη και το Νοτιοανατολικό Αιγαίο, υπολειτουργεί σχεδόν έναν χρόνο τώρα με δύο μόνο ειδικευμένους γιατρούς και με προσωρινές μηνιαίες μετακινήσεις παιδοψυχιάτρου από την Αθήνα -όχι από κάποια πλησιέστερη πόλη κ.λπ., από την Αθήνα!

Επιπλέον, στην Ψυχιατρική Κλινική του ΠΑΓΝΗ συχνά ασθενείς νοσηλεύονται σε ράντζα. Σημειώνουμε ότι η εν λόγω κλινική καλύπτει όλη την ανατολική Κρήτη, καθώς δεν λειτουργεί δημόσια Ψυχιατρική Κλινική στο Λασίθι.

Επίσης, τρεις κλίνες ΜΕΘ δεν λειτουργούν λόγω της έλλειψης κυρίως νοσηλευτικού προσωπικού, τη στιγμή που η ΜΕΘ του ΠΑΓΝΗ δέχεται διακομιδές ασθενών από όλη την Κρήτη και το νοτιοανατολικό Αιγαίο. Την ίδια στιγμή, με απόφαση της διοίκησης κλείνει η ΜΕΘ δεκαπέντε μέρες -τώρα, καινούργιο- για απολύμανση, ένα σωστό μέτρο, που όμως θα επιδεινώσει ακόμα περισσότερο την κατάσταση με υπερσυσσώρευση περιστατικών, όταν τα έκτακτα χειρουργεία και του «Βενιζελείου» και του Ρεθύμνου έχουν σταματήσει και μεταφέρονται στο Πανεπιστημιακό Γενικό Νοσοκομείο Ηρακλείου.

Η λειτουργία των ΤΕΠ σε ημέρες που το νοσοκομείο δεν βρίσκεται σε γενική εφημερία είναι επισφαλής με τον υπάρχοντα ανεπαρκή αριθμό εργαζομένων. Οι πολύμηνες αναμονές για ραντεβού στα τακτικά εξωτερικά ιατρεία και οι τεράστιες λίστες χειρουργείου οδηγούν σε επικίνδυνες καθυστερήσεις. Χαρακτηριστικό είναι οι τεράστιες λίστες αναμονής στα χειρουργεία που φτάνουν περίπου τους τέσσερις χιλιάδες ασθενείς, με αποτέλεσμα να αναγκάζονται να στρέφονται στον ιδιωτικό τομέα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και σαν να μην έφταναν όλα αυτά, αντί η Κυβέρνηση να ενισχύσει το νοσοκομείο με προσωπικό, απέλυσε τώρα πρόσφατα -δεν ξέρω αν το γνωρίζετε- δεκαέξι εργαζόμενους από το προσωπικό ασφαλείας του νοσοκομείου με απόφαση της διοίκησης, επειδή η τελευταία δεν είχε τα 30.000 ευρώ για να πληρώσει την εταιρεία φύλαξης. Χωρίς καμμία προειδοποίηση δεκαέξι οικογένειες στην ανεργία! Και δεν πέρασαν λίγες μέρες από την απόλυσή τους και είχαμε περιστατικό στην Ψυχιατρική με απειλητική διάθεση συγγενών ασθενούς προς το γιατρό που εφημέρευε.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ ολοκληρώστε.

**ΕΜΜΑΝΟΥΗΛ ΣΥΝΤΥΧΑΚΗΣ:** Η φύλαξη του νοσοκομείου λοιπόν δεν μπορεί να αφεθεί στους ελάχιστους μόνιμους και επικουρικούς εργαζόμενους.

Κλείνω, κύριε Πρόεδρε και ευχαριστώ για αυτή την ανοχή.

Και σας ρωτάμε, κύριε Υπουργέ, ποια μέτρα προτίθεται να πάρει η Κυβέρνηση για να προσληφθεί στο ΠΑΓΝΗ το απαιτούμενο προσωπικό όλων των κλάδων και ειδικοτήτων πλήρους και αποκλειστικής απασχόλησης με ουσιαστικές αυξήσεις, να ανακληθούν οι απολύσεις στη φύλαξη και να μονιμοποιηθούν όλοι οι εργαζόμενοι με ελαστικές εργασιακές σχέσεις και τέλος να αυξηθεί η χρηματοδότηση από τον κρατικό προϋπολογισμό στο ύψος των σύγχρονων αναγκών.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Το 2019 ήταν 52 εκατομμύρια η χρηματοδότηση του ΠΑΓΝΗ και το 2023 ήταν 92 εκατομμύρια η χρηματοδότηση του ΠΑΓΝΗ. Είναι 50% αύξηση.

Μιλάτε για υποστελέχωση ή οτιδήποτε άλλο, όμως το προσωπικό του νοσοκομείου έχει 25% αύξηση την τελευταία τετραετία. Επαναλαμβάνω, 25% αύξηση. Έχουμε το ένα τέταρτο του νοσοκομείου να έχει γίνει πρόσληψη την τελευταία τετραετία. Αυτά είναι τα στοιχεία που δηλώνουν τη λειτουργία του νοσοκομείου. Γιατί το ΠΑΓΝΗ είναι ένα πολύ μεγάλο νοσοκομείο, από τα μεγαλύτερα της χώρας. Είναι πολύ μεγάλο και πολύ καλό, παραγωγικό νοσοκομείο. Φτάνει την κάλυψη κλινών στο 78% - 80% και το ότι δεν έχει ράντζα είναι -αν θέλετε- επίτευγμα και της διοίκησης του νοσοκομείου.

Περιγράψατε μια κατάσταση, όπου, ναι -αυτό είναι και η οδηγία- δεν χρησιμοποιούμε, δεν αφήνουμε κενά, κενές κλίνες, για να μην έχουμε ράντζα. Αυτό που περιγράφεται σαν αρνητικό, σας το λέω, είναι επίτευγμα ένα νοσοκομείο να μην έχει ράντζα.

Γι’ αυτόν τον λόγο, αυτή τη στιγμή, έχουμε ελάχιστα νοσοκομεία που έχουν ράντζα, γιατί αλλάξαμε αυτό. Κανενός τα κρεβάτια δεν είναι ιδιοκτησία και κανενός οι κλίνες δεν μένουν κενές. Και αυτή τη στιγμή σε όλη την επικράτεια έχουμε μόνο τρία ή τέσσερα νοσοκομεία που έχουν έναν μικρό αριθμό ράντζων, αφού έχουν καλύψει όλα τα υπόλοιπα. Είναι μια τακτική την οποία ακολουθούμε.

Άρα και η χρηματοδότηση του νοσοκομείου έχει αυξηθεί και το προσωπικό έχει αυξηθεί και είναι ένα νοσοκομείο που γενικά και για τις θέσεις που προκηρύσσονται έχουμε πάρα πολλούς υποψηφίους και στις τελευταίες προκηρύξεις. Αυτή τη στιγμή τρέχει η προκήρυξη με δεκαεπτά θέσεις γιατρών στο ΠΑΓΝΗ κρίσιμων ειδικοτήτων που θα στελεχώσουν το νοσοκομείο.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κύριο Υπουργό.

Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Ως προς αυτά τα οποία είπατε στην πρωτολογία σας, εντάξει, δεν έχω όλο τον πίνακα για να σας διαψεύσω ή να σας επιβεβαιώσω, αλλά σε κάθε περίπτωση, ξέρετε, δεν φτάνει να λέτε δώσαμε 52 εκατομμύρια το 2019, 58 εκατομμύρια το 2023. Και άμα έρθω να σας πω εγώ ότι αυτά είναι σταγόνα στον ωκεανό μπροστά στα υπερδιπλάσια που έπρεπε να πάρει το Πανεπιστημιακό Γενικό Νοσοκομείο για να καλύψει βασικές στοιχειώδεις ανάγκες της περίθαλψης του λαού; Άρα νομίζω ότι δεν έχει νόημα μια τέτοιου είδους κουβέντα. Έτσι; Είναι περισσότερο προπαγανδιστικού, επικοινωνιακού χαρακτήρα.

Ή αναφέρατε ότι αυξήθηκε κατά 25% το προσωπικό τα τελευταία χρόνια και σας λέω ότι υπάρχουν εξακόσιες κενές οργανικές θέσεις τώρα. Τι συζητάμε; Είναι απάντηση τώρα αυτή που δίνετε; Για να είμαστε λίγο πιο προσγειωμένοι στην πραγματικότητα.

Το ζήτημα είναι ότι η πρόσβαση των ασθενών σε δωρεάν σύγχρονες υπηρεσίες περιορίζεται, με αποτέλεσμα να αναγκάζονται να πληρώνουν στον ιδιωτικό τομέα. Το λέω και το ξαναλέω. Κάνουν πάρτι! Τα ιδιωτικά εργαστήρια, οι ιδιωτικές κλινικές, τα ιδιωτικά χειρουργεία κάνουν πάρτι αυτή τη στιγμή στην Κρήτη και φυσικά σε ολόκληρη τη χώρα.

Να σας πω το εξής για τους καρκινοπαθείς. Θα ξεχάσουμε την απαράδεκτη απόφαση της διοίκησης του ΠΑΓΝΗ να περικόψει τις προγραμματισμένες εξετάσεις των καρκινοπαθών αναγκάζοντάς τους να βάλουν το χέρι βαθιά στην τσέπη και να πληρώνουν δυο και τρεις φορές το μήνα, ανάλογα με την εξέλιξη του κάθε ασθενή, στα ιδιωτικά εργαστήρια, όπως κάνουν πάρα πολλές φορές με αξονικές, με μαγνητικές εξετάσεις κ.λπ.; Όλα αυτά ξέρετε γιατί; Γιατί θεωρείτε κόστος την υγεία του λαού.

Από εκεί και μετά, έχουμε εργασιακές συνθήκες γιατρών και νοσηλευτών που αγγίζουν τα όρια της γαλέρας. Δεν γίνεται να είναι όλα καλά στα νοσοκομεία, να υπάρχει προσωπικό όπως μας λέτε κ.λπ. και την ίδια στιγμή να τραβούν του «Χριστού τα Πάθη» οι εργαζόμενοι, οι οποίοι αντιδρούν, αντιδρούν εντονότατα. Μετακινήσεις γιατρών από νοσοκομείο σε νοσοκομείο, από τη μια μεριά της χώρας στην άλλη, μπαλώματα πάνω στα μπαλώματα, αντιμετωπίζοντας τους εργαζόμενους ως πιόνια, τους υγειονομικούς, χωρίς προσωπική ζωή και δικαιώματα και τα μόνιμα κενά στα νοσοκομεία τελικά να καταλήγουν να δημιουργούν νέα κενά. Άρα λοιπόν εδώ έχουμε χειροτέρευση των εργασιακών συνθηκών που οδηγούν γιατρούς, νοσηλευτές, το προσωπικό σε παραιτήσεις.

Μιλάμε για έναν τραγικό φαύλο κύκλο διά χειρός της Κυβέρνησης και των προηγούμενων κυβερνήσεων, διότι δεν είναι άμοιρες οι κυβερνήσεις οι προηγούμενες και του ΣΥΡΙΖΑ και του ΠΑΣΟΚ παλιότερα. Τα περισσότερα νοσοκομεία δεν μπορούν να καλύψουν το πρόγραμμα εφημεριών. Οι μετακινήσεις γιατρών από νομό σε νομό για να καλυφθούν οι βάρδιες είναι πλέον κανόνας. Το υγειονομικό προσωπικό βρίσκεται υπό κατάρρευση λόγω της υπερεφημέρευσης και των εξαντλητικών ωραρίων. Είναι ατελείωτος ο κατάλογος που πρέπει να πούμε εδώ.

Και φυσικά, η Κυβέρνηση, το Υπουργείο Υγείας, η 7η ΥΠΕ, η διοίκηση του νοσοκομείου έχουν την αποκλειστική ευθύνη γι’ αυτά τα διαλυτικά φαινόμενα και έχει εξοργίσει πραγματικά τους υγειονομικούς.

Οι οποίες συσκέψεις οργανώνονται με διοικητές νοσοκομείων και προέδρους ιατρικών συλλόγων, που είναι της μόδας τελευταία, χωρίς τους συλλόγους εργαζομένων σε αυτές τις συσκέψεις, χωρίς τις ενώσεις γιατρών, που αναδεικνύουν διαχρονικά και με συνέπεια τα πραγματικά αίτια των προβλημάτων, κάτι που δείχνει ότι ενοχλεί η μαχητική διεκδίκηση των αιτημάτων και γίνεται μια προσπάθεια συγκάλυψης όλων αυτών των διεκδικήσεων και αυτό αποτελεί μνημείο κοροϊδίας και υποκρισίας απέναντι στον κρητικό λαό.

Σε κάθε περίπτωση εμείς καλούμε τους μαχόμενος υγειονομικούς, όλους τους εργαζόμενους, τα συνδικάτα, τους φορείς που βρίσκονται πλάι στους υγειονομικούς να συνεχίσουν σταθερά να παλεύουν για υψηλού επιπέδου δημόσια και δωρεάν υγεία για όλο τον λαό. Και φυσικά τους καλούμε να είναι σε ετοιμότητα διότι θα έρθουν τα νέα νομοσχέδια για την υγεία που πραγματικά θα είναι σκέτος κόλαφος και για τους αγωνιζόμενους και για τους ασθενείς.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε.

Δεν θα μπω στον πειρασμό να απαντήσω στο πρόγραμμα του ΚΚΕ για την υγεία, που ήταν πολύ γενική η τοποθέτησή σας. Θα πω πολύ συγκεκριμένα, όσον αφορά στο ΠΑΓΝΗ, για τους ογκολογικούς ασθενείς και την οδηγία που δόθηκε από το νοσοκομείο ότι δεν είχε καμμία σχέση με αυτό. Είναι μια ιατρική οδηγία, έτσι ώστε να μην υπάρχει καθυστέρηση ή να μην υπάρχει αναβολή λόγω των αποτελεσμάτων της γενικής εξετάσεις αίματος κατά τη διάρκεια των ογκολογικών θεραπειών.

Είναι μια τακτική που εφαρμόζεται στα ογκολογικά τμήματα. Και είναι για τη διευκόλυνση των ασθενών. Είναι για τη διευκόλυνση των ασθενών που λένε στον ασθενή ότι μπορεί να φέρει τη γενική αίματος της προηγούμενης μέρας για να μην πηγαίνει εκεί να περιμένει να του πάρουν αίμα, να περιμένει δύο με τρεις ώρες να βγει το αποτέλεσμα και, βλέποντας το αποτέλεσμα οι γιατροί να του πουν του ασθενή ότι δεν θα πρέπει να γίνει σήμερα η χημειοθεραπεία του, αλλά να γίνει αύριο. Αυτό γίνεται για να είναι τακτοποιημένο. Γίνεται και στο εξωτερικό. Προσπαθούμε να το συστηματοποιήσουμε κιόλας. Επίσης, σου λέει και αυτό: δίνεται η οδηγία για όσους θέλουν -δεν είναι υποχρεωτικό- να υπάρχει η γενική αίματος από την προηγούμενη ημέρα.

Θα κλείσω λέγοντας το εξής. Και προσωπικά, αλλά και όσοι ασκούν διοίκηση πρέπει να μιλάνε με αριθμούς. Μου λέτε για υποχρηματοδότηση. Σας λέω ήταν 50 εκατομμύρια ευρώ και έγινε 100 εκατομμύρια ευρώ. Εσείς προφανώς μπορεί να μου πείτε ότι δεν φτάνουν και ότι θέλουμε 1 δισεκατομμύριο ευρώ. Άρα, κάποια στιγμή πρέπει να μιλήσουμε με αριθμούς. Θα μου πείτε: «Ξέρεις τι; Όχι. Και τα 98 εκατομμύρια ευρώ που λες…» –που εγώ το λέω με ακρίβεια δεκαδικού του ευρώ- «…δεν φτάνουν και θέλουμε άλλα 350 εκατομμύρια ευρώ». Εκεί να κάνουμε τη συζήτηση. Αλλά να μένουμε στο ότι «το νοσοκομείο είναι υποχρηματοδοτούμενο»! Εγώ να σας λέω ότι την έχουμε διπλασιάσει τη χρηματοδότηση και τα 52 εκατομμύρια ευρώ έγιναν 98 εκατομμύρια ευρώ. Και σας το λέω αυτό με ακρίβεια. Η συζήτηση λοιπόν πρέπει να γίνει σε αυτή τη βάση. Είναι χρέος μας να κάνουμε τη συζήτηση σε αυτή τη βάση.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Συνεχίζουμε με την πρώτη με αριθμό 149/20-7-2023 ερώτηση του κύκλου αναφορών - ερωτήσεων του Βουλευτή Α΄ Ανατολικής Αττικής της Κοινοβουλευτικής Ομάδας του ΠΑΣΟΚ - Κινήματος Αλλαγής κ. Εμμανουήλ (Μανώλη) Χριστοδουλάκη προς τον Υπουργό Υγείας, με θέμα: «Επιτακτική αναγκαιότητα η ανέγερση Γενικού Νοσοκομείου στην Ανατολική Αττική».

Κύριε Χριστοδουλάκη, έχτε τον λόγο.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Ευχαριστώ πολύ, κύριε Πρόεδρε.

Στις 20 Ιουλίου είχα καταθέσει ερώτηση στον αρμόδιο Υπουργό για τη δημιουργία δημόσιου γενικού νοσοκομείου στην Ανατολική Αττική. Δυστυχώς, έχουν περάσει δυόμισι μήνες και μέχρι σήμερα δεν έχει υπάρξει απάντηση και αναγκαζόμαστε, ακριβώς επειδή επιμένουμε και θεωρούμε το ζήτημα κρίσιμο και σημαντικό για την περιοχή, να επαναφέρουμε το θέμα μέσω επίκαιρης ερώτησης σήμερα στη Βουλή. Γιατί είναι κρίσιμο;

Μιλάμε για μια περιοχή με μια ραγδαία και τεράστια ανάπτυξη, και οικιστική και οικονομική. Μιλάμε για μια δημογραφική δυναμική που αποτυπώθηκε στην τελευταία απογραφή με τη μεγαλύτερη αύξηση στην ηπειρωτική Ελλάδα κατά 2,8% του πληθυσμού. Μιλάμε για μια περιοχή που έχει καταγεγραμμένους πεντακόσιους δεκαέξι χιλιάδες μόνιμους κατοίκους και, αν συμπεριλάβουμε και τους εργαζόμενους, ξεπερνούν τους επτακόσιους χιλιάδες ανθρώπους που δραστηριοποιούνται καθημερινά στην περιοχή της Ανατολικής Αττικής. Μιλάμε για το μεγαλύτερο αεροδρόμιο της χώρας. Μιλάμε για τα δύο λιμάνια της Ραφήνας και του Λαυρίου, τα οποία βρίσκονται στην περιοχή. Και όλα αυτά τα μεγέθη προφανώς αυξάνονται ακόμα περισσότερο κατά τους καλοκαιρινούς μήνες για προφανείς λόγους.

Σήμερα, λοιπόν, αν υπάρχει έκτακτο ή βαρύ περιστατικό ή ασθένεια τα κοντινότερο νοσοκομεία της 1ης και της 2ης ΥΠΕ που καλύπτουν τα περιστατικά αυτά, απέχουν από είκοσι πέντε μέχρι πενήντα χιλιόμετρα. Δυστυχώς, είχαμε και τραγικό γεγονός -θα το θυμάστε φυσικά- στις 6 Ιουνίου όπου μία δεκαοχτάχρονη έγκυος γυναίκα έχασε τη ζωή της στη Νέα Μάκρη, λόγω της τεράστιας τραγικής καθυστέρησης του ασθενοφόρου του ΕΚΑΒ να φτάσει στην περιοχή.

Αυτά, λοιπόν, καταδεικνύουν ότι είναι αδήριτη ανάγκη η δημιουργία δημόσιου γενικού νοσοκομείου στην Ανατολική Αττική, που σήμερα δεν υπάρχει, ακριβώς για να μπορέσουμε έστω και λίγο να λειάνουμε το αίσθημα ανασφάλειας των πολιτών στην περιοχή, να δώσουμε τη μάχη για την αξιοπρέπεια στην καθημερινότητά τους.

Τον περασμένο Μάρτιο, λοιπόν, ο τότε Υπουργός, ο κ. Πλεύρης, είχε διατυπώσει την πρόθεση του Υπουργείου για την επικαιροποίηση του υγειονομικού χάρτη της χώρας, συνδέοντας την επικαιροποίηση αυτή με την ανέγερση του νοσοκομείου στην Ανατολική Αττική. Λίγο μετά από αυτό, προεκλογικά, σε μία επίσκεψη του Πρωθυπουργού στο Λαύριο -τότε που τα λόγια είναι λίγο πιο εύκολα από ό,τι τις υπόλοιπες στιγμές- είχε δηλώσει ο Πρωθυπουργός ο ίδιος ότι κάπου εδώ σας χρωστάμε ένα νοσοκομείο. Μεσολάβησε το περήφανο εκλογικό ποσοστό, που αναφέρθηκε και επικαλέστηκε ο Υπουργός πριν, όπως το κάνουν και όλα τα κυβερνητικά στελέχη. Και δυστυχώς, μεσολάβησαν οι προγραμματικές δηλώσεις της Κυβέρνησης που δεν ακούσαμε τίποτα σχετικό, σιγήν ιχθύος!

Και προκύπτουν, λοιπόν, δύο για εμένα επιτακτικά ερωτήματα: Πρώτον, δεσμεύεται η Κυβέρνηση και η ηγεσία του Υπουργείου για τη δημιουργία δημόσιου γενικού νοσοκομείου στην Ανατολική Αττική, ναι ή όχι; Και δεύτερον, εξακολουθείτε να συνδέετε τη δημιουργία του νοσοκομείου αυτού με την επικαιροποίηση του υγειονομικού χάρτη της χώρας; Και αν ναι, ποιος είναι ο σχεδιασμός για την ολοκλήρωση του χρονοδιαγράμματος; Το ρωτώ για να ξέρουμε πότε θα ξεκινήσουν και οι απαιτούμενες διαδικασίες.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Τον λόγο έχει ο κύριος Υπουργός.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ναι, υπάρχει το αίτημα για το νοσοκομείο της Ανατολικής Αττικής. Και πρέπει να αρχίσουμε να συζητάμε και για το «που», διότι η Ανατολική Αττική είναι πολύ μεγάλη. Υπάρχει και ο Δήμος Αχαρνών που είναι ο μεγαλύτερος και απέχει από το ΓΟΝΚ δώδεκα λεπτά. Και πρέπει να αρχίσουμε να μιλάμε και για ποιες περιοχές. Θα πρέπει να ανασχεδιάσουμε και τον χάρτη του νοσοκομείου, το οποίο όπως γνωρίζετε, θα πρέπει να σχεδιαστεί και κτηριακά και από το θέμα του προσωπικού, κάτι που δεν είναι και το πιο εύκολο πράγμα.

Δηλαδή για το νοσοκομείο Αττικής έχετε εσείς στοιχεία να μας πείτε αν θα είναι «εξτρά-νοσοκομείο»; Θα πάρουμε προσωπικό από κάπου αλλού, όπως έγινε στο «Αττικόν»; Διότι στο «Αττικόν» ήταν και οι νέες προσλήψεις, αλλά μετακινήθηκε και πολύ προσωπικό από τα υπόλοιπα νοσοκομεία. Επειδή προέρχεστε από ένα κόμμα που έχει κυβερνήσει και έχει και την τεχνοκρατική προσέγγιση, πρέπει να μπούμε σε αυτό τον διάλογο. Για αυτό σας απαντάω έτσι. Μπορεί να μην σας πω τη λέξη «δεσμεύομαι», αλλά σας λέω ότι είναι κάτι το οποίο θα πρέπει να εξεταστεί.

Θα πρέπει να δούμε και το εξής. Έχουμε πάρα πολλά νοσοκομεία συγκεντρωμένα στο κέντρο. Το νέο νοσοκομείο σε ποια περιοχή της Ανατολικής Αττικής να γίνει; Η Ανατολική Αττική ξεκινάει από Λαύριο, Βούλα, Βάρη και καταλήγει μέχρι Αχαρνές, μέχρι Μενίδι. Άρα, πρέπει να μπούμε σε αυτό τον διάλογο. Συμφωνούμε ότι πρέπει να αρχίσει αυτός ο διάλογος και στο ότι έχει σχέση και με τον υγειονομικό χάρτη, που αναμένεται να ολοκληρωθεί μέσα στους επόμενους δώδεκα μήνες, δηλαδή πού είναι τα νοσοκομεία και ποια νοσηλευτική κίνηση χρειαζόμαστε.

Αυτή είναι η δέσμευση που δίνουμε, ότι: ο διάλογος θα πρέπει να ανοίξει για αυτό το νοσοκομείο, και να ανοίξει χωρίς φόβο και χωρίς πάθος, και χωρίς να τοποθετούμε και τον πήχη πάρα πολύ ψηλά. Να πούμε δηλαδή ότι θα είναι ένα νοσοκομείο των τόσων κλινών, ένα νοσοκομείο που θα είναι όλο το προσωπικό ευθύς εξαρχής. Τα νοσοκομεία ευθύς εξαρχής χρειάζονται ένα μεγάλο νοσοκομείο, που σημαίνει τέσσερις με πέντε χιλιάδες προσωπικό. Μπορούμε να συμφωνήσουμε και να μην γίνει ποτέ, γιατί πολλές φορές γίνεται αυτό το πράγμα. Άρα, θα πρέπει να τα ορίσουμε όλα αυτά, να δούμε πώς θα το σχεδιάσουμε και μετά να προχωρήσουμε. Γιατί όντως η περιοχή και η κατανομή των νοσοκομείων στην Αττική δεν είναι η ορθολογικότερη, αλλά είναι ένα νοσοκομείο και είναι πράγμα το οποίο όλες οι κυβερνήσεις, αν θέλετε, κληρονόμησαν. Τα νοσοκομεία υπάρχουν εκεί από εκατό, σαράντα και πενήντα χρόνια. Το νεότερο νοσοκομείο είναι το «Αττικόν» που είναι είκοσι χρονών.

**ΠΡΟΕΔΡΕΥΩΝ (Ιωάννης Πλακιωτάκης):** Παρακαλώ, κύριε Χριστοδουλάκη, έχετε τον λόγο για τη δευτερολογία σας.

**ΕΜΜΑΝΟΥΗΛ (ΜΑΝΩΛΗΣ) ΧΡΙΣΤΟΔΟΥΛΑΚΗΣ:** Κύριε Πρόεδρε, θα πάρω εγώ, μάλλον, τον ρόλο του Υπουργού, να απαντήσω στα ερωτήματα που τέθηκαν, αλλά το κάνω με πολλή μεγάλη χαρά, ακριβώς γιατί είμαστε εδώ να συνεισφέρουμε προσθετικά με τις σκέψεις μας και όχι απλώς, διατυπώνοντας κριτική.

Άρα, γεγονός νούμερο ένα. Η ανάγκη της δημιουργίας του νοσοκομείου. Καταλαβαίνω από τον Υπουργό ότι συμφωνεί, αλλά θα ξαναρωτήσω, αν όντως υπάρχει, τουλάχιστον, η ρητή διατύπωση από την Κυβέρνηση, της ανάγκης για τη δημιουργία του νοσοκομείου. Αυτό είναι το ένα.

Δεύτερον, το χωροταξικό. Σωστά μπαίνει, αλλά θα περίμενα όταν ο Πρωθυπουργός πήγαινε στο Λαύριο και έλεγε ότι «σας χρωστάμε ένα νοσοκομείο», η Κυβέρνηση και το Υπουργείο να έχει μια πρώτη επεξεργασία και για το χωροταξικό ζήτημα, γιατί εμείς έχουμε.

Εμείς, λοιπόν, θεωρούμε ότι το νοσοκομείο αυτό πρέπει να γίνει στην περιοχή των Μεσογείων, στον άξονα της Λαυρίου, αλλά και με συγκεκριμένα στοιχεία τα οποία θα προσδιορίζουν, πρώτον, την προσπέλαση, δεύτερον, τις χωροταξικές αποστάσεις που θα καλύπτουν το μεγαλύτερο δυνατό εύρος πληθυσμού και τρίτον, την προσβασιμότητα -ξαναλέω, σε συνδυασμό- με αεροδρόμιο και δύο λιμάνια.

Τρίτον, πώς το δημιουργούμε. Η δική μας άποψη είναι ότι δεν μιλάμε για ανέγερση και στελέχωση από το μηδέν του νοσοκομείου, αλλά εντοπίζοντας ένα ζήτημα υπερσυγκέντρωσης νοσοκομείων, κλινικών και άρα, και στελεχιακού δυναμικού, ιατρικού και διοικητικού, σε ελάχιστα τετραγωνικά χιλιόμετρα στο κέντρο της Αθήνας. Μιλάμε για αποκέντρωση αυτών των δομών και σε επίπεδο εξοπλισμού και σε επίπεδο προσωπικού. Τα βάζω, λοιπόν, αυτά τα τρία, ακριβώς, γιατί εμείς ερχόμαστε με διαφορετικό τρόπο εδώ πέρα, έχοντας τις δικές μας επεξεργασίες και επειδή έχουμε Κυβέρνηση και ξέρουμε να παίρνουμε τις ευθύνες, τις διατυπώνουμε εντός της Αίθουσας του Κοινοβουλίου. Ξαναρωτάω, όμως, γιατί εδώ θέλω, όχι εγώ, αλλά κυρίως ο κόσμος που μένει στην Ανατολική Αττική και ζει την καθημερινή του αγωνία, τα εξής:

Πρώτον, υπάρχει δέσμευση της Κυβέρνησης σήμερα, για την ανάγκη της δημιουργίας του νοσοκομείου;

Δεύτερον, υπάρχει δέσμευση της Κυβέρνησης για το ότι θα ολοκληρωθεί η επικαιροποίηση του υγειονομικού χάρτη της χώρας, όπως άκουσα, σε δώδεκα μήνες και μέσα στο πλαίσιο αυτό θα στοιχειοθετηθεί και η ανάγκη δημιουργίας του γενικού δημόσιου νοσοκομείου στην Ανατολική Αττική;

Και τρίτον, να προσθέσω και κάτι ακόμα και κλείνω με αυτό. Μέχρι να φθάσουμε στο σημείο αυτό, για το οποίο εμείς δεν θα σταματήσουμε να δίνουμε τη δική μας μάχη -ξαναλέω, ειλικρινή και με την ευθύνη της τοποθέτησής μας για κάθε ένα από τα ζητήματα αυτά- οφείλουμε να δούμε και εμείς, αλλά κυρίως οφείλει να δει το Υπουργείο, το πώς στηρίζουμε έμπρακτα τις δομές της πρωτοβάθμιας φροντίδας στα κέντρα υγείας τα οποία υπάρχουν στην περιοχή.

Υπάρχει το ένα κομμάτι που αφορά την αναβάθμιση των υποδομών που έχει ενταχθεί με 12 εκατομμύρια. Θα μπορούσε κάποιος να κάνει κριτική για το ύψος, αλλά δεν θα μείνω σε αυτό, στη χρηματοδότηση του Ταμείου Ανάκαμψης. Θα μείνω, όμως, στο ότι υπάρχει ένα κρίσιμο ζήτημα το οποίο αφορά, κυρίως, τη στελέχωση με ιατρικό, νοσηλευτικό και διοικητικό προσωπικό των κέντρων υγείας, με αποτέλεσμα δυστυχώς σήμερα, πάρα πολλά από αυτά να υπολειτουργούν. Ξαναλέω: Εντείνοντας το αίσθημα ανασφάλειας, οφείλουμε όλοι μαζί -και εμείς είμαστε μπροστάρηδες σε αυτό- να δώσουμε τη μάχη, ώστε η πολιτεία να αποδείξει ότι είναι δίπλα σε αυτούς τους ανθρώπους στην πράξη. Εμείς από τη δική μας πλευρά θα είμαστε.

Ευχαριστώ και πάλι.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς σας ευχαριστούμε.

Ο κύριος Υπουργός έχει τον λόγο για να δευτερολογήσει.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κατ’ αρχάς, να πω ότι κάποια πράγματα γίνονται από την Κυβέρνηση. Λέμε έχουμε οκτώ κέντρα υγείας, 13 εκατομμύρια. Αυτό δεν έχει ξαναγίνει και τα κέντρα υγείας θα είναι καινούργια, ολοκαίνουργια. Είναι πολύ σεβαστό το ποσό με το οποίο ανακαινίζονται.

Μπορεί εσείς να το δίνετε αρνητικό, αλλά είναι κάτι για το οποίο εμείς -και έχω υπάρξει γενικός γραμματέας πρωτοβάθμιας φροντίδας υγείας- είμαστε περήφανοι. Είμαι υπερήφανος που αυτά τα χρήματα κατευθύνονται εκεί και στην πρωτοβάθμια και στη στήριξη και αν θέλετε και στην όλη στήριξη που πήρε η πρωτοβάθμια φροντίδα υγείας κατά τα χρόνια της προηγούμενης διακυβέρνησης.

Το έχω πει και άλλες φορές, οκτώ εκατομμύρια πολίτες αυτής της χώρας, είκοσι δύο εκατομμύρια φορές επισκέφθηκαν τα κέντρα υγείας στο πλαίσιο του εμβολιαστικού προγράμματος. Είχαμε έρευνες που ο περισσότερος κόσμος δεν γνώριζε καν την ύπαρξη των κέντρων υγείας. Ειδικά στην Αττική -αν αφήσουμε λίγο την επαρχία- δεν γνώριζαν και δεν είχαν καμμία επαφή. Γιατί στην επαρχία έχει σχέση, είναι η μοναδική υγειονομική δομή κ.λ.π., αλλά στην Αττική δεν είχαν καμμία σχέση. Και αυτά τα κέντρα υγείας που μπορεί να έχουν οποιαδήποτε προβλήματα, σήκωσαν αυτό το βάρος και το έκαναν με πάρα πολύ καλό τρόπο.

Στο δεύτερο κομμάτι έχετε δίκιο και χαίρομαι πάρα πολύ, γιατί όντως βάλατε πράγματα στη συζήτηση που δεν μπαίνουν με ένα, ναι, να κάνουμε νοσοκομείο και μπορούμε να αρχίσουμε ένα διάλογο πάνω σε αυτό και ο διάλογος θα πρέπει να γίνει σε τρία μέρη. Και στο προσωπικό, και στο πού θα χτιστεί και με το τι προϋπολογισμό θα κάνουμε το νοσοκομείο αυτό. Γιατί και αυτό είναι ένα πάρα πολύ μεγάλο θέμα. Εγώ χαίρομαι που το τοποθετήσατε έτσι και δεσμεύομαι να μπούμε στη συζήτηση.

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Συνεχίζουμε με τη συζήτηση της δέκατης με αριθμό 177/25-9-2023 επίκαιρης ερώτησης του δεύτερου κύκλου του Βουλευτή Β3΄ Νοτίου Τομέα Αθηνών της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Παύλου Χρηστίδη προς τον Υπουργό Μετανάστευσης και Ασύλου, με θέμα: «Κίνδυνος για σοβαρή διατάραξη της ομαλής λειτουργίας των υπηρεσιών του Υπουργείου Μετανάστευσης και Ασύλου από τη μη ανανέωση των συμβάσεων των εργαζομένων του, που λήγουν στις 31-12-2023».

Ο κ. Χρηστίδης έχει τον λόγο.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, πιστεύω ότι το θέμα της σημερινής ερώτησης είναι ένα θέμα το οποίο επιβεβαιώθηκε με ηχηρό τρόπο την προηγούμενη εβδομάδα, καθώς το σωματείο των εργαζομένων κήρυξε και τη διήμερη απεργία στις 27 και στις 28 Σεπτεμβρίου και φυσικά προχώρησε στη διαμαρτυρία έξω από το Υπουργείο σας.

Και υπάρχει ένα ζήτημα εδώ, γιατί την ίδια ώρα που εσείς διαβεβαιώνατε προσωπικά το ΚΥΣΕΑ ότι η κατάσταση στα νησιά είναι ελεγχόμενη, τα στοιχεία του Υπουργείου έρχονται και σας διαψεύδουν. Και είναι κάτι το οποίο προκύπτει και από αυτά τα οποία μας έρχονται μέρα τη μέρα από τα νησιά του ανατολικού Αιγαίου, ότι ειδικά το σύστημα υποδοχής όσων παράτυπα έχουν ξαναμπεί ή έχουν μπει στην πατρίδα μας βρίσκεται στα όριά του.

Ήδη από τις δεκαπέντε χιλιάδες εκατόν ενενήντα θέσεις φιλοξενίας έχουν καλυφθεί οι δεκατέσσερις χιλιάδες εκατόν εξήντα πέντε, ενώ στη δομή της Σάμου, η οποία έχει δυναμικότητα δύο χιλιάδων σαράντα θέσεων, ταλαιπωρούνται πάνω από τέσσερις χιλιάδες άνθρωποι. Και όλα αυτά συμβαίνουν, ενώ οι υπηρεσίες του Υπουργείου σας είναι και υποστελεχωμένες και αδυνατούν να ανταποκριθούν στις ολοένα και αυξανόμενες απαιτήσεις διαχείρισης των νεοεισερχόμενων.

Επομένως δεν μπορεί κανένας να λέει ότι η κατάσταση είναι ελεγχόμενη και το ζήτημα αυτό είναι ένα ζήτημα το οποίο είναι ακόμη πιο επικίνδυνο και είναι ακόμα πιο σοβαρό, όταν γνωρίζετε επίσης πολύ καλά ότι στις 31 Δεκεμβρίου 2023 λήγουν οι συμβάσεις των εργαζομένων ΙΔΟΧ, οι οποίοι ανέρχονται μόνο στην Υπηρεσία Ασύλου σε πεντακόσιους σαράντα τρεις, ενώ στην Υπηρεσία Υποδοχής και Ταυτοποίησης σε περίπου διακόσιους δέκα, επειδή την ημερομηνία αυτή τερματίζεται και το εθνικό πρόγραμμα του Ταμείου Ασύλου και Μετανάστευσης.

Όλα αυτά, λοιπόν, επειδή δημιουργούν τεράστια ζητήματα, τα οποία μπορεί να μεγαλώσουν από τις αρχές της επόμενης χρονιάς, μας οδηγούν στο να κάνουμε μια ξεκάθαρη ερώτηση, για την οποία θα θέλαμε μια καθαρή απάντηση. Πρώτον, τι ακριβώς σκοπεύετε να κάνετε για να παραμείνουν οι συμβασιούχοι υπάλληλοι στις θέσεις τους και φυσικά για να διασφαλίσετε ότι δεν θα υπάρξει το όποιο λειτουργικό κενό στις υπηρεσίες μετά τον Δεκέμβριο του 2023; Και δεύτερον, αν προτίθεστε να δώσετε μια πιο μόνιμη λύση στη στελέχωση αυτών των υπηρεσιών.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Κι εμείς ευχαριστούμε τον κ. Χρηστίδη.

Στην ερώτηση θα απαντήσει ο Υπουργός Μετανάστευσης και Ασύλου, ο κ. Δημήτρης Καιρίδης.

Ορίστε, κύριε Υπουργέ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Κύριε συνάδελφε, πράγματι η κατάσταση είναι δύσκολη, ποτέ δεν το κρύψαμε. Άλλωστε, εμείς δημοσιεύουμε σε πολύ τακτική βάση όλα τα στοιχεία για τις παράτυπες αφίξεις και το πρόβλημα όπως έχει. Υπάρχει απόλυτη διαφάνεια σε αυτό.

Όμως, αυτό που είπα και το ξαναλέω και από αυτό το Βήμα της Βουλής, για να ακουστεί και στην Εθνική Αντιπροσωπεία, είναι ότι η κατάσταση μπορεί να είναι δύσκολη, αλλά είναι διαχειρίσιμη και σίγουρα πολύ καλύτερα διαχειρίσιμη απ’ ό,τι σε άλλες ευρωπαϊκές χώρες -όπως στην Ιταλία, όπως στην Κροατία και τη Σλοβενία-, όπου τα πράγματα έχουν ξεφύγει από κάθε έλεγχο ή ακόμη και την ίδια τη Γερμανία, που έχει πάνω από διακόσιες πενήντα χιλιάδες νέες αιτήσεις ασύλου το 2023.

Εμείς έχουμε καταφέρει και τις ροές να ελέγξουμε σε μεγάλο βαθμό, χάρη στην αυστηρή αλλά δίκαιη πολιτική μας, και να τις διαχειριστούμε πολύ πιο αποτελεσματικά και ανθρώπινα, θα σας έλεγα, με ασφάλεια και για τους ίδιους τους αιτούντες άσυλο αλλά και για τις τοπικές κοινωνίες, χάρη στο πρότυπο σύστημα υποδοχής που έχουμε, με τριάντα τρεις δομές σε ολόκληρη τη χώρα και τη διαδικασία ασύλου που έχει επαινεθεί από τα ευρωπαϊκά όργανα ως γρήγορη, αποτελεσματική και πάρα πολύ υψηλών προδιαγραφών, καθώς δεν έχουμε έτσι και αλλιώς ιδιαίτερες αποκλίσεις στις όποιες προσφυγές γίνονται στη συνέχεια.

Άρα, πράγματι, σε σχέση με τους αδελφούς μας στην Κύπρο ή με την Ιταλία είμαστε σε πολύ καλύτερη κατάσταση, αλλά δεν εφησυχάζουμε και πράγματι στα νησιά υπάρχει πίεση και ιδίως σε δύο, στη Λέσβο, που παραδοσιακά βρίσκεται πάντοτε στην προμετωπίδα του προβλήματος, και βέβαια και στη Σάμο το τελευταίο διάστημα.

Είναι μια αύξηση που ξεκίνησε ήδη από το 2022. Όπως έχω πει και αλλού, έχει διπλασιαστεί η ροή το 2022 και συνεχίστηκε αυτή η αύξηση και το 2023, αν και τις τελευταίες μέρες θέλω να σας πω ότι τα στοιχεία είναι πολύ πιο αισιόδοξα. Είναι πολύ νωρίς για να είμαι πιο συγκεκριμένος και δεν θέλω σε καμμία περίπτωση να εφησυχάσουμε, αλλά η αλήθεια είναι ότι με στοχευμένες κινήσεις σε όλα τα μέτωπα -θα σας έλεγα και το διπλωματικό- με τον ανατολικό μας γείτονα φαίνεται ότι έχουμε μια καλύτερη πορεία. Περιμένω τα στοιχεία του Οκτωβρίου να παγιωθούν για να μπορούμε να μιλήσουμε πιο συγκεκριμένα.

Τώρα δεν υπάρχει καμμία αμφιβολία ότι -και συμφωνώ μαζί σας- το Υπουργείο μας στηρίζεται στους συμβασιούχους. Είναι ένα καινούργιο Υπουργείο που, σε αντίθεση με την παραδοσιακή δημόσια διοίκηση, στηρίζεται πολύ σε συμβασιούχους, περισσότερο από ό,τι άλλα. Θα σας έλεγα σχεδόν το μισό εξαρτάται, αλλού περισσότερο αλλού λιγότερο, αλλά κατά μέσο όρο είτε λέγεται Υπηρεσία Πρώτης Υποδοχής είτε λέγεται Υπηρεσία Ασύλου λίγο-πολύ ο μέσος όρος είναι εκεί. Και αυτοί οι άνθρωποι είναι κοντά μας από το 2016, το 2017, έχουν αποκτήσει εμπειρία, έχουν αφοσιωθεί στο έργο, αλλά έτσι είναι ο νόμος, λήγει η προγραμματική περίοδος 2014 - 2020 μετά την παράταση των τριών χρόνων στις 31-12-2023 και βρεθήκαμε προ νομικού και θα σας έλεγα και συνταγματικού περιορισμού και αδιεξόδου.

Προσπαθούμε από την πρώτη στιγμή που ανέλαβα τα καθήκοντά μου ως Υπουργός Μετανάστευσης και Ασύλου να βρούμε λύσεις σε αυτό το πρόβλημα σε συνεργασία με τους εργαζόμενους, τους οποίους έχω δει κατ’ επανάληψη. Ξέρουν πάρα πολύ καλά. Χαίρομαι που η συμμετοχή στην απεργία την προηγούμενη εβδομάδα ήταν κάτω από το μισό και αυτό δείχνει ότι οι περισσότεροι αντιλαμβάνονται, παρά την αγωνία τους που έχουν την πολύ δικαιολογημένη, ότι εξαντλούνται όλα τα περιθώρια.

Και, για να είμαι συγκεκριμένος. Πρώτον, σχεδιάζουμε την παράταση των συμβάσεων, όπως μας δίνει ο νόμος το δικαίωμα για τρεις μήνες. Δεύτερον, η νέα προκήρυξη, η οποία θα δημοσιοποιηθεί όπως προβλέπεται από τη νέα προγραμματική περίοδο 2021 - 2027, να συμπεριλαμβάνει και εμπειρία μέσα που είναι χρήσιμη και απαραίτητη για εμάς, αλλά είναι μια διαπραγμάτευση που κάνουμε με το ΑΣΕΠ με τους δικούς του όρους και κανόνες και ελπίζω να τα καταφέρουμε. Και, τρίτον, σε συνεννόηση με το Υπουργείο Οικονομικών να δούμε πόσο μπορούμε να παρατείνουμε περαιτέρω τις συμβάσεις, καθώς έχουμε το πρόβλημα των αυξημένων ροών και λόγους δημοσίου συμφέροντος που επιβάλλουν να καλυφθεί η σχετική δαπάνη -δεν μπορεί από ευρωπαϊκά συγχρηματοδοτούμενα, το ξέρετε καλά- από εθνικούς πόρους, από τον κρατικό προϋπολογισμό.

Η διαπραγμάτευση με το Υπουργείο Οικονομικών συνεχίζεται. Είναι μια δύσκολη διαπραγμάτευση. Καταλαβαίνετε ότι οι πόροι δεν είναι ανεξάντλητοι, ιδίως σήμερα που έχουμε να αντιμετωπίσουμε και τα θέματα των αποζημιώσεων στη Θεσσαλία και αλλού.

Όμως προσωπικά αισιοδοξώ και συμφωνώ μαζί σας ότι αυτοί οι εργαζόμενοι είναι εξαιρετικά πολύτιμοι για το Υπουργείο μας.

**ΠΡΟΕΔΡΕΥΩΝ (Ιωάννης Πλακιωτάκης):** Ευχαριστούμε τον κύριο Υπουργό.

Παρακαλώ, κύριε Χρηστίδη, έχετε τον λόγο για τη δευτερολογία σας.

**ΠΑΥΛΟΣ ΧΡΗΣΤΙΔΗΣ:** Ευχαριστώ, κύριε Πρόεδρε.

Κύριε Υπουργέ, σας άκουσα με πολύ μεγάλη προσοχή και ειλικρινά θέλω να πω ότι χαίρομαι διότι, ακόμα και με τη συμμετοχή τόσων ανθρώπων στην απεργία, το αποτέλεσμα σε πρώτο επίπεδο οι άνθρωποι το κερδίζουν και εύχομαι όλο αυτό να γίνει πράξη πολύ γρήγορα. Διότι είναι πολύ σημαντική η ανανέωση αυτή, έστω κι αν είναι των τριών μηνών, και εύχομαι να γίνει μια ανανέωση για τους ανθρώπους αυτούς που για επτά χρόνια προχωρούν σε ένα λειτούργημα.

Και επειδή έχετε επισκεφθεί δομές, όπως έχουμε επισκεφθεί όλοι, έχουμε επισκεφθεί υπηρεσίες, όπως έχετε επισκεφθεί και εσείς, καταλαβαίνουμε ποιο είναι το τεράστιο έργο το οποίο επιτελούν. Είναι άνθρωποι των οποίων η εργασία είναι αναντικατάστατη και η εμπειρία είναι δυσεύρετη και είναι πολύ κρίσιμο από εδώ και μπρος, έστω και με τον χρόνο τον οποίο έχουμε μπροστά μας, να μην προχωράμε σε λύσεις της τελευταίας στιγμής, αλλά να είμαστε εδώ για να σχεδιάζουμε όσον αφορά το αύριο της πατρίδας μας συνολικά.

Επομένως σε αυτή τη διαπραγμάτευση την οποία κάνετε και με το Υπουργείο Οικονομικών -τα ζητήματα τα οποία αφορούν τους ανθρώπους αυτούς, ανθρώπους οι οποίοι απ’ όπου έχουν περάσει έχουν αποκτήσει τεράστια τεχνογνωσία, τεράστια ετοιμότητα σε ένα ζήτημα το οποίο καταλαβαίνουμε ότι δεν είναι μόνο εθνικό, αλλά είναι και πανευρωπαϊκό- εμείς θα είμαστε αρωγοί, γιατί αυτό ακριβώς πιστεύουμε, ότι το αντικείμενό τους βρίσκεται στον πυρήνα της κρατικής λειτουργίας και επομένως δεν μπορεί να υπηρετείται από ανθρώπους οι οποίοι νιώθουν εργασιακή επισφάλεια.

Νομίζω ότι όλη αυτή η συζήτηση, παρά την προσπάθεια η οποία γίνεται, είναι μια προσπάθεια η οποία έρχεται σε σύγκρουση και με πολλά πράγματα τα οποία ακούσαμε την προεκλογική περίοδο. Θα έλεγα ότι βλέπουμε και μια αμφιθυμία εκ μέρους της Κυβέρνησης γύρω από το μεταναστευτικό.

Οφείλω, όμως, να πω ότι, επειδή σήμερα σας είδα να χαίρεστε και να πανηγυρίζετε για αυτά τα οποία αποφάσισε και η Ευρωπαϊκή Επιτροπή και η κ. Γιόχανσον, είναι πολύ κρίσιμο να αναλογιστούμε ότι δεν πρέπει να πανηγυρίζουμε για τη χρηματοδότηση αυτή καθαυτή. Αν αυτό ήταν το κρίσιμο, τότε και η προηγούμενη κυβέρνηση, εκείνη των ΣΥΡΙΖΑΝΕΛ, που θυμόμαστε όλοι το αποτέλεσμα το οποίο είχε, θα έπρεπε να είναι μια πολύ πετυχημένη κυβέρνηση, γιατί η χρηματοδότηση την οποία είχε πάρει ήταν μια πολύ μεγάλη χρηματοδότηση. Τι δεν έκανε, όμως; Δεν έκανε διαχείριση, δεν είχε σοβαρό σχέδιο και στο τέλος δεν είχε και υλοποιήσεις.

Εκτός αν πανηγυρίζετε, κύριε Υπουργέ, για το γεγονός ότι εσείς παίρνετε τα εύσημα και είστε καλύτερος Υπουργός από τον προηγούμενο Υπουργό της Νέας Δημοκρατίας, τον κ. Μηταράκη.

Σε κάθε περίπτωση, για εμάς αυτό το οποίο είναι το κρίσιμο είναι ότι απαιτούνται χειροπιαστά αποτελέσματα, τα οποία θέλουμε να τα δούμε το συντομότερο δυνατό και νομίζω ότι σε αυτή την κατεύθυνση θα πρέπει να δούμε μια στρατηγική η οποία δεν έχει σπατάλες. Εμείς σκοπεύουμε όλο το επόμενο χρονικό διάστημα να ζητήσουμε και ενημέρωση για τα οικονομικά και φυσικά να δούμε τον τρόπο με τον οποίο έχουμε μια στρατηγική η οποία φροντίζει τα σύνορά μας, φροντίζει αυτά τα δικαιώματα τα οποία έχουν οι Έλληνες πολίτες σε κάθε γωνιά της πατρίδας μας, σέβεται τους ανθρώπους αυτούς οι οποίοι έρχονται από κάθε γωνιά του πλανήτη προσπαθώντας να βρουν μια καλύτερη ζωή, αλλά ταυτόχρονα έχει μια διαχείριση η οποία δεν έχει διαφάνεια, δεν έχει σκάνδαλα, δεν έχει ζητήματα σαν αυτά τα οποία φαίνεται ότι διερευνώνται και στην Ελλάδα και στο εξωτερικό.

Σας ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης):** Και εμείς ευχαριστούμε.

Παρακαλώ, κύριε Υπουργέ, έχετε τον λόγο.

**ΔΗΜΗΤΡΙΟΣ ΚΑΙΡΙΔΗΣ (Υπουργός Μετανάστευσης και Ασύλου):** Κύριε συνάδελφε, κανείς δεν πανηγυρίζει και κανείς δεν πρέπει να πανηγυρίζει. Η Ελλάδα είναι πάντοτε διεκδικητική και επιζητεί το ακόμα περισσότερο.

Όμως, επειδή πριν από τρεις μήνες με αφορμή τη μεγάλη τραγωδία της Πύλου επί υπηρεσιακής κυβέρνησης βρέθηκε στο μάτι ενός τυφώνα κακής δημοσιότητας και επικρίσεων και η Ελλάδα και ο FRONTEX, νομίζω ότι είναι θετικό και αξίζει να σημειωθεί και να ακουστεί στην Εθνική Αντιπροσωπεία το γεγονός ότι η αρμόδια Επίτροπος της Ευρωπαϊκής Ένωσης, η Ίλβα Γιόχανσον, Σουηδή στην εθνικότητα -και έχει σημασία αυτό, άρα από μία χώρα με ιδιαίτερη ευαισθησία στα ζητήματα ανθρωπίνων δικαιωμάτων, που δεν προέρχεται πολιτικά από τη δικιά μας παράταξη, από τον δικό μας χώρο, τον κεντροδεξιό, αλλά από τον δικό σας, από τη σουηδική σοσιαλδημοκρατία-, έκλεισε το θέμα με τον πιο κατηγορηματικό τρόπο προχθές στις Βρυξέλλες στο περιθώριο του Συμβουλίου Υπουργών Μετανάστευσης και Εσωτερικών Υποθέσεων, στο οποίο παραβρέθηκα, ερωτώμενη για την Πύλο και για τον FRONTEX, λέγοντας ότι η συνεργασία είναι άψογη.

Αυτό είναι κάτι το θετικό και πιστώνεται στην όλη προσπάθεια που έχουμε κάνει, διότι εμείς πιστεύουμε στην Ευρώπη, πιστεύουμε στις ευρωπαϊκές λύσεις και για αυτό έχουμε στηρίξει και το Σύμφωνο Μετανάστευσης και για αυτό θέλουμε πιο ισχυρό τον FRONTEX εδώ.

Από εκεί και πέρα, ο αγώνας συνεχίζεται και έχουμε πάρα πολύ δρόμο μπροστά μας σε ένα τεράστιο πρόβλημα, που είναι το πρόβλημα της παράνομης μετανάστευσης και πώς θα την ελέγξουμε, το οποίο κινδυνεύει να γίνει πρόβλημα και δημοκρατίας στις χώρες μας εν όψει και των ευρωεκλογών και των υπόλοιπων εκλογικών αναμετρήσεων που έχουμε μέχρι τις ευρωεκλογές, προσεχώς στην Ολλανδία κ.ο.κ..

Τώρα η διαχείριση στο μεταναστευτικό μετά το 2019 έχει κριθεί, έχει κριθεί και από τον ελληνικό λαό, επιτρέψτε μου να πω, έχει κριθεί και διεθνώς ως απολύτως επιτυχημένη. Αυτό δεν σημαίνει ότι δεν έχουμε δυσκολίες.

Σας διαβεβαιώνω, όμως, ότι και στα συμβούλια που παραβρίσκομαι μου εκφράζουν τη ζήλεια τους πολλοί εκ των συναδέλφων για το γεγονός ότι έχουμε καταφέρει, ενώ είμαστε στην πρώτη γραμμή του προβλήματος -πραγματικά η πιο ευάλωτη χώρα στο ζήτημα αυτό, διότι έχουμε, πέρα από ένα χερσαίο σύνορο και ένα πολύ μεγάλο, πάνω από χίλια χιλιόμετρα, μακρύ θαλάσσιο μέτωπο, με έναν γείτονα ο οποίος δεν έχει συμπεριφερθεί πάντοτε με τον καλύτερο τρόπο, θα το πω κομψά- παρ’ όλα αυτά, να μην έχουμε τα προβλήματα που αντιμετωπίζουν άλλοι. Σας ανέφερα συγκεκριμένες χώρες: Κροατία, Σλοβενία, Ιταλία, Κύπρος. Και βέβαια, η Γερμανία και πολλές άλλες ανατολικοευρωπαϊκές σήμερα.

Αυτά δεν τα λέω ούτε για να πανηγυρίσουμε ούτε για να εφησυχάσουμε. Τα λέω απλώς συγκριτικά, για να έχουμε την πλήρη εικόνα.

Έρχομαι στο ζήτημα των συμβασιούχων. Είναι άλλο πράγμα να πούμε ότι αυτοί οι άνθρωποι είναι κρίσιμοι και χρήσιμοι και προσφέρουν πραγματικό έργο και έχουν εμπειρία και όλα αυτά. Και είναι άλλο πράγμα, ωστόσο, να παραβιαστούν συνταγματικές αρχές.

Εδώ υπάρχει ένα ζήτημα. Και επειδή εμένα μου αρέσει να μιλάω τη γλώσσα της αλήθειας και της ειλικρίνειας και δεν είμαι εδώ απλώς για να «χαϊδεύω αυτιά», θα σας πω τούτο, το οποίο είναι ένα ζήτημα. Σύμφωνα με το Σύνταγμα, μόνιμος δημόσιος υπάλληλος προσλαμβάνεται μόνο μέσα από το ΑΣΕΠ. Το ΑΣΕΠ! Και δεν μπορείς να μονιμοποιήσεις συμβασιούχους. Ήταν μια παλιά «αμαρτία» αυτή, αν θέλετε, του πολιτικού μας συστήματος, που ήρθε και την έλυσε η συνταγματική Αναθεώρηση.

Υπάρχουν, λοιπόν, εδώ συγκεκριμένα νομικά δεδομένα, παρ’ όλο που ως Υπουργός αναγνωρίζω -και το έχω πει και το έχω ξαναπεί και θα το ξαναπώ και από αυτό το Βήμα εδώ- την αξία αυτών των ανθρώπων, οι οποίοι έχουν αποκτήσει εμπειρία σε εξειδικευμένη εργασία, όπως είναι η καταγραφή ή οι συνεντεύξεις ή η απονομή ασύλου. Δεν είναι μία εργασία τυφλοσούρτης.

Παρ’ όλα αυτά, έχουν μπει αυτοί οι κανόνες, όπως το ΑΣΕΠ, το οποίο θα πιστώσω στη δική σας παράταξη, στο πλαίσιο της γενναιοδωρίας της πολιτικής και του πολιτικού πολιτισμού, στο οποίο όμως όλοι πια συμφωνούμε. Υπάρχει, λοιπόν, αυτό το ζήτημα.

Αυτό είναι το οποίο παλεύουμε. Εγώ γι’ αυτό μίλησα για έκτακτο λόγο δημοσίου συμφέροντος λόγω των αυξημένων ροών. Και πιστεύω πραγματικά ότι έχω βρει την κατανόηση των εργαζομένων, οι οποίοι, παρ’ όλο που διάφοροι «εργατοπατερούληδες» -τα ξέρετε τώρα αυτά, στην Ελλάδα ζούμε, τοπικές εκλογές έχουμε την Κυριακή- προσπαθούν να τους παρασύρουν και να τους υποσχεθούν τον «ουρανό με τα άστρα», παρ’ όλα αυτά, κατανοούν και αντιλαμβάνονται το πρόβλημα και τον αγώνα πραγματικά που κάνει η ηγεσία του Υπουργείου για να δώσει λύση, όχι μόνο υπέρ τους, υπέρ του δημοσίου συμφέροντος, υπέρ του ίδιου του Υπουργείου και της λειτουργίας του, υπέρ της σωστής, αποτελεσματικής αντιμετώπισης της μεγάλης μεταναστευτικής πρόκλησης.

Ευχαριστώ.

**ΠΡΟΕΔΡΕΥΩΝ (Ιωάννης Πλακιωτάκης)**: Ευχαριστούμε τον κύριο Υπουργό.

Συνεχίζουμε τώρα με την τέταρτη με αριθμό 154/19-9-2023 επίκαιρη ερώτηση πρώτου κύκλου του Η΄ Αντιπροέδρου της Βουλής και Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Ελληνική Λύση» κ. Βασιλείου Βιλιάρδου προς τον Υπουργό Εθνικής Οικονομίας και Οικονομικών, με θέμα: «Επανόρθωση ζημίας του δημοσίου από τον διακανονισμό οφειλών της ΕΥΔΑΠ κατά το 2020 -2022, περίοδος υπαγωγής της στο Υπερταμείο, επέκταση υπηρεσιών συντήρησης και αποτροπή της ιδιωτικοποίησής της μέσω Συμπράξεων Δημοσίου και Ιδιωτικού Τομέα (ΣΔΙΤ)».

Παρακαλώ, κύριε Αντιπρόεδρε.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Κύριε Υπουργέ, ευχαριστώ πολύ για την παρουσία σας.

Η ΕΥΔΑΠ ως όμιλος είχε κέρδη μόλις 10,6 εκατομμύρια το 2022 από 59,3 εκατομμύρια το 2021, ενώ το 2018, πριν δηλαδή αναλάβει η παρούσα διοίκηση υπό τον κ. Σαχίνη, είχε κέρδη 80,2 εκατομμύρια. Το 2020, όμως, είχε ζημιές 80 εκατομμύρια λόγω μιας διαφοράς με το δημόσιο, που δημιούργησε πρόβλεψη 157,5 εκατομμυρίων.

Στην πρόσφατη επιτροπή ακροάσεων για τον διορισμό διευθύνοντος συμβούλου στην ΕΥΔΑΠ ο κ. Σαχίνης μας ενημέρωσε ότι η ζημιά οφείλεται σε διακανονισμό προηγούμενων υποχρεώσεων προς το δημόσιο από παροχή αδιύλιστου νερού. Η υποχρέωση αυτή ήταν κρυφή. Κρυφή! Δεν είχε εγγραφεί στον ισολογισμό της εταιρείας. Ανακαλύφθηκε από τον κ. Σαχίνη και έκλεισε με δική του πρωτοβουλία, χωρίς να αποδοθούν ευθύνες ή να ερωτηθεί η Βουλή. Τονίζω, χωρίς να αποδοθούν ευθύνες ή να ερωτηθεί η Βουλή.

Αφού, λοιπόν, προηγήθηκε μία σημείωση στις οικονομικές καταστάσεις του 2019, το 2020 σχηματίστηκε πρόβλεψη 157,5 εκατομμυρίων έναντι οφειλής 294 εκατομμυρίων, που με τόκους ανέρχονταν στα 400 εκατομμύρια, κατά τον κ. Σαχίνη.

Η ρύθμιση επιβάρυνε κατά κύριο μέρος τα αποτελέσματα της χρήσης του 2020, ενώ οριστικοποιήθηκε μετά από συμφωνία με το δημόσιο στα 157,2 εκατομμύρια το 2021.

Δεν έχουμε διαβάσει όλες τις σχετικές συμβάσεις με αυτή τη ζημία και έχουμε ήδη καταθέσει έναν κατάλογο στοιχείων που ζητήσαμε να προσκομιστούν. Δυστυχώς δεν έχουν προσκομιστεί ακόμη.

Συμπερασματικά, θεωρούμε πως η ρύθμιση ζημίωσε το δημόσιο ως ακολούθως. Πρώτον, με την αποφυγή φορολογίας, αφού μόνο για το 2020 τα αποτελέσματα, χωρίς την επιβάρυνση των 135,3 εκατομμυρίων, θα ήταν κέρδη αντί ζημίες 54,9 εκατομμύρια προ φόρων αντί ζημίας, όπως είπα προηγουμένως, 80,4 εκατομμυρίων. Δεύτερον, με τη μη απόδοση μερίσματος από την ΕΥΔΑΠ το 2020. Τρίτον, με τη μείωση μερίσματος από το Υπερταμείο το 2020 λόγω της ενοποίησης της ζημίας της ΕΥΔΑΠ. Και τέταρτον, με τη μελλοντική ζημία του δημοσίου από τη μείωση κατά 40% της τιμής πώλησης του αδιύλιστου νερού προς την ΕΥΔΑΠ σε σχέση με την τιμή που ίσχυε για την περίοδο 2004 έως 2013, για μία περίοδο δηλαδή είκοσι ετών έως το 2040.

Εμείς, πάντως, δεν δεχόμαστε τη ζημιά που ανακάλυψε ο κ. Σαχίνης μετά την παραχώρηση της ΕΥΔΑΠ στο Υπερταμείο τότε, αφού κατά τα ισχύοντα στις συναλλαγές διεθνώς η εξακρίβωση κρυμμένων υποχρεώσεων πρέπει να πραγματοποιείται κατά τη μεταβίβαση –δηλαδή, όφειλε το 2018- και να μην επιβαρύνει τον προηγούμενο ιδιοκτήτη, δηλαδή το δημόσιο. Θέλουμε να πιστεύουμε επίσης ότι το ελληνικό δημόσιο δεν θα δεχόταν μια τέτοια ζημιογόνα ρύθμιση στα όρια της παράβασης καθήκοντος.

Κλείνουμε με τις ερωτήσεις μας, οι οποίες είναι οι εξής:

Πρώτον, ποια είναι η θέση του δημοσίου για τον διακανονισμό; Πώς σκοπεύετε να επανορθώσετε τη ζημία που δημιουργήθηκε στο δημόσιο με αντίστοιχο όφελος για τους μετόχους από τη διαγραφή υποχρεώσεων 137 εκατομμυρίων συν τους τόκους; Πόσοι ακριβώς ήταν οι τόκοι των 294 εκατομμυρίων της οφειλής που διαγράφηκαν;

Δεύτερον, πώς θα αντισταθμίσετε την παροχή αδιύλιστου νερού σε χαμηλότερο κόστος από την ΕΥΔΑΠ; Πώς θα επανορθώσετε, δηλαδή, τη ζημία από την απώλεια μερίσματος από το Υπερταμείο το 2020 λόγω της ζημίας της ΕΥΔΑΠ;

Ευχαριστώ πολύ.

**ΠΡΟΕΔΡΕΥΩΝ (Ιωάννης Πλακιωτάκης)**: Κύριε Υπουργέ, έχετε τον λόγο.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Ευχαριστώ, κύριε Πρόεδρε.

Δυσκολεύομαι να καταλάβω, κύριε Βιλιάρδο, ποιο είναι το πνεύμα της ερώτησης.

Μετατράπηκε η Ελληνική Λύση σε ένα απολύτως νεοφιλελεύθερο κόμμα, που εάν ποτέ κυβερνήσετε, θα πει ο κόσμος το νερό νεράκι; Και μας λέτε ότι κακώς χρεώνουμε λίγο για το αδιύλιστο νερό, το οποίο είναι το βασικό κόστος για τις τιμές νερού που πληρώνει όλη η Αττική στην ΕΥΔΑΠ; Και αυτό είναι το βασικό σημείο της κριτικής; Ότι θα έπρεπε ο Έλληνας πολίτης, ο Έλληνας φορολογούμενος σε αυτή την εποχή να πληρώσει ακριβότερα για το νερό το οποίο καταναλώνει, για να πίνει;

Πραγματικά, σας λέω δεν βλέπω πως στέκει το ζήτημα των ερωτημάτων σας. Θα ξεδιαλύνω, όμως, και όλα τα επιμέρους στοιχεία.

Πρώτα απ’ όλα, ας πούμε το βασικό. Και στο πνεύμα αυτών που μας είπατε σήμερα, αλλά και στο πνεύμα το πιο συνοπτικό της ερώτησής σας, γιατί σήμερα την αναπτύξατε περισσότερο, έχετε μια ρητή πολλές φορές, αλλά και υπόρρητη υπόθεση ότι η Νέα Δημοκρατία ιδιωτικοποιεί την ΕΥΔΑΠ.

Θα σας θυμίσω ότι με το άρθρο 64 του ν.5045 του 2023 η Νέα Δημοκρατία είναι το κόμμα το οποίο έφερε ξανά την ΕΥΔΑΠ στην «ομπρέλα» του δημοσίου πλήρως. Και μάλιστα, το έκανε ουσιαστικά μονομερώς, παίρνοντάς την από το Υπερταμείο που την είχε θέσει ως ενέχυρο η κυβέρνηση του ΣΥΡΙΖΑ για ενενήντα εννέα χρόνια.

Άρα μακριά από τη Νέα Δημοκρατία οποιεσδήποτε, όχι απλώς κατηγορίες, αλλά οποιαδήποτε ψήγματα ανθυπόνοιας, για το αν πρέπει να είναι σε δημόσιο έλεγχο ή να είναι ιδιωτική η ΕΥΔΑΠ. Αυτό είναι το πρώτο.

Το δεύτερο, όσον αφορά τον διακανονισμό των χρεών: Τα χρέη είτε τα ήξερε ο κ. Σαχίνης είτε δεν τα ήξερε ο κ. Σαχίνης είναι υπαρκτά, υπάρχουν. Η ΕΥΔΑΠ είχε μία εκκρεμότητα από το 2013 έως το 2020, επτά ετών, η οποία με την υπουργική απόφαση στο ΦΕΚ Β΄ 5830/14-12-2021 λύθηκε επιτέλους. Σε τι συνίστατο αυτή η εκκρεμότητα; Για ποιον λόγο υπήρχαν αυτά τα εκατέρωθεν χρέη; Η μεν ΕΥΔΑΠ δεν πληρωνόταν για μια σειρά από πραγματικές οφειλές δημοσίων φορέων για τη χρήση του νερού που έκαναν και αυτές σύμφωνα με την ΚΥΑ ανέρχονται στο ύψος των 189.516.694,76 ευρώ. Αυτές ήταν οι οφειλές, λοιπόν, του δημοσίου απέναντι στην ΕΥΔΑΠ για τη χρήση των υπηρεσιών της. Και από την άλλη μεριά, δεν είχε καθοριστεί τιμή για το αδιύλιστο νερό και με απολύτως διαφανή τρόπο, μετά από μελέτη του Τομέα Υδάτινων Πόρων και Περιβάλλοντος του Εθνικού Μετσόβιου Πολυτεχνείου, κρίθηκε το εύλογο τίμημα και το εύλογο τίμημα σε αυτή την περίπτωση ήταν 346.707.891,90 ευρώ.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Συνεπώς αυτός ο συμψηφισμός είναι απολύτως λογικός, απολύτως απαραίτητος, ώστε στη νέα περίοδο από το 2021 ως το 2040 στη συμφωνία και τη δυνατότητα που δίνει το δημόσιο στην ΕΥΔΑΠ αποκλειστικώς να προμηθεύει με νερό τον κόσμο της Αττικής. Με αυτή τη νέα συμφωνία λύνεται αυτό το πρόβλημα του παρελθόντος από τη μία μεριά, αλλά να υπάρχουν πολύ συγκεκριμένα και πολύ καθαρά κριτήρια από εδώ και εμπρός, ώστε και αυτή η σύμβαση να μην έχει τα προβλήματα εφαρμογής που είχε η προηγούμενη. Άρα δεν υπάρχει τίποτε το μεμπτό σε όλα αυτά.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Υπουργέ.

Κύριε συνάδελφε, έχετε τον λόγο για τη δευτερολογία σας.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Κύριε Υπουργέ, κατ’ αρχάς, περίμενα μία σοβαρή απάντηση εκ μέρους σας και όχι τέτοιου είδους λαϊκισμό. Εγώ σας έχω κάνει συγκεκριμένα ερωτήματα για τα οποία περίμενα συγκεκριμένες απαντήσεις. Δεν θέσατε απάντηση σε κανένα από αυτά τα ερωτήματα. Κατά την άποψή μου, κακώς ήρθατε εδώ, αφού δεν είχατε πρόθεση να δώσετε απάντηση στα ερωτήματα. Θα επανέλθω, όμως, δεν θα το αφήσω, γιατί θεωρώ ότι το θέμα της ΕΥΔΑΠ είναι ένα σκάνδαλο -αυτό το συγκεκριμένο θέμα είναι ένα σκάνδαλο- που πρέπει να διαλευκανθεί.

Όσον αφορά το πού ανήκει η ΕΥΔΑΠ και το ποιος την πήγε στο δημόσιο, ξέρετε ότι δεν είναι απόφαση της Κυβέρνησης, η οποία ήθελε να παρακάμψει το θέμα, αλλά είναι απόφαση του Σ.τ.Ε.. Καμμία απόφαση της Κυβέρνησης! Εκτός αυτού, η ΕΥΔΑΠ δεν είναι πλήρως στο δημόσιο, είναι εισηγμένη στο Χρηματιστήριο και το ξέρετε πολύ καλά. Άρα τι μας λέτε; Πράγματα τα οποία δεν ισχύουν; Θα επανέλθω, όμως, το θεωρώ σκάνδαλο και δεν θα το αφήσω έτσι. Απλά έχω και δευτερολογία, την οποία, βέβαια, πρέπει να αναλύσω.

Τώρα, πριν συνεχίσω στη δευτερολογία, έχω μία απορία, στην οποία -αν θέλετε- απαντάτε: Δηλώσατε πρόσφατα πως θα αυξήσετε τη φορολογία των ελευθέρων επαγγελματιών, κάτι που διαψεύσατε μετά το άδειασμά σας από την Κυβέρνηση. Όπως ενημερωθήκαμε, όμως, το συγκεκριμένο σενάριο προέκυψε από πραγματικά γεγονότα, από την πρόθεση της Κυβέρνησης να τιμωρήσει όλους όσους φοροδιαφεύγουν. Λέγεται πως υπάρχει, δηλαδή, μία εισήγηση μετά από αντίστοιχη πρόταση του ΙΟΒΕ να επιβληθεί ένας διαφορετικός φόρος στα χαμηλά κέρδη που δηλώνονται από τις μικρομεσαίες επιχειρήσεις, ενώ σε όσες δηλώνουν πάνω από 10.000 ευρώ να μην υπάρχει καμμία πρόσθετη επιβάρυνση. Θα θέλαμε -όχι εμείς, αλλά οι διάφοροι ελεύθεροι επαγγελματίες οι οποίοι, βέβαια, ανησυχούν για όλα αυτά- να μας πείτε τι ακριβώς ισχύει, αν μπορείτε, γιατί δεν είναι, βέβαια, στη σημερινή ερώτηση.

Τώρα, συνεχίζοντας στη δευτερολογία, εκτός της μεταβίβασης της ΕΥΔΑΠ στο Υπερταμείο, κάτι που συγκρίνεται με τον δημόσιο χαρακτήρα της κατά το Σ.τ.Ε., τον Ιανουάριο του 2000 η εταιρεία εισήλθε στο Χρηματιστήριο -και μη μας λέτε ότι είναι του δημοσίου, είναι εισηγμένη στο Χρηματιστήριο- με τη διάθεση ενός μειοψηφικού πακέτου. Το γεγονός αυτό εγκυμονεί κινδύνους για τον δημόσιο χαρακτήρα της ελλείψει δικλίδων ασφαλείας.

Σημειώνουμε εδώ ότι η αξία των μετοχών που δεν ανήκουν στο δημόσιο, δηλαδή το 38,67%, υπολογίζεται στα 247 εκατομμύρια ευρώ, με την πρόσφατη τιμή της μετοχής των 6 ευρώ, ενώ ήταν στα 7 ευρώ, όταν την ανέλαβε η Νέα Δημοκρατία, προφανώς λόγω των υποχρεώσεων που ανακάλυψε ο κ. Σαχίνης. Παραδόξως δε, το 2021 έγινε επιστροφή κεφαλαίου 0,228 ευρώ ανά μετοχή, παρά το ότι προβλέπονται επενδύσεις. Μέτοχος της ΕΥΔΑΠ είναι από το 2014 και ο γνωστός Αμερικανός Τζον Πόλσον με ποσοστό 9,99%, το οποίο απέκτησε έναντι 56,3 εκατομμυρίων ευρώ. Δεδομένης της σταθερής προηγούμενης κερδοφορίας και της επιστροφής κεφαλαίου το 2021, όπως και της συγκεκριμένης συμφωνίας με το δημόσιο, η ΕΥΔΑΠ πρέπει να είναι μία πολύ καλή επένδυση για τον κ. Πόλσον.

Συνεχίζοντας, η ΕΥΔΑΠ έχει υιοθετήσει τις αρχές ESG, που, όμως, δεν προβλέπονται από την ελληνική νομοθεσία, ενώ τελευταία αυξάνεται η αρνητική κριτική από την κοινή γνώμη στις Ηνωμένες Πολιτείες και πρόσφατα σταμάτησε να τις λαμβάνει υπ’ όψιν η S&P στις αξιολογήσεις χρέους.

Θεωρούμε απαράδεκτη την υιοθέτηση αυτών των κανονισμών ESG, οι οποίοι, εκτός από περιττοί ή άσχετοι με την ελληνική έννομη τάξη και με τον πολιτισμό μας, δημιουργούν μία πρόσθετη γραφειοκρατική δαπάνη, οπότε μειώνονται τα κέρδη του δημοσίου. Το γεγονός αυτό αποτελεί έναν ακόμη λόγο για να σταματήσει το σημερινό καθεστώς έκθεσης της ΕΥΔΑΠ, μιας κοινωφελούς επιχείρησης, στο ελληνικό Χρηματιστήριο και στις διεθνείς κεφαλαιαγορές.

Τέλος, η εταιρεία άρχισε στις 31-12-2022 απαιτήσεις από πελάτες ύψους 169 εκατομμυρίων ευρώ, απαιτήσεις από πελάτες, από τις οποίες τα 101 εκατομμύρια ευρώ από ιδιώτες -πάνω από ενενήντα ημέρες, πριν τις προβλέψεις απομείωσης- και 42 εκατομμύρια ευρώ από το δημόσιο, τους ΟΤΑ και λοιπά με 54% πρόβλεψη απομείωσης.

Θεωρούμε προφανώς ανησυχητικό φαινόμενο το ότι υπάρχουν τόσα χρέη του δημοσίου, καθώς επίσης τον μη συμψηφισμό τους με τον διακανονισμό του 2021.

Κλείνουμε με τις ερωτήσεις μας: Πρώτον, έχει προγραμματιστεί η επέκταση της σύμβασης παροχής υπηρεσιών συντήρησης από την ΕΥΔΑΠ μετά το 2023, έτσι ώστε να αποτραπεί η έμμεση ιδιωτικοποίηση μέσω των ΣΔΙΤ συντήρησης; Και δεύτερον, θα μπορούσε η επανόρθωση της ζημίας του δημοσίου από τον διακανονισμό των 157 εκατομμυρίων ευρώ συν τους τόκους να συνδυαστεί με την επαναγορά των μετοχών ιδιωτών στο Χρηματιστήριο, για να επιβεβαιωθεί πραγματικά ο δημόσιος χαρακτήρας του νερού, με βάση και τις αποφάσεις του Σ.τ.Ε.; Τι θα κάνετε με τις ανεξόφλητες υποχρεώσεις ΟΤΑ και δήμων προς την ΕΥΔΑΠ; Αν μπορείτε, απαντήσετε συγκεκριμένα. Αν δεν μπορείτε, καλύτερα αφήστε το.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο για τη δευτερολογία σας.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ (Υφυπουργός Εθνικής Οικονομίας και Οικονομικών):** Κύριε Βιλιάρδο, έχει ο ελληνικός λαός παροιμία για αυτό, το να έρχεστε εδώ στο Κοινοβούλιο και να κατηγορείτε εμένα για λαϊκισμό, έχει παροιμίες για αυτό, δεν χρειάζεται να τις επαναλάβω, ο νοών νοείτω.

Το γεγονός είναι ένα: Συνεχίσατε στη δευτερολογία να μου μιλάτε για τα κέρδη της ΕΥΔΑΠ και να μας κατηγορείτε ότι δεν δίνουμε αρκετά κέρδη στην ΕΥΔΑΠ, όταν τα κέρδη μεταφράζονται άμεσα σε υψηλότερη τιμή του νερού.

Συνεπώς το συμπέρασμα για όποιον καλόπιστα μας βλέπει από τον ελληνικό λαό είναι ένα: Με Κυριάκο Βελόπουλο και Βασίλη Βιλιάρδο θα πει ο λαός το νερό νεράκι! Αυτό είναι εκείνο για το οποίο έρχεστε εδώ στο Κοινοβούλιο να μας εγκαλέσετε: Γιατί δεν έχουμε υψηλότερα την τιμή του νερού! Ε, λοιπόν, δεν θα την έχουμε υψηλότερα. Εμείς δίνουμε ένα σταθερό πλαίσιο για τα επόμενα είκοσι έτη, να ξέρει η ΕΥΔΑΠ πόσο τιμολογείται η υπηρεσία του νερού, για την οποία της δίνει ο ελληνικός λαός για να μπορεί να το παρέχει μετά στα νοικοκυριά και αυτό θα της επιτρέψει να κάνει τα επιχειρηματικά της πλάνα, χωρίς να υπάρχουν προβλήματα σε σχέση με τους συμψηφισμούς, με το ποιος χρωστάει τι και τα λοιπά, διότι πάρα πολλοί φορείς -εγώ θα σας έλεγα- μπορεί και να μην πλήρωναν τα χρέη τους στην ΕΥΔΑΠ ακριβώς εν όψει ενός συμψηφισμού που θα ερχόταν και κάθε χρόνο ερχόταν και τελικά μας πήρε επτά χρόνια για να μπορέσει να λυθεί. Τέτοιο ζήτημα δεν θα ξαναέχουμε, γιατί ό,τι αγγίζει η Νέα Δημοκρατία το βάζει σε τάξη.

Τώρα, ουσιαστικά θέλω να απαντήσω μόνο στο δεύτερο κομμάτι του σκέλους της ερώτησής που επαναλάβατε και εδώ σήμερα, το οποίο έχει σχέση με μια σύγχυση η οποία υπάρχει για το ζήτημα της συντήρησης του εξωτερικού δικτύου ύδρευσης της ΕΥΔΑΠ. Αυτό είναι μία υποχρέωση συντήρησης την οποία την έχει η ελληνική Κυβέρνηση, όχι η ΕΥΔΑΠ. Συνεπώς δεν τίθεται κανένα ζήτημα έμμεσης ιδιωτικοποίησης, όπως λέτε στην ερώτησή σας, διότι δεν είναι υπηρεσία η οποία ανήκει στην ΕΥΔΑΠ, είναι εξωτερικό δίκτυο της ΕΥΔΑΠ. Έρχεται η Κυβέρνηση και δίνει μία λύση μέσω της σύμβασης με την ΕΥΔΑΠ και αυτή τη συντήρηση έναντι τιμήματος την αναλαμβάνει η ΕΥΔΑΠ.

Για να απαντήσω στο ερώτημά σας, έχει ήδη επεκταθεί για έξι μήνες και υπάρχει και η δυνατότητα περαιτέρω μονομερούς επέκτασης, ώστε όταν η Κυβέρνηση βρει αναδόχους μέσω ΣΔΙΤ ή οτιδήποτε άλλο να μπορέσει να υλοποιήσει τη συντήρηση με μια μακροχρόνια σύμβαση και προφανώς δεν θα χρειάζεται η συνδρομή της ΕΥΔΑΠ σε αυτό. Άρα, είτε το κάνει η ΕΥΔΑΠ είτε δεν το κάνει η ΕΥΔΑΠ, δεν είναι μέσα στις υποχρεώσεις της από την αποστολή της. Συμβάλλεται με το δημόσιο για να υλοποιήσει αυτή την υπηρεσία, πληρώνεται γι’ αυτό και συνεπώς δεν έχει καμμία σχέση με τον δημόσιο ή μη δημόσιο χαρακτήρα της ΕΥΔΑΠ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Τώρα μία λέξη μόνο για το θέμα που θέλετε να προσθέσετε, αν θέλετε, από το παράθυρο. Τα πράγματα είναι πάρα πολύ απλά. Η φοροδιαφυγή είναι βασική προτεραιότητα της Κυβέρνησης. Το σχέδιο είναι απλό. Την πρώτη τετραετία έπεσαν οι φορολογικοί συντελεστές, μειώθηκε η φοροδιαφυγή, ήρθε η ανάπτυξη και μειώθηκε η ανεργία. Και εδώ κινούμαστε πάντα στη σωστή κατεύθυνση.

Τη δεύτερη τετραετία το σχέδιο λαμβάνει άλλη μορφή. Θα μειωθεί περαιτέρω η φοροδιαφυγή, κάτι που θα δημιουργήσει δημοσιονομικό χώρο και ο δημοσιονομικός χώρος θα οδηγήσει σε μειώσεις συντελεστών και σε καμμία περίπτωση σε αυξήσεις συντελεστών.

Ευχαριστώ πολύ.

**ΒΑΣΙΛΕΙΟΣ ΒΙΛΙΑΡΔΟΣ (Η΄ Αντιπρόεδρος της Βουλής):** Αυτό σας ρώτησα;

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Και τώρα εισερχόμαστε στην πέμπτη με αριθμό 153/19-9-2023 επίκαιρη ερώτηση πρώτου κύκλου του Βουλευτή Β΄ Πειραιώς της Κοινοβουλευτικής Ομάδας «Σπαρτιάτες» κ. Αλέξανδρου Ζερβέα προς τον Υπουργό Εθνικής Άμυνας, με θέμα: «Πέντε νεκροί Έλληνες στην Λιβύη, μεταξύ αυτών και τρεις αξιωματικοί. Πολλά και αναπάντητα τα ερωτήματα». Θα απαντήσει ο Υφυπουργός Εθνικής Άμυνας κ. Ιωάννης Κεφαλογιάννης.

Κύριε συνάδελφε, έχετε τον λόγο για δύο λεπτά για την πρωτολογία σας.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Όπως γνωρίζετε και γνωρίζουμε όλοι μας, κύριε Υφυπουργέ, δύο βδομάδες πριν στη Λιβύη είχαμε ένα τραγικό όσο και περίεργο δυστύχημα -εφόσον βεβαίως ήταν δυστύχημα-, όπου έχασαν τη ζωή τους πέντε Έλληνες, τρεις Έλληνες αξιωματικοί και δύο ομογενείς μας. Κυκλοφόρησαν βίντεο και φωτογραφίες από τον τόπο του δυστυχήματος, όπου φαίνεται το λεωφορείο της ελληνικής αποστολής να φλέγεται. Επίσης, ήταν πολύ περίεργη η πρώτη ανακοίνωση του Υπουργείου Άμυνας που έκανε λόγο απλώς για ελαφρά τραυματίες.

Ερωτάσθε, λοιπόν, ποια μέτρα ασφαλείας είχαν ληφθεί για τη συγκεκριμένη αποστολή. Επίσης, πόσο σίγουρος είστε ότι πράγματι ήταν ένα απλό δυστύχημα και όχι ένα τρομοκρατικό χτύπημα; Και τέλος, για ποιον λόγο το ΓΕΕΘΑ έβγαλε μια ανακοίνωση, η οποία ήταν ανακριβής; Επίσης, επιτέλους ο Αρχηγός του ΓΕΕΘΑ δεν έχει κάποια ευθύνη; Μήπως θα πρέπει να παραιτηθεί; Κι αν δεν θέλει ο ίδιος να παραιτηθεί, μήπως πρέπει να τον παραιτήσει η Κυβέρνηση;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, από το ύφος, τις διαπιστώσεις και εν πολλοίς, αν θέλετε, και από τον ρητορικό χαρακτήρα των ερωτημάτων σας, καταλαβαίνω ότι μάλλον έχετε βγάλει τα δικά σας συμπεράσματα. Άρα, εν πολλοίς και η δική μου ίσως παρουσία να ήταν εδώ αχρείαστη.

Σεβόμενος, όμως, τον θεσμικό μου ρόλο ως Υφυπουργού Εθνικής Άμυνας, είμαι εδώ πέρα προφανώς για να απαντήσω και στα ερωτήματα σας, αλλά κυρίως στη μνήμη τριών στελεχών των Ενόπλων Δυνάμεων και δύο εθελοντών πολιτών οι οποίοι έχασαν τη ζωή τους στη Λιβύη. Όμως, σε καμμία περίπτωση -και θέλω να είμαι ξεκάθαρος σε αυτό- δεν πρόκειται να συμμετάσχω σε κάποια μικροκομματική εκμετάλλευση αυτού του ζητήματος, γιατί, νομίζω, ότι με αυτό τον τρόπο θα αδικηθούν τα στελέχη των Ενόπλων Δυνάμεων και δεύτερον, νομίζω ότι τέτοιου είδους εκμεταλλεύσεις είναι εθνικά επιζήμιες.

Κατ’ αρχάς, κυρίες και κύριοι συνάδελφοι, θέλω να εκφράσω για άλλη μία φορά τα συλλυπητήριά μου για τον θάνατο των τριών στελεχών των Ενόπλων Δυνάμεων και των δύο πολιτών, οι οποίοι έχασαν τη ζωή τους εν ώρα καθήκοντος συμμετέχοντας στην αποστολή της ελληνικής ανθρωπιστικής βοήθειας στη Λιβύη. Βεβαίως η απώλεια της ζωής σε ένα δυστύχημα προκαλεί θλίψη τόσο στη μεγάλη οικογένεια των Ενόπλων Δυνάμεων όσο βεβαίως και συνολικά στον ελληνικό λαό. Η έμπρακτη, όμως, βοήθειά μας στις οικογένειες των θυμάτων του δυστυχήματος όσο και σε εκείνες που τραυματίστηκαν είναι δεδομένη και αυτονόητη, κάτι που επίσης θέλω να ξεκαθαρίσω.

Τώρα, κύριε συνάδελφε, έρχομαι στα επιμέρους ερωτήματά σας. Ήταν μια αποστολή έμπρακτης αλληλεγγύης σε πληγέντες στη Λιβύη από τις συνέπειες της κακοκαιρίας «Ντάνιελ» και συνέβη ένα τραγικό αυτοκινητιστικό δυστύχημα.

Θυμίζω, επίσης, ότι οι συνθήκες αυτού του δυστυχήματος ήδη ερευνώνται μέσω Ένορκης Διοικητικής Εξέτασης από το ΓΕΕΘΑ, όπως επίσης ότι έχει επιληφθεί και η στρατιωτική, αλλά και τακτική δικαιοσύνη.

Με ρωτάτε αν είναι τρομοκρατικό χτύπημα. Θα σας πω ευθέως ότι αυτή τη στιγμή, με τα μέχρι τώρα δεδομένα γιατί ακόμη είναι σε εξέλιξη βεβαίως η έρευνα, δεν υπάρχει το παραμικρό στοιχείο –επαναλαμβάνω, μέχρι σήμερα που μιλάμε- που να δείχνει ότι υπήρξε κάποιο χτύπημα, κάποιο όπλο, κάποια βόμβα ή κάποια χρήση εκρηκτικών.

Όσον αφορά τώρα τα μέτρα ασφαλείας, θεωρώ ότι κακώς κατά τη γνώμη μου υιοθετείται μια παραφιλολογία όσον αφορά τα μέτρα ασφαλείας, η οποία διακινήθηκε πολύ έντονα στο διαδίκτυο. Δηλαδή, εκτός του ότι αυτή η παραφιλολογία δεν βασίζεται σε κάποια πραγματικά δεδομένα, νομίζω ότι όσοι υιοθετούν κι αυτό το επιχείρημα πραγματικά δεν γνωρίζουν τον τρόπο με τον οποίο αυτές οι ανθρωπιστικές αποστολές υλοποιούνται.

Θα αρκεστώ για άλλη μια φορά να πω ότι η στρατιωτική αποστολή που μετέβη στη Λιβύη υπό τον σχεδιασμό του Υπουργείου Εξωτερικών δεν ήταν μια ειρηνευτική αποστολή όπως έχουμε κάνει, για παράδειγμα, στο Κόσοβο ή στο Αφγανιστάν, αλλά ήταν μια αποστολή ανθρωπιστικού χαρακτήρα. Καμμία, λοιπόν, από αυτές τις διεθνείς αποστολές οι οποίες συμμετείχαν στη Λιβύη και από άλλες χώρες, δεν έστειλε ένοπλες ομάδες ή άλλης μορφής αμυντικά μέσα.

Να τονίσω, επίσης, ότι οι Ένοπλες Δυνάμεις της χώρας μας διαθέτουν τεράστια εμπειρία σε τέτοιου είδους ανθρωπιστικές αποστολές και μάλιστα οι κανόνες συνδρομής σε αυτές τις αποστολές είναι κοινές για όλες τις χώρες που συμμετέχουν.

Συνεπώς θα μου επιτρέψετε να σας πω ότι όλη αυτή παραφιλολογία περί των κανόνων εμπλοκής και της ασφάλειας νομίζω ότι μόνο ζημιώνουν τις Ένοπλες Δυνάμεις της χώρας και κανείς από τη στρατιωτική ηγεσία των Ενόπλων Δυνάμεων δεν θα λάμβανε ποτέ τέτοια επιχειρησιακή απόφαση, αν πρώτα δεν είχε διασφαλίσει στον μέγιστο δυνατό βαθμό τη σωματική ακεραιότητα και την υγεία των στελεχών των Ενόπλων Δυνάμεων που θα συμμετείχαν σε αυτό.

Άρα θα πρότεινα σε όλους να είμαστε προσεκτικοί και στις εκφράσεις μας.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΖΕΡΒΕΑΣ:** Κατ’ αρχάς, κύριε Υφυπουργέ, ασφαλώς θέτω ένα ερώτημα επειδή δεν έχω εκ των προτέρων την απάντηση. Αλλιώς θα έλεγα ότι ήταν τρομοκρατικό κτύπημα και δεν θα έλεγα «περίεργο δυστύχημα». Το θέτω εν αμφιβόλω. Μένει να αποδείξει η έρευνα το τι ήταν.

Τώρα, όσον αφορά τη μεταφορά των στελεχών των Ενόπλων Δυνάμεων, πηγαίνουν σε μία επί της ουσίας εμπόλεμη περιοχή και μετακινούνται με ένα λεωφορείο. Δεν θα έπρεπε να μετακινούνται με τεθωρακισμένα οχήματα; Αυτό είναι το ένα ερώτημα.

Έπειτα, υπάρχει ένα δημοσίευμα της εφημερίδας «ΕΣΤΙΑ» με ημερομηνία 22 Σεπτεμβρίου 2023 και το πρωτοσέλιδο λέει: «Στεφανής: Να αποδοθούν ευθύνες για την τραγωδία της Λιβύης».

Γνωρίζετε πολύ καλά ότι ο κ. Στεφανής είναι στέλεχος της παρατάξεώς σας και ότι είναι υποψήφιος περιφερειάρχης βορείου Αιγαίου. Επίσης είναι πρώην αρχηγός ΓΕΣ. Επομένως καταλαβαίνετε ότι ερωτήματα δεν έχω εγώ, έχουν και στελέχη της δικής σας παρατάξεως.

Και, τέλος, ακριβώς επειδή δεν μου απαντήσατε σε αυτό, όσον αφορά την πρώτη ανακοίνωση του Υπουργείου Αμύνης, έχω πάλι ένα δημοσίευμα της κυριακάτικης «ΕΣΤΙΑΣ» της 24ης Σεπτεμβρίου, όπου αναφέρει τα εξής: «Ήξεραν για την τραγωδία της Λιβύης από τις 18.00΄ μετά μεσημβρίας, αλλά το έκρυψαν λόγω Διεθνούς Εκθέσεως Θεσσαλονίκης». Το δημοσίευμα ισχυρίζεται –εγώ δεν λέω ότι έγινε έτσι- πως η πρώτη ανακοίνωση για ελαφρά τραυματίες έγινε ώστε να μην αποκαλυφθεί ότι υπήρχαν νεκροί και να επισκιαστεί με αυτόν τον τρόπο η παρουσία του Πρωθυπουργού στη Διεθνή Έκθεση Θεσσαλονίκης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, με τον κ. Φλώρο –με τον οποίο ασφαλώς δεν έχω κάτι προσωπικό- έχουν μαζευτεί πάρα πολλά. Είναι η 111 Πτέρυγα Μάχης, το Στεφανοβίκειο, τώρα η Λιβύη. Μήπως θα πρέπει, επιτέλους, να πάει σπίτι του; Το ξαναλέω. Και επειδή ο ίδιος δεν θέλει να πάει σπίτι του, μήπως πρέπει να τον στείλει η Κυβέρνηση σπίτι του;

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, θα απαντήσω ευθέως και στα ερωτήματα τα οποία ίσως παρέλειψα στην πρωτολογία μου.

Κάνετε για άλλη μια φορά λόγο για ψευδή και ανακριβή πληροφόρηση από το ΓΕΕΘΑ. Θα πρέπει να γνωρίζετε όμως ότι η στρατιωτική ηγεσία των Ενόπλων Δυνάμεων δεν κινείται με δημοσιογραφικούς όρους.

Θα σας πω, λοιπόν, πώς έγιναν τα γεγονότα όσον αφορά τουλάχιστον την πληροφόρηση περί των τραυματιών και των νεκρών. Η αρχική πληροφόρηση μας ήρθε μέσω της ελληνικής διπλωματικής οδού από τις αρμόδιες αρχές της Λιβύης. Δυστυχώς στην πρώτη αυτή ενημέρωση, όπως την λάβαμε από τις αρμόδιες λιβυκές αρχές, δεν υπήρχε η παραμικρή αναφορά για νεκρούς, μιλούσαν μόνο για ελαφριούς τραυματισμούς, κάτι το οποίο στη συνέχεια ανακοινώθηκε μέσω του ΓΕΕΘΑ. Και βεβαίως αντιλαμβάνεστε ότι σε αυτές τις ιδιαίτερες συνθήκες αυτού του τροχαίου δυστυχήματος δυστυχώς δεν υπήρχε άλλος τρόπος επιβεβαίωσης αυτής της πληροφορίας που είχαμε λάβει επισήμως από τις αρχές της Λιβύης. Δεν έπιανε ένα κινητό τηλέφωνο, τα δορυφορικά τηλέφωνα τα οποία είχε η ελληνική αποστολή καταστράφηκαν λόγω της πυρκαγιάς, η οποία συνέβη στο ατύχημα αυτό. Καταλαβαίνετε ότι με αυτόν τον τρόπο δόθηκε αυτή η αρχική πληροφόρηση.

Ακολούθως οι αρχές της Λιβύης δια του δικού τους Υπουργείου Υγείας χωρίς μάλιστα να έχουν ενημερώσει την αρμόδια διπλωματική ελληνική αρχή έκαναν μία ανακοίνωση περί ύπαρξης νεκρών. Αντιμετωπίζοντας μάλιστα πολύ σοβαρά αυτό το ευαίσθητο ζήτημα, το ΓΕΕΘΑ όφειλε επίσημα, όπως και έκανε και γι’ αυτό και υπήρξε αυτήκαθυστέρηση, να επιβεβαιώσει αυτήν την πληροφορία, να επικοινωνήσει πρώτα με τις οικογένειες των θυμάτων, για να μη μάθουν από τις ειδήσεις ποιος είναι ο συγκεκριμένος θανών ή θανούσα και να μην υπάρξει μια ανεύθυνη στάση. Στη συνέχεια βεβαίως βγήκε διορθωτική ανακοίνωση από το Γενικό Επιτελείο των Ενόπλων Δυνάμεων.

Συνεπώς εγώ, κύριε συνάδελφε, διαψεύδω κατηγορηματικά την κατηγορία για ψευδή ενημέρωση από πλευράς ΓΕΕΘΑ. Σας είπα πώς είχαν τα γεγονότα και θα έλεγα ότι καλό είναι γενικότερα όλοι μας να προβαίνουμε σε μια ενδελεχή εξέταση των πηγών και να μην υιοθετούμε έτσι άκριτα τις διάφορες θεωρίες.

Σε ό,τι αφορά την ηγεσία των Ενόπλων Δυνάμεων -θα είμαι και σε αυτό σαφής- σας λέω ότι απολαμβάνει της απολύτου εμπιστοσύνης της Κυβερνήσεως και ειδικότερα μάλιστα της πολιτικής ηγεσίας του Υπουργείου Εθνικής Άμυνας. Θεωρώ ότι τέτοιου είδους μομφές προς το πρόσωπο του κυρίου Αρχηγού είναι απαράδεκτες, όχι με την έννοια ότι κανένα πρόσωπο δεν είναι στο απυρόβλητο κριτικής ή οτιδήποτε άλλο, αλλά επειδή θεωρώ ότι στο πρόσωπο του αρχηγού ΓΕΕΘΑ συμβολίζονται και οι Ένοπλες Δυνάμεις της χώρας. Και βεβαίως να σας πω ότι οι Ένοπλες Δυνάμεις της χώρας δεν ανήκουν σε κανένα κόμμα, σε κανένα πρόσωπο, αλλά ανήκουν στον ελληνικό λαό και στο ελληνικό έθνος ως αναπόσπαστο τμήμα αυτού.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Εισερχόμαστε τώρα στη συζήτηση της έκτης με αριθμό 165/24-9-2023 επίκαιρης ερώτησης πρώτου κύκλου του Βουλευτή Λάρισας της Κοινοβουλευτικής Ομάδας «Νίκη» κ. Γεωργίου Ρούντα προς τον Υπουργό Εθνικής Άμυνας με θέμα: «Καταστροφές λόγω των πλημμυρών στο αεροδρόμιο στρατιωτικών ελικοπτέρων στο Στεφανοβίκειο». Θα απαντήσει ο Υφυπουργός Εθνικής Άμυνας κ. Ιωάννης Κεφαλογιάννης.

Κύριε συνάδελφε, έχετε τον λόγο.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Αξιότιμε κύριε Υφυπουργέ, στις καταστροφικές πλημμύρες που έπληξαν την περιοχή της Θεσσαλίας από την καταιγίδα που έφερε το κωδικό όνομα «Ντάνιελ», οι Ένοπλες Δυνάμεις υπέστησαν μια τεραστίων διαστάσεων καταστροφή, καθώς πλημμύρισαν οι εγκαταστάσεις του αεροδρομίου ελικοπτέρων του Στεφανοβίκειο. Όπως διαπιστώθηκε από τις φωτογραφίες που δημοσιεύθηκαν στα μέσα μαζικής ενημέρωσης, ο αριθμός ελικοπτέρων φαίνεται να εγκλωβίστηκε για σημαντικό χρονικό διάστημα σε λιμνάζοντα ύδατα και ενδεχομένως υπέστη φθορές που δεν έχουν εισέτι αξιολογηθεί πλήρως και έχουν προκαλέσει προβλήματα στην επιχειρησιακή ικανότητα των πτητικών μέσων, των εγκαταστάσεων, αλλά και των αποθηκευμένων ανταλλακτικών. Στο χρονικό διάστημα που παρήλθε από την καταιγίδα, νέες φωτογραφίες με δορυφορικές εικόνες του αεροδρομίου παρουσιάζουν την περιοχή πλήρως σκεπασμένη από ύδατα εντός μιας μεγάλης λίμνης, της λίμνης Κάρλα. Διακρίνονται μόνο οι στέγες κάποιων κτηρίων της βάσης. Δυστυχώς όπως αντιλαμβανόμαστε το αεροδρόμιο ελικοπτέρων του ΓΕΣ είναι ολοκληρωτικά καλυμμένο από νερό, η στάθμη του οποίου διαρκώς ανεβαίνει. Παραμένουν εισέτι αναπάντητα τα ερωτήματα που έχουν να κάνουν με πιθανό εγκλωβισμό ελικοπτέρων τεράστιας επιχειρησιακής και οικονομικής αξίας και απαιτείται η ενημέρωση της Βουλής και του ελληνικού λαού, τόσο για το επίπεδο έγκαιρης πρόληψης και λήψης μέτρων για την αποφυγή του κινδύνου που όφειλε να γνωρίζει το ΓΕΣ και ειδικά η Διεύθυνση Αεροπορίας Στρατού εκ της αποστολής της, όσο και για τον ακριβή κατάλογο ζημιών, οικονομικού κόστους και των επιπτώσεων στις επιχειρησιακές αποστολές.

Να υπενθυμίσουμε ότι το έργο των Ενόπλων Δυνάμεων είναι σημαντικό στην εξασφάλιση της άμυνας της χώρας από εξωτερικούς εχθρούς, όσο και στην υποστήριξη σε περίοδο φυσικών καταστροφών.

Ερωτάσθε, κατόπιν αυτών κύριε Υπουργέ: Εφόσον υπήρχε ενημέρωση από τη Μετεωρολογική Υπηρεσία για ακραία καιρικά φαινόμενα και αφού γνώριζε η Κυβέρνηση -και άρα το ΥΠΕΘΑ, το ΓΕΣ και η ΔΑΣ- ότι η περιοχή, η λίμνη Κάρλα, είναι ταμιευτήρας ύδατος, τι προληπτικά μέτρα ελήφθησαν για την προστασία του αεροδρομίου, των ελικοπτέρων και των ευπαθών υλικών; Υπήρχαν σχέδια έκτακτης εκκένωσης και μετεγκατάστασης λόγω θεομηνίας;

Και δεύτερον, έχοντας ως δεδομένο το μέγεθος των καταστροφών στο αεροδρόμιο, καθόσον όπως προκύπτει από αεροφωτογραφίες στο διαδίκτυο όλη η περιοχή είναι μία λίμνη, να μας πείτε αν και πότε το αεροδρόμιο θα ξαναλειτουργήσει και το μέγεθος της οικονομικής ζημιάς.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, παρακαλώ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Προκαταβολικά, κύριε συνάδελφε, σας ευχαριστώ για την ερώτησή σας, γιατί πραγματικά μου δίνετε την ευκαιρία να διευκρινιστούν κάποια ζητήματα πράγματι για το περιστατικό στο οποίο αναφέρεστε και εύλογα ερωτήματα τα οποία -εντός και εκτός εισαγωγικών- δημιουργήθηκαν από αυτήν την κατάσταση την οποία περιγράψατε.

Συνεπώς, θα προχωρήσω ευθέως στην ουσία των ερωτημάτων σας και θα σας πω ότι από την πρώτη στιγμή που είχαμε την ειδοποίηση για την επερχόμενη κακοκαιρία, για την κακοκαιρία «Ντάνιελ», οι αρμόδιες διευθύνσεις του Γενικού Επιτελείου Στρατού ενημέρωσαν άμεσα την 1η Ταξιαρχία Αεροπορίας Στρατού και διέταξαν την άμεση μεταφορά μέσων και υλικών σε ασφαλή τοποθεσία εντός του αεροδρομίου. Κατά τη μεταφορά τους μάλιστα ακολουθήθηκαν όλες οι πάγιες υφιστάμενες και ισχύουσες διατάξεις περί ασφάλειας, τόσο υλικού όσο και εγκαταστάσεων.

Και να πω εδώ πέρα παραθετικά ότι σε κάθε χώρο όπου υπάρχει στρατιωτική υπηρεσία ή μονάδα των Ενόπλων Δυνάμεων, υπάρχει και το αντίστοιχο σχέδιο ασφαλείας του στρατοπέδου, στο οποίο μάλιστα περιλαμβάνονται σαφείς κανόνες όσον αφορά την ασφάλεια και βεβαίως και τα σενάρια εκπαίδευσης προσωπικού σε περιπτώσεις έκτακτης ανάγκης, όπως ήταν και το συγκεκριμένο περιστατικό.

Με βάση, λοιπόν, αυτά τα αυστηρά πρωτόκολλα, ακολουθήθηκαν και αντίστοιχες ενέργειες. Μεταφέρθηκαν -είμαι σαφής σε αυτό- όλα τα λειτουργικά ελικόπτερα, τα οποία είναι σε χρήση και επιχειρησιακά, ως άμεσης προτεραιότητας και σημασίας ενέργεια. Συνεπώς αυτό το πράγμα έγινε.

Τελευταία μετακινήθηκαν αυτά τα οποία είδαμε και σε φωτογραφίες, τα Χιούι, τα οποία έχουν χαρακτηριστεί ως ανενεργά επίσημα, λόγω παλαιότητας εξήντα ετών και τα οποία έχουν αποσυρθεί από την υπηρεσία προ πολλών ετών. Αυτά είναι –επαναλαμβάνω- τα ελικόπτερα τα οποία απεικονίζονται στις φωτογραφίες τις οποίες είδαμε και στον Τύπο.

Θέλω, λοιπόν, να καταστήσω σαφές ότι το αεροδρόμιο Στεφανοβίκειο παραμένει επιχειρησιακό. Όλα τα ελικόπτερα τα οποία είναι εν ενεργεία, θα είναι ασφαλή και βεβαίως, εξυπακούεται ότι τηρείται ετοιμότητα μεταστάθμευσης και σε άλλες βάσεις ή περιοχή, αν η δυναμική αυτών των φαινομένων επιβάλλει τέτοιες καταστάσεις.

Νομίζω, κύριε Πρόεδρε, ότι στη δευτερολογία μου θα μπορώ να υπεισέλθω σε παραπάνω λεπτομέρειες ή διευκρινίσεις αν χρειαστεί από τον κύριο συνάδελφο.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Παρακαλώ, κύριε συνάδελφε, έχετε τον λόγο για και τη δευτερολογία σας.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Κύριε Υπουργέ, ευχαριστούμε που είστε σήμερα εδώ για να μας απαντήσετε.

Πάντως, μπορεί να υπήρχαν, βέβαια, σχέδια, όπως λέτε, η πράξη αποδεικνύει το αντίθετο. Πρώτον, δεν μας ενημερώσατε, δεν μας απαντήσατε για το πότε θα ξαναλειτουργήσει το αεροδρόμιο και δεύτερον, για το μέγεθος της οικονομικής ζημίας.

Μπορεί να λέτε ότι μετεγκαταστάθησαν τα ελικόπτερα ή μεταφέρθηκαν, αλλά η πραγματικότητα μας αποδεικνύει το ακριβώς αντίθετο. Ξέρετε, αποδεικνύεται ότι ό,τι έγινε στις φωτιές, το ίδιο έγινε και στις πλημμύρες. Δεν υπήρχε σχέδιο πρόληψης. Δεν μετεγκαταστάθησαν αμέσως σε εντελώς διαφορετικό χώρο, γιατί πλημμύρισε η βάση και ό,τι έγινε στην Αγχίαλο έγινε και εδώ. Στην Αγχίαλο μπήκε η φωτιά μέσα, ανατινάχθηκαν τα πυρομαχικά και αναγκάστηκαν τα αεροπλάνα να φύγουν από τη βάση και το κυριότερο ετέθη σε κίνδυνο η ζωή των στελεχών.

Εδώ η πλημμύρα ήταν τόσο μεγάλη, ώστε η βάση πλημμύρισε. Δεν γέμισε απλά νερό, πλημμύρισε τελείως, έγινε λίμνη. Δεν ξέρω αν το έχετε αντιληφθεί αυτό. Και αν όλα αυτά συμβαίνουν σε περίοδο ειρήνης, πώς θα διαφυλάξετε την ακεραιότητα της χώρας;

Εν τω μεταξύ, το περίεργο είναι ότι μαζί με όλες τις απελθούσες κυβερνήσεις, συνεχίζετε να διατηρείτε μία βάση ενός στρατιωτικού αεροδρομίου σε μία περιοχή που είναι φυσικός ταμιευτήρας ύδατος και ορίστε, λοιπόν, τι έγινε. Γνωρίζατε πολύ καλά από πριν ότι επρόκειτο να έρθουν ακραία καιρικά φαινόμενα και δεν κάνατε απολύτως τίποτα, αφήσατε το αεροδρόμιο στην τύχη του. Προκύπτει από την πραγματικότητα αυτό που σας λέω.

Προφανώς, δίνετε την εντύπωση ότι δεν έγινε κάτι, ότι το ζήτημα είναι μικρής αξίας, αλλά πολύ καλά το γνωρίζετε, να σας το επισημάνουμε κι εμείς, ότι εκεί υπήρχαν ελικόπτερα πολύ μεγάλης επιχειρησιακής αξίας και ετοιμότητας και φυσικά, πολύ υψηλής αξίας πολεμικό υλικό, το οποίο πολύ δύσκολα μπορεί να αντικατασταθεί.

Επίσης, υπάρχουν κάποια δημοσιεύματα στο διαδίκτυο τα οποία λένε ότι η οικονομική ζημιά είναι πολύ μεγάλη και επίσης, πολύ μεγάλη ζημιά υπέστη το στρατόπεδο σε ότι αφορά στην επιχειρησιακή ετοιμότητα. Αυτά πρέπει να τα διαψεύσετε με κάποιον τρόπο, αν δεν είναι αλήθεια, με αποδείξεις. Ειδάλλως, αν έχει συμβεί κάτι τέτοιο καταλαβαίνετε πόσο έχει εκτεθεί η χώρα μας.

Το σίγουρο είναι ότι το επιτελικό κράτος, το οποίο μονίμως ευαγγελίζεστε, είναι μια ουτοπία, δεν έχει καμμία σχέση με την πραγματικότητα. Και μάλλον, όπως διαφαίνεται, θα προσπαθήσετε να εμπλέξετε τις Ένοπλες Δυνάμεις με την Πολιτική Προστασία ή μάλλον να αντικαταστήσετε πλήρως την Πολιτική Προστασία από τις Ένοπλες Δυνάμεις, γιατί προφανώς δεν υπάρχει Πολιτική Προστασία.

Ξέρετε, είναι πολύ επικίνδυνη η διοίκηση που κάνατε, γιατί γνωρίζατε ότι θα έρθει φυσική καταστροφή. Οφείλατε να κάνετε κάτι και δεν το κάνατε. Δεν λάβετε μέτρα πρόληψης. Το μόνο σίγουρο είναι ότι τα στρατόπεδα και στη μία περίπτωση και στην άλλη καταστράφηκαν παντελώς -δεν μας είπατε πότε θα είναι επιχειρησιακά έτοιμα- και ότι κινδύνεψαν οι ζωές των στελεχών των Ενόπλων Δυνάμεων.

Το μόνο σίγουρο πάντως είναι, ευτυχώς, και πρέπει να δώσουμε συγχαρητήρια σε όλα τα στελέχη από το πρώτο μέχρι το τελευταίο, ότι καθημερινά αγωνίζονται με εξαιρετικά υψηλό φρόνημα και αίσθημα ευθύνης και αυτοθυσία και ίσως με μοναδικό μεγάλο εμπόδιο την εσφαλμένη διοίκηση την οποία ασκείτε. Παραδεχτείτε το.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε Υπουργέ, για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, και στην πρωτολογία μου σας κατέστησα σαφές ότι το στρατόπεδο στο Στεφανοβίκειο παραμένει επιχειρησιακό. Το επαναλαμβάνω, λοιπόν, και τώρα. Όμως, θα επαναλάβω ότι ελήφθησαν όλα τα προληπτικά μέτρα προκειμένου τα επιχειρησιακά και σε εν ενεργεία συστήματα, ελικόπτερα και όχι μόνο, μεταφέρθηκαν σε ασφαλή χώρο εντός του αεροδρομίου και βεβαίως, ελήφθησαν όλες οι ενέργειες προκειμένου και το προσωπικό, αλλά και το στρατιωτικό υλικό εντός του αεροδρομίου να μεταφερθεί με ασφάλεια.

Συνεπώς, υλοποιήθηκε έγκαιρα το σχέδιο το οποίο είχε η 1η Ταξιαρχία Αεροπορίας Στρατού και μάλιστα με τρόπο που στην ουσία να μπορεί να συνεχίσει απρόσκοπτα το επιχειρησιακό της έργο και υπό τις νέες προσωρινές θέσεις.

Τώρα, όσον αφορά στην πλήρη επαναλειτουργία και στο μέγεθος της οικονομικής ζημίας, αυτή τη στιγμή δεν δύναται κανείς να σας πει με απόλυτη ασφάλεια πότε θα γίνει, γιατί περιμένουμε την υποχώρηση των υδάτων. Νομίζω ότι αυτό θα μπορεί να γίνει τις επόμενες ημέρες.

Και να σας δώσω μερικές διευκρινήσεις ακόμα, για να έχετε και μια πληρότητα όσον αφορά στην κατάσταση. Όσον αφορά στα Απάτσι, αυτό το τόσο σημαντικό μέσο για τις Ένοπλες Δυνάμεις της πατρίδας μας, και κάποιες φωτογραφίες τις οποίες έσπευσαν κάποιοι καλοπροαίρετοι να εκμεταλλευτούν, αυτό το χρονικό διάστημα το οποίο ήταν υπό μεταφορά τα συγκεκριμένα οπλικά συστήματα. Συνεπώς, αυτά δεν έχουν την παραμικρή ζημία όσον αφορά στη μεταφορά τους σε ασφαλές σημείο.

Τώρα, στον τομέα του αμυντικού υλικού όπως καταλαβαίνετε δεν δύναμαι αυτή τη στιγμή, ειδικά σε μια δημόσια συνεδρίαση, να σας πω με λεπτομέρειες ποιες ακριβώς είναι και αν υπάρχουν ζημιές. Το έχω πει κατ’ επανάληψη ότι μπορεί να γίνει μια ενημέρωση κεκλεισμένων των θυρών, όπου εκεί με πιο μεγάλη ελευθερία μπορεί να γίνει πλήρης ενημέρωση των μελών της Εθνικής Αντιπροσωπείας.

Όσον αφορά στην πλήρη επαναλειτουργία του αεροδρομίου, σας επαναλαμβάνω ότι σε σύντομο χρονικό διάστημα θα επανεξεταστεί, εφόσον βεβαιωθούν, βεβαίως, οι στρατιωτικές αρχές ότι υπάρχουν οι προϋποθέσεις για την ενεργοποίησή του.

Θέλω, όμως, να διαβεβαιώσω μέσω της ερώτησή σας και εσάς και όλον τον ελληνικό λαό, ότι τα στελέχη των Ενόπλων Δυνάμεων πραγματικά, σε καθημερινή βάση προβαίνουν σε εκπαιδεύσεις όσον αφορά στην αντιμετώπιση έκτακτων καταστάσεων και των στρατιωτικών υποδομών, αλλά και σε επίπεδο πολιτικής προστασίας και βεβαίως, διαθέτουν και την εμπειρία και την ετοιμότητα να αντιμετωπίσουν τέτοιου είδους καταστάσεις.

Νομίζω ότι θα συμφωνήσουμε όλοι ότι ειδικά σε περιπτώσεις κλιματικής κρίσης βλέπουμε το πόσο κρίσιμος είναι ο ρόλος των Ενόπλων Δυνάμεων. Θα μου επιτρέψετε να σας διορθώσω και να σας πω ότι προφανώς, οι Ένοπλες Δυνάμεις δεν θα υποκαταστήσουν τον ρόλο της πολιτικής ηγεσίας, αλλά δεν νομίζω ότι κανείς θα διαφωνήσει ότι πρέπει να έχουν έναν πολύ σημαντικό ρόλο όπου κληθούν, προκειμένου να βοηθήσουμε ζωές, περιουσίες, όπως συνέβη πρόσφατα και στη Θεσσαλία.

Θα σας πω μόνο ότι πάνω από δυόμισι χιλιάδες συμπολίτες μας στην ουσία διεσώθησαν μέσα από τη συνδρομή των Ενόπλων Δυνάμεων.

Είδατε τις γέφυρες, επίσης, που έστησε το μηχανικό του στρατού προκειμένου να αποκατασταθούν οι υποδομές και πολλές άλλες από τις ενέργειες που κάναμε προκειμένου σε ένα πολύ μεγάλο βαθμό να επέλθει ξανά η καθημερινότητα. Συνεπώς, θα έλεγα ότι ο ρόλος και η σημασία των Ενόπλων Δυνάμεων στην αντιμετώπιση τέτοιων φυσικών καταστροφών είναι κεντρικός χωρίς, όμως, αυτό να σημαίνει ποτέ ότι θα υποκαταστήσουμε την πολιτική προστασία, η οποία στην τελική έχει και τον συντονισμό όλων αυτών των ενεργειών.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε Υπουργέ.

Η δεύτερη με αριθμό 161/22-9-2023 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας «ΠΑΣΟΚ- Κίνημα Αλλαγής» κ. Εμμανουήλ (Μανώλη) Χριστοδουλάκη προς τον Υπουργό Προστασίας του Πολίτη, με θέμα: «Πλήγμα στο αίσθημα ασφάλειας των πολιτών της Ανατολικής Αττικής από το περιστατικό σοβαρής εγκληματικότητας στην περιοχή της Αρτέμιδας», δεν θα συζητηθεί κατόπιν συνεννόησης.

Η έκτη με αριθμό 164/23-9-2023 επίκαιρη ερώτηση δεύτερου κύκλου του Βουλευτή Δράμας της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Αναστάσιου Νικολαΐδη προς τον Υπουργό Υγείας, με θέμα: «Έλλειψη ψυχιάτρου στο Κέντρο Ψυχικής Υγείας (ΚΨΥ) του Γενικού Νοσοκομείου Δράμας», δεν θα συζητηθεί κατόπιν συνεννόησης.

Η τέταρτη με αριθμό 169/25-9-2023 επίκαιρη ερώτηση δεύτερου κύκλου του Βουλευτή Β1΄ Βορείου Τομέα Αθηνών της Κοινοβουλευτικής Ομάδας «Σπαρτιάτες» κ. Χαράλαμπου Κατσιβαρδά προς τον Υπουργό Προστασίας του Πολίτη, με θέμα: «Απόπειρα ανθρωποκτονίας από τάγμα εφόδου αριστερών κατά του εβδομήντα ενός ετών Δικηγόρου Παρ’ Αρείω Πάγω Σωτηρίου Μεταξά στο Πεδίον του Άρεως την 14η-9-2023, λόγω ότι ανήκει ως οργανικό στέλεχος στο κόμμα Σπαρτιάτες», δεν θα συζητηθεί κατόπιν συνεννόησης.

Η ένατη με αριθμό 168/25-9-2023 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «ΠΑΣΟΚ-Κίνημα Αλλαγής» κ. Παύλου Γερουλάνου προς την Υπουργό Κοινωνικής Συνοχής και Οικογένειας με θέμα: «Αντιμετώπιση σεξουαλικής παρενόχλησης στον στενό και ευρύτερο δημόσιο τομέα», δεν θα συζητηθεί κατόπιν συνεννόησης.

Η πέμπτη με αριθμό 174/25-9-2023 επίκαιρη ερώτηση δεύτερου κύκλου της Βουλευτού Α΄ Ανατολικής Αττικής της Κοινοβουλευτικής Ομάδας «Πλεύση Ελευθερίας» κ. Ελένης Καραγεωργοπούλου προς τον Υπουργό Περιβάλλοντος και Ενέργειας, με θέμα: «Παράνομη εγκατάσταση φωτοβολταϊκών πάρκων στους ορεινούς όγκους της Λαυρεωτικής», δεν θα συζητηθεί κατόπιν συνεννόησης.

Η πρώτη με αριθμό 157/22-9-2023 επίκαιρη ερώτηση πρώτου κύκλου της Βουλευτού Α’ Θεσσαλονίκης της Κοινοβουλευτικής Ομάδας «ΣΥΡΙΖΑ-Προοδευτική Συμμαχία» κ. Αικατερίνης (Κατερίνας) Νοτοπούλου προς την Υπουργό Εσωτερικών, με θέμα: «Αποκλεισμός χιλιάδων παιδιών από τα Κέντρα Δημιουργικής Απασχόλησης Παιδιών (ΚΔΑΠ)», δεν θα συζητηθεί λόγω κωλύματος της Βουλευτού.

Απομένει η συζήτηση δύο ακόμα επικαίρων ερωτήσεων τις οποίες θα απαντήσει ο Υπουργός Ανάπτυξης κ. Σκρέκας.

Διακόπτουμε για λίγα λεπτά.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Γεώργιος Γεωργαντάς):** Επαναλαμβάνεται η διακοπείσα συνεδρίαση.

Θα συζητηθεί τώρα η έβδομη, με αριθμό 152/18-9-2023 επίκαιρη ερώτηση πρώτου κύκλου του Βουλευτή Επικρατείας της Κοινοβουλευτικής Ομάδας «Πλεύση Ελευθερίας» κ. Αλέξανδρου Καζαμία, προς τον Υπουργό Ανάπτυξης,με θέμα: «Η αισχροκέρδεια στα τρόφιμα στις πληγείσες περιοχές της Θεσσαλίας».

Θα απαντήσει ο Υπουργός Ανάπτυξης κ. Κωνσταντίνος Σκρέκας.

Κύριε συνάδελφε, έχετε τον λόγο για την πρωτολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, σύμφωνα με πολλά δημοσιεύματα του Τύπου, μετά από τις πρώτες πλημμύρες που προκάλεσε η κακοκαιρία «Ντάνιελ» στη Θεσσαλία, άρχισαν να εμφανίζονται εκτεταμένα κρούσματα αισχροκέρδειας και μαυραγοριτισμού.

Στις 12 Σεπτεμβρίου εκδώσατε υπουργική απόφαση με την οποία επιβάλατε έλεγχο τιμών για το εμφιαλωμένο νερό στη Θεσσαλία, στα δυόμισι ευρώ την εξάδα -δηλαδή αρκετά πάνω από την τιμή της αγοράς- και ανακοινώσατε υψηλά πρόστιμα, από 5.000 ευρώ μέχρι και 1.000.000 ευρώ για όσους παρανομήσουν.

Στις 17 Σεπτεμβρίου, όμως, η εφημερίδα «ΚΑΘΗΜΕΡΙΝΗ» δημοσίευσε ρεπορτάζ με μαρτυρίες κατοίκων της Λάρισας που έκαναν λόγο για υπερδιπλασιασμό στις τιμές της ντομάτας και των λαχανικών, ενώ στα Τρίκαλα και ιδίως στον Βόλο, όπου οι κάτοικοι σε πολλές περιοχές ακόμα δεν έχουν πόσιμο νερό, το εμφιαλωμένο νερό έφτασε τα 5 με 6 ευρώ η εξάδα.

Στη διάρκεια της επίσκεψής μας στη Λάρισα, στα μέσα Σεπτεμβρίου μαζί με την Επικεφαλής της Πλεύσης Ελευθερίας, διαπιστώσαμε κι εμείς ότι υπήρχαν σοβαρές ελλείψεις όπως είχα την ευκαιρία να επισημάνω σε προηγούμενη ομιλία μου στην Ολομέλεια. Τα φαινόμενα αυτά ήταν από νωρίς γνωστά στην Κυβέρνηση, αφού ο Πρωθυπουργός τόνισε σε συνέντευξή του στη ΔΕΘ ότι αν κάποιος πατήσει στην καταστροφή εκεί και αυξήσει τις τιμές, «θα τον βρούμε και θα τον τσακίσουμε», ενώ εσείς -την επόμενη ημέρα νομίζω- κάνατε ανάλογη δήλωση.

Ωστόσο, στις 19 Σεπτεμβρίου ανακοινώσατε ότι εντοπίστηκαν από τη ΔΙΜΕΑ τις τελευταίες ημέρες δεκατρείς παραβιάσεις κι έχουν επιβληθεί πρόστιμα ύψους 110.000 ευρώ που είχαν να κάνουν με την αισχροκέρδεια και το πλαφόν στην τιμή του νερού.

Και σας ερωτώ, κύριε Υπουργέ: Αν όπως δηλώσατε μετά από τις πρώτες πλημμύρες του Σεπτεμβρίου η Κυβέρνηση ήταν, πράγματι, αποφασισμένη να πατάξει όσους εμπόρους εκμεταλλεύονται την ανάγκη των πληγέντων από τις πλημμύρες, τότε γιατί υπήρξαν αρκετά κρούσματα αισχροκέρδειας στο νερό και στα τρόφιμα στη Θεσσαλία, όπως ανέφερε σύσσωμος ο τοπικός και ο εθνικός Τύπος;

Και δεύτερον, αντί για εκκλήσεις στους εμπόρους και ρητορικές απειλές από το Βήμα της ΔΕΘ, που προφανώς έχουν σκοπό να επηρεάσουν τους πολίτες επικοινωνιακά, γιατί δεν επιβλήθηκαν εξαρχής υψηλά πρόστιμα στη Θεσσαλία και δεν επιστρατεύτηκε η Αστυνομία για να αποτρέψει άμεσα τα απαράδεκτα φαινόμενα του μαυραγοριτισμού;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Κατ’ αρχάς, κύριε συνάδελφε, θα ήθελα να σας ευχαριστήσω για την ερώτησή σας γιατί μάς δίνετε την ευκαιρία να αναλύσουμε τι παρεμβάσεις έχουμε λάβει στην περιοχή της Θεσσαλίας για να αποτρέψουμε φαινόμενα αισχροκέρδειας, αλλά και να διασφαλίσουμε προσιτές τιμές προϊόντων στους καταναλωτές που εκεί έχουν πληγεί ιδιαίτερα από αυτό το έκτακτο καιρικό φαινόμενο, τον «Ντάνιελ», παρεμβάσεις οι οποίες -όπως θα δείτε παρακάτω- έχουν αποδώσει και μάλιστα, πολύ σημαντικά.

Τώρα, πράγματι είναι αλήθεια ότι υπήρξαν καταγγελίες τις αμέσως επόμενες ημέρες από την έλευση του φαινομένου της πλημμύρας, που ανέφεραν ότι το νερό -το οποίο είναι τόσο αναγκαίο ιδίως σε περιοχές όπου είχε διακοπεί η υδροδότηση- επωλείτο σε πολύ υψηλές τιμές και βεβαίως, υπήρξαν και εκτιμήσεις και αρκετές καταγγελίες ότι υπάρχουν οπωροκηπευτικά προϊόντα τα οποία πωλούνται σε πολύ ακριβές τιμές, σε ανατιμημένες τιμές, χωρίς. φυσικά. να πρέπει, επειδή κάποιοι –δυστυχώς- εκμεταλλεύονται αυτή την κατάσταση για να κερδοσκοπήσουν.

Πρέπει να σας πω ότι αμέσως, ως Κυβέρνηση, προχωρήσαμε σε μια σειρά από μέτρα:

Πρώτο μέτρο ήταν η επιβολή ανώτατης τιμής πώλησης –πλαφόν, δηλαδή- στο εμφιαλωμένο νερό, τη λεγόμενη διατίμηση. Όπως γνωρίζετε πολύ καλά, είναι πολλά χρόνια -πολλές δεκαετίες, θα έλεγα- που έχουμε να ακούσουμε τον όρο «διατίμηση», εφαρμογή διατίμησης στην Ελλάδα. Δεν διστάσαμε, όμως, να προχωρήσουμε σε αυτό το ισχυρό μέτρο ρύθμισης της αγοράς, πραγματικά, για να αποτρέψουμε αυτά τα φαινόμενα.

Εκτός, όμως, ότι επιβάλαμε μια ανώτατη τιμή πώλησης -και επαναλαμβάνω, ανώτατη τιμή πώλησης- γιατί τελικά η τιμή του νερού στην εν λόγω περιοχή πωλείται πολύ πιο χαμηλά σε οργανωμένο λιανεμπόριο -μάλιστα, πρόσφατα, οργανωμένες αλυσίδες και συγκεκριμένα οργανωμένη αλυσίδα, η οποία έγινε το παράδειγμα και για άλλες, πουλούσε την εξάδα το νερό 0,99 ευρώ, κάτω από 1 ευρώ την εξάδα το ενάμισι λίτρο- πέρα, λοιπόν, από τη διατίμηση προχωρήσαμε και σε ελέγχους σε δύο άξονες:

Ο πρώτος άξονας είχε να κάνει με τα συνεργεία της ΔΙΜΕΑ, τα οποία έχουν έδρα την Αθήνα και τα οποία μετέβησαν στην περιοχή εκεί και ξεκίνησαν ελέγχους και κατά δεύτερον, εστάλη επιστολή από τον διοικητή της ΔΙΜΕΑ στις κατά τόπους περιφερειακές διευθύνσεις εμπορίου των Περιφερειακών Ενοτήτων της Περιφέρειας Θεσσαλίας, ώστε και εκείνοι με τα δικά τους ελεγκτικά όργανα και με τους ελεγκτικούς μηχανισμούς να ξεκινήσουν ελέγχους και σε ό,τι αφορά τη διατίμηση αλλά και σε ό,τι αφορά την τιμοληψία στις λαϊκές αγορές -και όχι μόνο- για να διαπιστώσουμε αν οι τιμές των οπωροκηπευτικών προϊόντων έχουν ξεφύγει.

Πρέπει να σας πω ότι οι έλεγχοι αυτοί μέχρι τώρα έχουν αποδώσει ως εξής: Έχουν επιβληθεί σε έξι περιπτώσεις πρόστιμα 5.000 ευρώ -30.000 ευρώ συνολικά- σε επιχειρήσεις, μικρά καταστήματα, κυρίως, μεμονωμένα μίνι μάρκετ, μπακάλικα, τα οποία πουλούσαν πάνω από την οριζόμενη τιμή πώλησης το νερό το εμφιαλωμένο, σε έντεκα καταστήματα διαπιστώθηκαν παραβάσεις σε ό,τι αφορά τη μη αναγραφή σε πινακίδα ή άλλο μέσο πληροφόρησης σχετικά με την τιμή του προϊόντος εμφιαλωμένο νερό.

Επίσης, είχαμε και μία παράβαση -η οποία δεν είχε άμεση σχέση, βεβαίως, με την αισχροκέρδεια είχε έμμεσα-όπουκαταλογίστηκε πρόστιμο 100.000 ευρώ σε μία εταιρεία η οποία πουλούσε απομιμητικά προϊόντα, δηλαδή προϊόντα τα οποία είχαν σήμανση ενός επώνυμου brand, ενώ ήταν προϊόντα απομίμησης, δεν ήταν δηλαδή γνήσια προϊόντα.

Επίσης, είναι άλλες τέσσερις παραβάσεις για έλλειψη τιμής σε άλλα είδη πέρα από το νερό και μια παράβαση για έλλειψη πινακίδας ή άλλου μέσου πληροφόρησης με την επισήμανση κατεψυγμένα για ένα πωλούμενο είδος. Αυτό, βεβαίως, ήταν στο πλάι των ελέγχων για το νερό και για τα προϊόντα.

Για τα οπωροκηπευτικά πρέπει να σας πω ότι γίνονται τιμοληψίες. Δεν διαπιστώνονται μέχρι τώρα ανατιμήσεις οι οποίες να έχουν να κάνουν με την καταστροφή. Συγκεκριμένα για τις ντομάτες που αναφέρατε, εδώ έχω ένα παράδειγμα στις 25 Σεπτεμβρίου -πριν από μερικές μέρες- σε δεκαπέντε σημεία ελέγχου στη Μαγνησία, από 1,70 έως και 2,20 ευρώ το κιλό η ντομάτα κατηγορίας Α΄ και, βεβαίως, υπάρχει και μια σειρά προϊόντων. Αυτό θα σας το καταθέσω μετά για να δείτε πως γίνεται η τιμοληψία. Αντίστοιχα, στην Καρδίτσα, στα 2,5 ευρώ η ντομάτα στις 20 Σεπτεμβρίου, πέντε μέρες πριν. Δηλαδή δεν διαπιστώθηκε-τουλάχιστον την τρίτη και μετά μέρα που βγήκαν τα συνεργεία και έκαναν ελέγχους- οι τιμές των 3,5 ή 4,5 ή 5 ευρώ το κιλό η ντομάτα, οι οποίες αναφέρθηκαν σε διάφορα κανάλια. Βεβαίως αυτό δεν σημαίνει ότι εμείς έχουμε χαλαρούς ελέγχους. Οι έλεγχοι συνεχίζονται, αυστηροί και τα πρόστιμα επιβάλλονται.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο για τη δευτερολογία σας.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Υπουργέ.

Για τα στοιχεία αυτά δεν θέλω να εκμηδενίσω την προσπάθειά σας και είναι θετικό το γεγονός ότι υπάρχει κάποια βούληση εκ μέρους της Κυβέρνησης να πατάξει την αισχροκέρδεια. Έχετε, όμως, ένα κεντρικό ιδεολογικό πρόβλημα με αυτή την πολιτική. Εσείς αγαπάτε πολύ την αγορά. Όταν παρεμβαίνετε για να ελέγξετε τις τιμές έχετε ενοχές και οι ενοχές σας είναι ότι παρεμβαίνετε στους μηχανισμούς της αγοράς, κάνετε το κράτος να παρέμβει, επειδή προφανώς η αγορά δεν λειτουργεί όπως θα τη θέλατε και δεν λειτουργεί αξιοκρατικά. Στην πράξη, όμως, αυτές οι ενοχές που έχετε, σας κάνουν να επιβάλλετε ήπια πρόστιμα.

Τα πρόστιμα που μου αναφέρατε, 5.000 σε έξι περιπτώσεις, είναι το κατώτερο από αυτά που ανακοινώσατε. Λέτε στη ΔΕΘ -ο Πρωθυπουργός και εσείς μετά- ότι θα τους τσακίσετε. Τα πρόστιμα κυμαίνονται από 5.000 μέχρι 1.000.000 ευρώ και βάζετε το κατώτερο. Μια άλλη φορά δηλώσατε ότι υπήρξαν δεκατρείς περιπτώσεις στις οποίες επιβλήθηκαν πρόστιμα συνολικής αξίας 110.000 ευρώ. Πάλι φαίνεται ότι βάζετε χαμηλά πρόστιμα. Στη συνέντευξή σας την περασμένη παρασκευή στον «ΑΝΤ1» είπατε ότι βάζετε πρόστιμα τα οποία είναι διπλάσια του οφέλους που αποκομίζουν όσοι αισχροκερδούν. Λέτε μετά ότι θα είστε αμείλικτοι όσον αφορά αυτά, ότι είναι τεράστια αυτά τα πρόστιμα. Χρησιμοποιείτε μάλιστα και κάποιες εκφράσεις όπως «θα τους τσακίσουμε κανονικά», «θα πληρώσουν πανάκριβα». Θέλω να σας πω πως όταν παρκάρει κάποιος το αυτοκίνητο λάθος, το πρόστιμο είναι από 40 ευρώ μέχρι 150 ευρώ, για ένα πάρκινγκ το οποίο πιθανόν να στοιχίζει 2 ή 3 ευρώ, δηλαδή είναι εικοσαπλάσιο μέχρι και εβδομήντα φορές μεγαλύτερο. Η αισχροκέρδεια είναι κάτι πολύ πιο σοβαρό. Άμα επιβάλλετε διπλάσια πρόστιμα είναι σαν να τους χαϊδεύετε, είναι σαν να τους λέτε «πάρτε το ρίσκο, το πρόστιμο θα είναι μικρό».

Συνεπώς, νομίζω ότι στην περίπτωση της αισχροκέρδειας και του μαυραγοριτισμού στη Θεσσαλία θα πρέπει να τρίξετε πιο δυνατά τα δόντια, διότι τα πρόστιμα που βάζετε είναι περιορισμένα. Είναι προφανές ότι ηγείστε μιας υποστελεχωμένης υπηρεσίας. Παρά το γεγονός ότι ανακοινώνετε πάρα πολλούς ελέγχους -οι οποίοι ακούγονται εντυπωσιακά, άμα το κάνετε, σωρευτικά δεν έχετε αρκετό κόσμο να βγει έξω στον δρόμο να κάνει επιτήρηση και να επιβάλει τις τιμές που τα υπουργικά σας διατάγματα ορίζουν και κατά συνέπεια υπάρχει μια κρυφή ενθάρρυνση στις πληγείσες περιοχές στη Θεσσαλία να συνεχίζεται η αισχροκέρδεια. Γι’ αυτό αυτά τα φαινόμενα συνεχίζουν.

Πρόσφατα είπατε ότι αυτή η περίοδος παρήλθε κατά κάποιον τρόπο, ότι με τα μέτρα που λάβατε αυτά τα φαινόμενα μειώθηκαν. Κτηνοτρόφος -λέει η εφημερίδα «ΤΟ ΒΗΜΑ» χθες- που κατάφερε να σώσει κάποια από τα ζώα του, καταγγέλλει αισχροκέρδεια και διευκρινίζει ότι ενώ πριν λίγες μέρες για να ταΐσει αγόραζε μια μπάλα άχυρο για 15 ευρώ, τώρα του ζητούν 50 ευρώ και τα ρεπορτάζ συνεχίζονται.

Τι θα κάνετε επιτέλους για να μπορέσετε να πατάξετε αυτά τα φαινόμενα; Μήπως θα έπρεπε να πάτε σε πρόστιμα τα οποία είναι πολύ πάνω από το διπλάσιο; Μήπως θα έπρεπε να πάψετε να βάζετε το κατώτερο πρόστιμο το οποίο ορίζεται και να βάλετε πιο υψηλά πρόστιμα;

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Συνάδελφε πρέπει να σας πω ότι πολύ σωστά αναφέρατε ότι εμείς θέλουμε η αγορά να λειτουργεί και να λειτουργεί με κανόνες υγιούς ανταγωνισμού. Γι’ αυτό και δεν έχουμε κανέναν φόβο και κανέναν δισταγμό να επιβάλλουμε μέτρα και να προχωρήσουμε σε παρεμβάσεις ρύθμισης αγοράς, όταν βλέπουμε ότι αυτή δεν λειτουργεί σωστά. Άρα μακριά από εμάς αυτό το οποίο είπατε εσείς.

Από την άλλη πρέπει να σας πω ότι τα πρόστιμα τα οποία επιβλήθηκαν σε πολύ μεγάλη εταιρεία. Σε ό,τι αφορά την αισχροκέρδεια, για παράδειγμα -και θα ακολουθήσουν και άλλα αν βρεθούν παραβάτες, γιατί πρέπει να βρούμε παραβάτες, βεβαίως δεν μπορούμε να επιβάλλουμε πρόστιμα σε αυτούς που δεν έχουν παρανομήσει-, σε μεγάλη εταιρεία η οποία παρέβη τον νόμο επιβάλαμε 230.000 ευρώ πρόστιμο μετά από έλεγχο σε είδη τα οποία δεν είναι και τόσο ακριβά να τα αγοράσουμε στο ράφι, σε είδη από το καλάθι των μαθητών και με σχολικά είδη τα οποία και αυτά ήταν ένα σημαντικό τμήμα του εξόδου του οικογενειακού προϋπολογισμού τον μήνα που διανύουμε.

Τα πρόστιμα των 5.000 ευρώ που σας ανακοίνωσα τώρα για την περιοχή της Θεσσαλίας είναι πρόστιμα τα οποία επιβλήθηκαν σε μικρά καταστήματα μεμονωμένα, ψιλικά, μίνι μάρκετ, τα οποία πούλησαν -κακώς βεβαίως- το νερό σε υψηλότερη τιμή από το πλαφόν της διατίμησης. Σε ένα μικρό περίπτερο το να επιβληθεί ένα εκατομμύριο ευρώ πρόστιμο καταλαβαίνετε ότι και δεν θα το εισπράξουμε και θα κλείσει. Και τα 5.000 ευρώ πρόστιμο για ένα μικρό μαγαζί ή περίπτερο είναι ένα βαρύ πρόστιμο, το οποίο με πολύ μεγάλη δυσκολία θα μπορέσει να το αποπληρώσει. Άρα, αυτές οι παραβάσεις οι οποίες εντοπίστηκαν στη Θεσσαλία ήταν σε καταστήματα, κυρίως, μικρά τα οποία δεν εφαρμόζανε τον νόμο για τη διατίμηση σε ό,τι αφορά την τιμή πώλησης του νερού. Σας είπα ότι επιβάλαμε και ένα πρόστιμο -για παράδειγμα- 100.000 ευρώ, επειδή κάποιος πουλούσε απομιμητικά προϊόντα. Είναι ένα βαρύ πρόστιμο πάλι για μια επιχείρηση που ο τζίρος της μπορεί να μην ξεπερνάει πολλές φορές και αυτό το ποσό.

Από εκεί και πέρα να θυμίσω επίσης ότι μέσα στον Αύγουστο επιβάλαμε 5.500.000 ευρώ πρόστιμα σε πολύ μεγάλες επιχειρήσεις σε μερικά από αυτά. Επιβάλαμε πρόστιμα 2.500.000 ευρώ σε δύο, τρεις εταιρείες -αλυσίδες- πώλησης ηλεκτρονικών συσκευών για παραπλανητικές εκπτώσεις. Θα συνεχίσουμε -επαναλαμβάνω- να επιβάλλουμε πρόστιμα σε αυτούς που δεν τηρούν τον νόμο. Εμείς δεν είμαστε κατά των επιχειρήσεων, αλλά είμαστε κατά αυτών οι οποίοι παρανομούν, όσο μεγάλες και αν είναι αυτές οι εταιρείες. Γι’ αυτό είπαμε, είτε είναι μεγάλες εταιρείες είτε είναι πολυεθνικές είτε είναι μεγάλοι χονδρέμποροι είτε είναι μεγάλοι προμηθευτές εφόσον δεν τηρούν τον νόμο για την αισχροκέρδεια που έχει και η Κυβέρνησή μας ψηφίσει, θα υποστούν τις ποινές και όχι μόνο θα πληρώσουν το πρόστιμο και θα επιβληθεί το πρόστιμο αλλά θα ανακοινώσουμε και ποιες είναι αυτές οι εταιρείες, όπως το κάνουμε κάθε φορά -όπως έχετε διαπιστώσει- που επιβάλλουμε ένα τέτοιο πρόστιμο. Πολλές φορές η ανακοίνωση του προστίμου και η ανακοίνωση της εταιρείας η οποία δεν τηρεί τον νόμο μπορεί να έχει αποτελέσματα ακόμα πιο δυσβάσταχτα από το πρόστιμο αυτό καθαυτό.

Στη Θεσσαλία δεν κάναμε μόνο αυτά. Στη Θεσσαλία προχωρήσαμε και ζητήσαμε από τις οργανωμένες αλυσίδες, τις μεγάλες αλυσίδες και τους εμπορικούς συλλόγους να προχωρήσουν οι επιχειρήσεις σε εκπτώσεις, σε μειωμένες τιμές, είτε στα βασικά είδη ανάγκης είτε στα έπιπλα είτε στον ηλεκτρικό εξοπλισμό, στις ηλεκτρικές συσκευές, ώστε να μπορέσουν να αγοράσουν σε πιο χαμηλές τιμές οι άνθρωποι που έχουν πληγεί. Πετύχαμε τον σκοπό μας; Τον πετύχαμε. Σήμερα που μιλάμε για τέταρτη εβδομάδα η μια μετά την άλλη αλυσίδες τροφίμων, τα οργανωμένα σούπερ μάρκετ, ανακοινώνουν μειώσεις στις τιμές 20% οριζόντια.

Για τέσσερις εβδομάδες τα σούπερ μάρκετ της Θεσσαλίας πωλούν όλα τα προϊόντα πλην αλκοολούχα και τσιγάρα, μειωμένα κατά 20%, οριζόντια. Την πρώτη εβδομάδα είχαν αύξηση τζίρου 80%, που σημαίνει ότι και αυτό το μέτρο το οποίο εμείς το ζητήσαμε και ανταποκρίθηκαν οι αλυσίδες, βοήθησε τα νοικοκυριά, όχι μόνο αυτά που έχουν πληγεί άμεσα αλλά και αυτά που έχουν πληγεί έμμεσα, διότι εκεί συνολικά η οικονομική δραστηριότητα, όπως καταλαβαίνετε, έχει μειωθεί στην περιοχή και το ίδιο και μεγάλες αλυσίδες. Αλλά και τοπικά καταστήματα πώλησης ηλεκτρικών συσκευών ανακοινώνουν από 20% έως και 40% εκπτώσεις στις ηλεκτρικές συσκευές, πέρα και πάνω, βεβαίως, από τη στήριξη, από την αρωγή, από τις αποζημιώσεις που το κράτος έχει ξεκινήσει να αποδίδει σε αυτούς που έχουν πληγεί, που θα τους βοηθήσουν φυσικά. Η κρατική αρωγή, η κρατική επιχορήγηση, η αποζημίωση από την Κυβέρνηση σε συνδυασμό με τις μειωμένες τιμές από τα καταστήματα πώλησης αυτών των συσκευών θα δώσει τη δυνατότητα τελικά στα νοικοκυριά να αντικαταστήσουν την κατεστραμμένη οικοσυσκευή τους. Αυτά είναι πράγματα που κάνουμε.

Και, βεβαίως, μιλήσαμε και επικεντρωθήκαμε στη Θεσσαλία. Πρέπει να σας πω ότι τα μέτρα του ελέγχου της αγοράς, της τόνωσης του ανταγωνισμού αλλά και της στήριξης του εισοδήματος του νοικοκυριού για να αντιμετωπίσουμε τις πληθωριστικές πιέσεις, συνεχίζεται και η μάχη αυτή θα είναι διαρκής.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Θα συζητηθεί η δεύτερη με αριθμό 163/22-9-2023 επίκαιρη ερώτηση δεύτερου κύκλου του Βουλευτή Ηλείας της Κοινοβουλευτικής Ομάδας του ΠΑΣΟΚ - Κίνημα Αλλαγής κ. Μιχαήλ Κατρίνη προς τον Υπουργό Ανάπτυξης, με θέμα: «Πλημμύρα ανατιμήσεων οδηγεί σε αδιέξοδο χιλιάδες νοικοκυριά».

Στην επίκαιρη ερώτηση θα απαντήσει ο Υπουργός Ανάπτυξης κ. Κωνσταντίνος Σκρέκας.

Κύριε συνάδελφε, έχετε τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Όλες οι έρευνες κοινής γνώμης αποτυπώνουν ότι το νούμερο ένα πρόβλημα στην Ελλάδα σήμερα είναι η συνεχιζόμενη ακρίβεια και είναι φυσιολογικό να είναι έντονη η ανησυχία των πολιτών από μια ακρίβεια, η οποία διαρκώς αυξάνει και υποχρεώνει χιλιάδες νοικοκυριά, τα οποία δεν μπορούν να αντεπεξέλθουν πλέον στις υποχρεώσεις της καθημερινότητάς τους, να αφήνουν απλήρωτες άλλες υποχρεώσεις, όπως είναι οφειλές σε τράπεζες, σε εφορία, στον ΕΦΚΑ. Δεν είναι τυχαίο εξάλλου, το ιδιωτικό χρέος συνεχίζει να αυξάνεται και τα ληξιπρόθεσμα στην εφορία και αυτά είναι αυξημένα.

Παρά, λοιπόν, τα επικοινωνιακά τερτίπια της Κυβέρνησης για μάχη κατά της ακρίβειας, ο πληθωρισμός στα τρόφιμα συνεχίζει να είναι εδώ και δεκαοκτώ μήνες συνεχόμενους σε διψήφιο ποσοστό, ενώ και το επόμενο διάστημα αναμένονται και περαιτέρω αυξήσεις τιμών σε βασικά είδη διατροφής, το ξέρει πολύ καλά ο κύριος Υπουργός.

Εκτός όμως, από τις αυξήσεις στα τρόφιμα που μέσα σε μία διετία έχουν υπερβεί το 30% δεν είναι μόνο αυτό, γιατί την ίδια στιγμή έχουμε τις τιμές στα καύσιμα να έχουν πάρει την ανιούσα, με τη μέση πανελλαδική τιμή της αμόλυβδης να είναι πάνω από 2 ευρώ εδώ και αρκετές ημέρες, τα ενοίκια να έχουν επίσης αυξηθεί -θα πω μόνο ότι για τη φοιτητική στέγη σ’ έναν χρόνο έχουμε αύξηση που φτάνει το 20% από Σεπτέμβριο σε Σεπτέμβριο-, τα επιτόκια των δανείων έχουν ανέβει 450 μονάδες βάσεις -και εδώ θυμίζω τη δέσμευση του κ. Μητσοτάκη ότι θα καλύψει τους συνεπείς δανειολήπτες- με αποτέλεσμα, μόλις τρεις χιλιάδες πήραν επιδότηση για την αύξηση των επιτοκίων, βεβαίως τις καταχρηστικές χρεώσεις των τραπεζών, που συνεχίζουν να επιβαρύνουν όλα τα ελληνικά νοικοκυριά, ενώ επίκεινται και αυξήσεις στο κόστος τηλεπικοινωνιών, κάτι που δεν το λέμε εμείς αλλά ο Συνήγορος του Καταναλωτή με έκθεσή του που κατέθεσε στη Βουλή πριν από λίγες μέρες. Θυμίζω, κύριε Πρόεδρε, ότι το κόστος τηλεπικοινωνιών στην Ελλάδα είναι ήδη 67% υψηλότερο από το μέσο όρο της Ευρωζώνης και έρχονται και άλλες αυξήσεις, στις οποίες αντιδρά ο Συνήγορος του Καταναλωτή.

Η Κυβέρνηση αδυνατεί, είναι σαφές αυτό ό,τι και να λέει ο Υπουργός, να περιορίσει τις επιπτώσεις στην ακρίβεια, αδυνατεί να καταπολεμήσει την αισχροκέρδεια και πώς να το κάνει όταν οι έλεγχοι που κάνει είναι αποσπασματικοί και αναποτελεσματικοί και την ίδια στιγμή καταργεί και το μέτρο του Market Pass το οποίο θεωρητικά στήριζε τα πιο ευάλωτα νοικοκυριά.

Θέλω, λοιπόν, να ρωτήσω τον κύριο Υπουργό πέραν των όσων έχει νομοθετήσει, ποια μέτρα προτίθεται να λάβει ώστε να στηρίξει τη μεσαία τάξη και τα ευάλωτα νοικοκυριά, και τι μέτρα έχει αποφασίσει να εφαρμόσει ώστε επιτέλους να καταπολεμήσει την αισχροκέρδεια -και όχι ακρίβεια- που κυριαρχεί εδώ και έναν και πλέον χρόνο στην αγορά.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, έχετε τον λόγο για την πρωτολογία σας.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Ευχαριστώ, κύριε Πρόεδρε.

Κύριε συνάδελφε, ίσως αυτά που είπατε να είχαν μια μεγάλη δόση αλήθειας σε ό,τι αφορά την προσπάθεια της Κυβέρνησης και τη θέληση της Κυβέρνησης να αντιμετωπίσει την ακρίβεια και τις πληθωριστικές πιέσεις, αν δεν βλέπαμε ποια είναι τα αποτελέσματα των μέτρων που έχει λάβει η χώρα μας μέχρι τώρα για την αντιμετώπιση της ακρίβειας. Θα μου πει κάποιος -και θα αναφέρω εγώ αυτά τα μέτρα ποια είναι και τι αποτέλεσμα έχουν- πέρα και πάνω από όσα είναι αυτά τα μέτρα, πέρα και πάνω από τα αποτελέσματα είναι ικανοποιημένη σήμερα η Κυβέρνηση από τις τιμές στα προϊόντα; Φυσικά και όχι. Φυσικά και δεν είμαστε ικανοποιημένοι. Και φυσικά θα συνεχίσουμε να δίνουμε μάχη, ώστε όχι μόνο να αποκλιμακωθεί ο πληθωρισμός, όπως ήδη φαίνεται στη χώρα μας και μάλιστα με ρυθμό μεγαλύτερο από ότι στην υπόλοιπη Ευρώπη, αλλά ει δυνατόν να σταθεροποιηθούν οι τιμές και ακόμα αν μπορέσουμε να καταφέρουμε να μειωθούν κιόλας. Και γι’ αυτό τα μέτρα τα οποία θα σας αναφέρω, πραγματικά, έχουν σαν σκοπό την τόνωση του ανταγωνισμού, ώστε να μειωθούν οι τιμές. Διότι το μέτρο του κλειδώματος του πλαφόν, του περιθωρίου κέρδους σε επιχειρήσεις, πραγματικά, δίνει μία ασφάλεια ότι μια επιχείρηση δεν κερδοσκοπεί, ότι δεν βγάζει παραπάνω κέρδη φέτος το 2023 σε σχέση με το 2021, πριν ξεκινήσουν οι ανατιμήσεις. Αυτό δεν σημαίνει όμως ότι το προϊόν είναι φθηνότερο στο ράφι.

Εμείς, λοιπόν, θέλουμε όχι μόνο να κρατήσουμε σταθερές και προσιτές τιμές αλλά ει δυνατόν να μπορέσουμε σιγά, σιγά να δούμε και κάποια προϊόντα να αρχίσουν να μειώνουν τις τιμές τους στα ράφια. Είναι ελληνικό το φαινόμενο; Είναι πρόβλημα της Ελλάδας; Έχει αποτύχει η ελληνική Κυβέρνηση; Ερωτώ. Ποιος είναι ο πληθωρισμός στην Ελλάδα σε σχέση με τις υπόλοιπες είκοσι επτά χώρες της Ευρωζώνης; Είμαστε η χώρα με τον μεγαλύτερο πληθωρισμό; Είμαστε η χώρα με τον δεύτερο μεγαλύτερο πληθωρισμό; Είμαστε η χώρα που βρισκόμαστε στις δέκα πρώτες χώρες της Ευρώπης σε ό,τι αφορά τον πληθωρισμό; Ή είμαστε η χώρα που τα τελευταία στοιχεία της Ευρωπαϊκής Στατιστικής Υπηρεσίας αποδεικνύουν ότι είμαστε στις τρεις χώρες με τον πιο χαμηλό πληθωρισμό; Η Ελλάδα έχει 2,4% πληθωρισμό τον Σεπτέμβριο του 2023, μειώθηκε σε ετήσια βάση σε σχέση με τον Αύγουστο από το 3,5%. Είχαμε 3,5% συνολικό πληθωρισμό και τρόφιμα και μη τρόφιμα και ενέργεια και όλα τα προϊόντα τα οποία αγοράζει ο καταναλωτής και πέσαμε από το 3,5% στο 2,4%. Η Ισπανία που την παίρνετε ως παράδειγμα, τι πληθωρισμό είχε τον Αύγουστο και τι πληθωρισμό είχε το Σεπτέμβριο; Είχε 2,4% τον Αύγουστο και 3,2% τον Σεπτέμβριο σε ετήσια βάση. Σε ετήσια βάση η Ισπανία έχει 3,2% τον Σεπτέμβριο πληθωρισμό και η Ελλάδα έχει 2,4%. Δηλαδή έχουμε σχεδόν μια μονάδα χαμηλότερο πληθωρισμό. Αυτό σημαίνει ότι τα μέτρα της Κυβέρνησης απέτυχαν; Όχι. Σημαίνει ότι δεν είναι όμως, δυστυχώς, οι τιμές των προϊόντων προσιτές όσο θα θέλαμε για τα νοικοκυριά, ναι. Σημαίνει ότι πρέπει να κάνουμε ακόμη περισσότερα για τονώσουμε τον ανταγωνισμό, ναι. Σημαίνει ότι είναι ένα ευρωπαϊκό φαινόμενο και ένα παγκόσμιο φαινόμενο ο πληθωρισμός ο οποίος ταλανίζει και την Ελλάδα. Διότι όταν το πετρέλαιο φτάνει τα 100 δολάρια ή φλερτάρει με τα 100 δολάρια η τιμή Brent στο βαρέλι, τι μπορεί να κάνει η Ελλάδα σε ό,τι αφορά τις διεθνείς τιμές πετρελαίου; Λίγα πράγματα. Τι μπορεί να κάνει η χώρα σε ό,τι αφορά τις τιμές των διεθνώς εμπορεύσιμων προϊόντων, όπως είναι το λάδι; Να βάλουμε πλαφόν στον παραγωγό λαδιού; Εμείς έχουμε βάλει πλαφόν στο κέρδος. Εμείς σήμερα που μιλάμε, ελέγχουμε χιλιάδες κωδικούς σε προϊόντα τροφίμων μεγάλων εταιρειών συσκευασίας και τυποποίησης, για να ελέγξουμε αν πάνε να κερδοσκοπήσουν και αν έχουμε ευρήματα θα τα δούμε και θα ανακοινωθούν όπως ανακοινώνονται. Όπως ανακοινώθηκαν την προηγούμενη Παρασκευή σε μεγάλη βιομηχανία, πολυεθνική εταιρεία, πρόστιμα που είχαν να κάνουν με τα σχολικά είδη. Δεν διστάζουμε και τα ανακοινώνουμε και δεν θα διστάσουμε για κανέναν για να προστατεύσουμε τον καταναλωτή και να δουλέψει η αγορά με όρους ισότιμου και δίκαιου ανταγωνισμού.

Και, βεβαίως, θα σας πω και μια σειρά νέων παρεμβάσεων που έχουμε ψηφίσει τις οποίες δεν ψηφίσατε. Ο ΣΥΡΙΖΑ δεν καταψήφισε, δήλωσε «παρών», γιατί είπε μήπως και πιάσουν τόπο αυτά τα μέτρα και έχουν ένα καλό αποτέλεσμα και δεν τα καταψήφισαν. Ο ΣΥΡΙΖΑ δεν καταψήφισε τα τελευταία μέτρα.

**ΜΙΧΑΗΛ ΚΑΤΡΙΝΗΣ:** «Παρών» ψηφίσαμε.

**ΠΡΟΕΔΡΕΥΩΝ (Γεώργιος Γεωργαντάς):** Στη δευτερολογία σας, παρακαλώ.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Το αντίστροφο έγινε. Εσείς ψηφίσατε «παρών», αλλά πιστεύετε στα μέτρα. Άρα πιστεύετε, αφού δεν καταψηφίσατε.

Οπότε, να δούμε λίγο και τα μέτρα αυτά, γιατί εμείς προσπαθούμε και λαμβάνουμε καινοτόμα μέτρα σε επίπεδο Ευρώπης, για να αντιμετωπίσουμε τις πληθωριστικές πιέσεις.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, έχετε τον λόγο για τη δευτερολογία σας

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Ο Υπουργός αρέσκεται να αναφέρει νούμερα. Βεβαίως, θα έχει πολύ ενδιαφέρον αν μπορούσε να κάνει αναδρομή και να υπολογίσει σωρευτικά τον πληθωρισμό, από τον Σεπτέμβρη του 2021 μέχρι σήμερα, όχι μόνο τη στιγμιαία μείωση, αλλά συνολικά την πορεία των τιμών και του πληθωρισμού, τα τελευταία δύο χρόνια, για να δούμε και να έχουμε μια συνολική εικόνα της χώρας σε σχέση με τις άλλες χώρες της Ευρωζώνης.

Βεβαίως, κύριε Πρόεδρε, η Κυβέρνηση, επειδή προσπαθεί να καλύψει την ανεπάρκειά της στον τομέα της καταπολέμησης της ακρίβειας, δυστυχώς, αρέσκεται στο να καλλιεργεί μύθους και να λέει ψέματα. Αυτή είναι η πραγματικότητα.

Ψέμα πρώτο: Λέει η Κυβέρνηση ότι η ακρίβεια είναι εισαγόμενη. Κι εγώ να το δεχτώ ότι για τα καύσιμα είναι όντως πολύ περιορισμένη η δυνατότητα να παρέμβουμε.

Πάμε στα είδη διατροφής, στα τρόφιμα. Οι τιμές σε φρούτα και λαχανικά -εγχώρια, όχι εισαγόμενα- αυξάνονται με ταχύτερο ρυθμό φέτος σε σχέση με πέρυσι, ενώ το κόστος παραγωγής έχει μειωθεί φέτος σε σχέση με πέρυσι. Εδώ, λοιπόν, μιλάμε για αισχροκέρδεια και όχι για εισαγόμενη κρίση.

Και έρχεται το δεύτερο ψέμα, ότι η Κυβέρνηση κάνει ελέγχους, ότι επιβάλλει πρόστιμα και έχει πατάξει την αισχροκέρδεια. Αναρωτιέμαι, λοιπόν, εγώ: Όταν αυτή τη στιγμή ο πονοκέφαλος του κάθε νοικοκυριού είναι τα βασικά είδη διατροφής, είναι δυνατόν να πιστέψει κάποιος ότι τον Ιούλιο και τον Αύγουστο, ενώ έχουν αυξηθεί οι τιμές στα τρόφιμα -και μάλιστα ακολούθησαν και αντίστροφη πορεία σε σχέση με τις ευρωπαϊκές χώρες- δεν έχει επιβληθεί ούτε ένα πρόστιμο σε αλυσίδα σουπερμάρκετ για αισχροκέρδεια στα τρόφιμα;

Μάλιστα, ο Υπουργός τους συνάντησε προχθές, για να τους ενημερώσει ότι προτίθεται να νομοθετήσει το μέτρο για τη μείωση τιμής, δεν αναρωτιέται και ο ίδιος πώς είναι δυνατόν να μην έχει επιβληθεί ένα πρόστιμο για αιχροκέρδεια;

Επίσης, η Κυβέρνηση εδώ και ενάμιση χρόνο λέει ότι κάνει ελέγχους και αποδεικνύεται ότι έχει μόλις ογδόντα τρεις υπαλλήλους στη ΔΙΜΕΑ. Πρόσφατα ο Υπουργός κ. Σκρέκας έκανε πρόσκληση για να πάρει άλλους εξήντα δύο. Άρα ογδόντα τρεις υπάλληλοι για να ελέγξουν την αισχροκέρδεια σε όλη τη χώρα, η οποία μαίνεται εδώ και έναν χρόνο και τώρα κατάλαβε η Κυβέρνηση ότι θέλει τουλάχιστον άλλους τόσους και έκανε πρόσκληση για να τους αποσπάσει.

Ψέμα τρίτο: Η Κυβέρνηση λέει ότι έχει εφαρμόσει αποτελεσματικά μέτρα. Πολύ ωραία. Εφάρμοσε, λοιπόν, το «καλάθι του νοικοκυριού» τον Νοέμβριο του 2022. Ο πληθωρισμός στα τρόφιμα αυξήθηκε και τον Δεκέμβριο και τον Γενάρη και από τον Απρίλιο μέχρι και τον Ιούλιο. Τον Σεπτέμβριο η Ελλάδα έχει τη μεγαλύτερη σε μηνιαία βάση αύξηση στον εναρμονισμένο δείκτη τιμών καταναλωτή στην Ευρωζώνη, με όλα αυτά τα μέτρα που είχε εφαρμόσει. Οι αυξήσεις στα φρούτα και τα λαχανικά είναι στο 25%, ενώ το λάδι πλέον είναι απλησίαστο.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θέλω λίγο χρόνο, κύριε Πρόεδρε, γιατί το θέμα είναι πολύ σοβαρό.

Ξέρει πολύ καλά ο κύριος Υπουργός ότι αναμένονται σημαντικές αυξήσεις σε αρκετά βασικά είδη διατροφής το επόμενο διάστημα -το είχε προαναγγείλει η βιομηχανία τροφίμων- όσον αφορά το περιθώριο κέρδους. Όσο δεν επιβάλλονται πρόστιμα για αισχροκέρδεια, το μέτρο αυτό είναι αναποτελεσματικό, κύριε Υπουργέ. Αυτό το λέει η πραγματικότητα, δεν το λέμε εμείς. Εκτός και δεν υπάρχει αισχροκέρδεια. Εκτός και θεωρείτε την αύξηση 30% μέσα σε δύο χρόνια φυσιολογική.

Τέταρτο ψέμα: Λέει η Κυβέρνηση «δεν εφαρμόζουμε μείωση του ΦΠΑ στα βασικά είδη διατροφής, γιατί αυτό το μέτρο θα αποτύχει γιατί έχει αποτύχει σε άλλες χώρες που έχει εφαρμοστεί», ενώ το εφαρμόζετε σε διάφορες υπηρεσίες και προϊόντα, όπως είναι ο καφές και διάφορες άλλες παροχές.

Πάμε να δούμε, λοιπόν, πολύ σύντομα στην Κύπρο. Εφαρμόστηκε στο 75% των προϊόντων και είχαμε ή τις ίδιες ή χαμηλότερες τιμές. Δηλαδή, οι πολίτες μετά από πέντε μήνες αγόρασαν το προϊόν στην ίδια ή χαμηλότερη τιμή. Πείτε μου εσείς ένα προϊόν το οποίο αυτή τη στιγμή πωλείται σε χαμηλότερη τιμή μετά την εφαρμογή του μέτρου σας. Κανένα.

Στην Ισπανία το ίδιο. Μειώθηκε ο πληθωρισμός τροφίμων από το 16% στο 10,7%, σε έξι μήνες και στην Πορτογαλία που εφάρμοσε μείωση του ΦΠΑ και ταυτόχρονα συμφωνία κυβέρνησης -εταιρειών λιανικής- αγροτών για πάγωμα τιμών.

Αλήθεια, στα σουπερμάρκετ, που είδατε προχθές τους ιδιοκτήτες, τους είπατε να κάνουν συμφωνία και να παγώσουν τις τιμές, όπως έγινε στην Πορτογαλία, όπως έγινε στην Πολωνία, όπου ο μηδενικός συντελεστής ΦΠΑ οδηγεί σε 1,3 δισεκατομμύριο ελάφρυνση των καταναλωτών; Και βέβαια με την αγοραστική δύναμη της χώρας να είναι τριάντα δύο μονάδες μικρότερη από τον ευρωπαϊκό μέσο όρο.

Πέμπτο ψέμα, λέγατε μέχρι πρότινος, και έχει σημασία αυτό, κύριε Πρόεδρε, ότι διατηρείτε ψηλά τον ΦΠΑ γιατί μέρος των εσόδων το επιστρέφετε ως μέρισμα στα αδύναμα νοικοκυριά. Και αυτό είχε μια λογική. Πάμε, λοιπόν, στο πρώτο οκτάμηνο του 2023 που είχαμε 865 εκατομμύρια επιπλέον έσοδα από ΦΠΑ και ειδικούς φόρους και έρχεστε και καταργείτε το Market Pass.

Έκτο και τελευταίο ψέμα, καταπολεμάτε, λέτε, την ακρίβεια με αυξήσεις των μισθών και μείωση της φορολογίας. Σήμερα η εφημερίδα «ΤΑ ΝΕΑ» δείχνει μια έρευνα που συγκρίνει την Ελλάδα και την Πορτογαλία, και οι δύο χώρες εφάρμοσαν μνημόνια, σε προβολή εικοσαετίας βέβαια, και δείχνει ότι η αγοραστική δύναμη της Ελλάδας μειώθηκε 18%, ενώ της Πορτογαλίας αυξήθηκε 7%.

Κύριε Πρόεδρε, είναι σαφές ότι η Κυβέρνηση, παρά το επικοινωνιακό κρεσέντο, δεν έχει ούτε τη βούληση, αλλά ούτε το πιστεύει κιόλας ότι πρέπει να καταπολεμήσει την ακρίβεια γι’ αυτό ακριβώς, και τελειώνω με αυτό, δεν έχει στελεχώσει και την Επιτροπή Ανταγωνισμού, την οποία ενώ νομοθέτησε την ενίσχυσή της εδώ και δύο χρόνια, αυτή παραμένει με ελλειμματικό προσωπικό, παρά τις εκκλήσεις του προέδρου της.

Άρα, εδώ και τώρα, κύριε Υπουργέ, θα πρέπει να αναθεωρήσετε την πολιτική σας γιατί οι αυξήσεις που επίκεινται θα επιδεινώσουν ακόμα περισσότερο την κατάσταση για το μέσο νοικοκυριό και, όπως καταλαβαίνετε, η κατάσταση θα είναι μη ανεκτή για την πλειοψηφία των Ελλήνων πολιτών.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Υπουργέ, θα έχετε την άνεση του χρόνου να απαντήσετε στα θέματα που τέθηκαν.

**ΚΩΝΣΤΑΝΤΙΝΟΣ ΣΚΡΕΚΑΣ (Υπουργός Ανάπτυξης):** Κύριε συνάδελφε, μού κάνει εντύπωση πως σ΄ αυτή την Αίθουσα αναφέρετε και φέρνετε ως θετικά παραδείγματα αυτά τα οποία εφαρμόζουν οι άλλες χώρες, ακόμα και αν αυτά που εφαρμόζουν είναι πολύ χειρότερα από αυτά που εφαρμόζουμε εμείς.

Κάποτε υπήρχε μια διαφήμιση με τον εισαγόμενο. Δεν ξέρω αν τη θυμάστε κι εγώ ήμουν αρκετά μικρός σε ηλικία. Ήταν ένας στον οποίο άρεσε να αγοράζει μόνο εισαγόμενα προϊόντα. Εσείς αγοράζετε και θέλετε μόνο εισαγόμενα μέτρα. Δεν σας αρέσουν τα εγχώρια μέτρα τιθάσευσης του πληθωρισμού. Θέλετε μόνο να εισάγουμε μέτρα από το εξωτερικό.

Τι είπατε μόλις τώρα; Μας εγκαλέσατε γιατί δεν συναντήσαμε τα σουπερμάρκετ και τους προμηθευτές για να ζητήσουμε να μπουν σταθερές τιμές. Μα, εμείς κύριε συνάδελφε, συναντήσαμε τα σουπερμάρκετ και τους προμηθευτές και τους ζητάμε να μειώσουν τις τιμές, όχι να τις κρατήσουν σταθερές. Δεν σας αρέσει δηλαδή να μειώσουμε τις τιμές στο ράφι 5% για τουλάχιστον έξι μήνες όπως περιλαμβάνεται στη διάταξη που ψηφίσαμε, αλλά σας αρέσει αυτό που έκανε η Πορτογαλία ή η Ισπανία ή δεν ξέρω ποιος άλλος που φώναξαν τα σουπερμάρκετ και τους είπαν να κρατήσουν σταθερές τις τιμές. Γι’ αυτό λέω ότι εσείς αγαπάτε ιδιαίτερα τα εισαγόμενα μέτρα, ακόμα και αν αυτά είναι χειρότερα.

Ξέρετε, αυτό συμβαίνει πολλές φορές ενίοτε και με τα προϊόντα. Κάποιοι αγοράζουν εισαγόμενα προϊόντα και εισαγόμενα τρόφιμα και δεν αγοράζουν τα ελληνικά ποιοτικά προϊόντα τα οποία παράγουμε στη χώρα μας. Θέλει λίγο προσοχή, λοιπόν, σε αυτό.

Είναι η Ελλάδα πιο ακριβή χώρα για παράδειγμα από μια άλλη αγροτική επίσης χώρα; Ή άλλον να το πω πιο σωστά, καθώς αγροτική είναι μια χώρα με μεγάλη αγροτική παραγωγή, όπως είναι η Ισπανία. Ποιες είναι εκεί οι τιμές των οπωροκηπευτικών προϊόντων χονδρικής ή λιανικής και ποιες είναι στην Ελλάδα;

Εμείς κάθε μέρα τα παρακολουθούμε αυτά, κύριε συνάδελφε, γιατί πραγματικά θέλουμε να αποτρέψουμε φαινόμενα αισχροκέρδειας στη γέννησή τους, πριν ακόμα γεννηθούν, πριν ξεκινήσουν. Σχετικά με τη Βαρκελώνη: Παρακολουθούμε κάθε μέρα τις τιμές και σε εβδομαδιαία βάση βγάζουμε τις αναφορές μας. Πριν από έναν μήνα είχαμε δεκαέξι οπωροκηπευτικά προϊόντα λίγο πιο ακριβά από τη Βαρκελώνη και δώδεκα πιο φτηνά. Φτάσαμε την τελευταία εβδομάδα να έχουμε δεκαεννιά οπωροκηπευτικά προϊόντα, φρούτα και λαχανικά, πιο ακριβά από την Αθήνα, από τη δική μας λαχαναγορά, και έντεκα πιο φθηνά.

Βλέπετε ότι η προσπάθεια να χτυπήσουμε την ακρίβεια, να χτυπήσουμε την κερδοσκοπία μέσα από ελέγχους που λέτε ότι δε γίνονται -και θα σας πω για το προσωπικό- πιάνει τόπο, γιατί έχουμε στείλει επιστολές, έχουμε στείλει τη ΔΙΜΕΑ, έχουμε στείλει τους ελεγκτές, λαμβάνουν τα στοιχεία και γίνονται οι συγκρίσεις.

Και βεβαίως, ανησυχεί και προβληματίζεται και φοβάται εκείνος που πάει να εκμεταλλευτεί αυτή τη συγκυρία για να κερδίσει έστω και ένα λεπτό του ευρώ παραπάνω από ότι το 2021. Και αυτό επαναλαμβάνεται. Μας κατηγορείτε ότι δεν υπάρχουν έλεγχοι όταν και υπάρχουν έλεγχοι, όταν και επιβάλλονται πρόστιμα και όταν ανακοινώνονται και τα πρόστιμα και οι έλεγχοι, αλλά και οι εταιρείες που παρανομούν. Και ρωτάω: Ποιος λέει ψέματα; Εμείς που επιβάλλουμε πρόστιμα και τα ανακοινώνουμε ή εσείς που λέτε ότι δεν επιβάλλονται πρόστιμα;

Τώρα θα αναφερθώ στο προσωπικό. Η ΔΙΜΕΑ δεν υπήρχε. Η ΔΙΜΕΑ δημιουργήθηκε σ’ αυτή την Κυβέρνηση. Έχουμε σχεδόν εκατό ελεγκτές, ογδόντα τρεις ελεγκτές και για το πεδίο, αλλά και χρήστες ηλεκτρονικών εφαρμογών που συλλέγουν χιλιάδες τιμές κωδικών σε ημερήσια βάση και κάνουν συγκρίσεις και υπάρχουν εφαρμογές που σου δίνουν αν έχουν μεταβολές οι τιμές ή όχι και πας επικεντρωμένα και κάνεις ελέγχους. Δηλαδή, τι θα πάρουμε δύο χιλιάδες ελεγκτές, να βάλουμε και έναν χωροφύλακα, να βάλουμε και έναν ελεγκτή σε κάθε επιχείρηση, όταν μπορείς να εκμεταλλευτείς και να αξιοποιήσεις ηλεκτρονικά μέσα και ηλεκτρονικές εφαρμογές, αλλά και επικεντρωμένους ελέγχους με ανάλυση ρίσκου για να πιάσεις και να πας κατευθείαν στην πηγή του προβλήματος; Αυτό είναι αποτελεσματικός μηχανισμός και αποτελεσματικοί ελεγκτικοί μηχανισμοί. Δεν είναι να έχουμε δύο χιλιάδες ελεγκτές, οι οποίοι θα γυρνάνε και τελικά τα αποτελέσματα μπορεί να είναι και πενιχρά.

Και έχετε πει ξανά για την Επιτροπή Ανταγωνισμού. Ογδόντα άτομα η ΔΙΜΕΑ και έχει ρίξει 5,5 εκατομμύρια πρόστιμα σε ένα μήνα και περιμένουμε και από όλες τις ανεξάρτητες αρχές να κάνουν τη δουλειά τους. Δεν υπάρχει δικαιολογία πια. Είναι περιορισμένο το προσωπικό στο δημόσιο. Είναι μια πραγματικότητα. Είναι μια αλήθεια. Δηλαδή, τι θα κάνουμε; Θα παραλύσει το δημόσιο, επειδή αργούν πολύ οι προσλήψεις από το ΑΣΕΠ ή θα αξιοποιήσουμε το δυναμικό που έχουμε, το καλό δυναμικό και θα το ενισχύσουμε με ηλεκτρονικά μέσα, με τη σύγχρονη τεχνολογία για να μπορέσει να αποδώσει και να κάνει τη δουλειά του; Και πώς είναι δυνατόν να έχουμε καλύτερες επιδόσεις στη χώρα τώρα που έχουμε λιγότερους δημοσίους υπαλλήλους ίσως ή ελεγκτές που είχαμε τις προηγούμενες δεκαετίες και έχουμε μεγαλύτερη ανάπτυξη;

Δεν είναι θέμα αριθμητικού μεγέθους μόνο, κύριε συνάδελφε, είναι και πόσο κάνεις σωστά τη δουλειά, πόσο επικεντρωμένα την κάνεις και πόσο δουλεύουν οι άνθρωποι. Και αυτή τη στιγμή σε αυτή τη δουλειά δουλεύουν, 5,5 εκατομμύρια ευρώ πρόστιμα σε ένα μήνα. Και θα δούμε και τους επόμενους μήνες τι γίνεται με τους ελέγχους. Βεβαίως, όσο προσαρμόζεται η αγορά στο νόμο θα μειωθούν φυσικά και τα ευρήματα και θα μειωθούν κι αυτοί που παρανομούν, όπως καταλαβαίνετε.

Πώς θα αντιμετωπίσουμε εμείς τελικά την ακρίβεια; Σας είπαμε. Πρώτον, τόνωση εισοδήματος. Αυξάνονται τα εισοδήματα; Ανακοινώσαμε αυξήσεις στους δημόσιους υπαλλήλους από 1-1-24, ξεπαγώνουν μετά από δέκα χρόνια. Αυξήσαμε τις συντάξεις, είχαν παγώσει, επίσης, για δέκα χρόνια. Μειώσαμε μια σειρά από άμεσους φόρους και οι άμεσοι φόροι όταν μειώνονται, ο ΕΝΦΙΑ, οι ασφαλιστικές εισφορές και μια σειρά άλλων φόρων, κατευθείαν βοηθάνε το νοικοκυριό και αυξάνεται το διαθέσιμο εισόδημα του νοικοκυριού, γιατί είναι ένας φόρος που δεν μπορεί να γλιτώσεις.

Άρα κάνουμε μια σειρά πραγμάτων για να τονώσουμε και να αυξήσουμε το εισόδημα. Οικονομική ανάπτυξη. Κατατίθεται ο προϋπολογισμός. Μιλάμε στον προϋπολογισμό για μια ανάπτυξη που θα προσεγγίζει το 3%, τέσσερις και πέντε φορές παραπάνω από τη μέση ανάπτυξη της Ευρωζώνης, πέντε και έξι φορές παραπάνω από την ανάπτυξη της γερμανικής οικονομίας. Ποια; Η Ελλάδα, που ήταν το μαύρο πρόβατο πριν μερικά χρόνια, που μας έδειχναν με το δάχτυλο. Τώρα μας δείχνουν και λένε ότι έγινε οικονομικό θαύμα η Ελλάδα. Αυτά γράφονται στο διεθνή Τύπο. Άρα η Ελλάδα μπορεί και αυτό κάνουμε εμείς ως Κυβέρνηση.

Δεύτερον, ελέγχους για την αισχροκέρδεια. Θα συνεχίσουμε, σας το λέμε και θα το βλέπετε να ελέγχουμε και όποιος παρανομεί θα το πληρώσει ακριβά.

Και τρίτον, μέτρα τόνωσης του ανταγωνισμού. Και το «καλάθι του νοικοκυριού», όπως και το «καλάθι των μαθητών» βοήθησαν, ώστε τα νοικοκυριά να έχουν πρόσβαση σε προϊόντα, τα οποία είναι απαραίτητα για την καθημερινότητά τους σε προσιτές τιμές. Και ένα νέο μέτρο, όποιοι μειώσουν τα προϊόντα τους στο ράφι, όποιοι προμηθευτές μειώσουν τουλάχιστον 5% και για τουλάχιστον έξι μήνες θα σηματοδοτηθούν με ένα ειδικό ταμπελάκι, το οποίο θα τοποθετηθεί κάθετο στα ράφια των σουπερμάρκετ και έτσι όταν ο πολίτης εισέρχεται στον διάδρομο του σουπερμάρκετ θα μπορεί με μια ματιά να βλέπει ποιοι είναι οι κύριοι προμηθευτές που σέβονται τα νοικοκυριά και που προχωρούν όχι σε σταθεροποίηση, αλλά σε μείωση των τιμών των προϊόντων τους για τουλάχιστον έξι μήνες και τουλάχιστον 5%.

Έτσι εμείς προσπαθούμε να αντιμετωπίσουμε την ακρίβεια και νομίζω ότι τα μέτρα μας τελικά θα αποδώσουν πολύ περισσότερο, όπως και αποδίδουν και από τα μέτρα που έχει λάβει η Γαλλία, η Ισπανία, η Πορτογαλία και ένα σωρό άλλες χώρες που εσείς έχετε σαν φωτεινό παράδειγμα.

Σας ευχαριστούμε.

(Θόρυβος στην Αίθουσα)

**ΠΡΟΕΔΡΕΥΩΝ (Γεώργιος Γεωργαντάς):** Επέτρεψα σήμερα στην τελευταία επίκαιρη ερώτηση και τον ερωτώντα Βουλευτή και τον Υπουργό να απαντήσουν πέραν του προβλεπόμενου χρόνου, γιατί το ζήτημα του πληθωρισμού νομίζω ότι ενδιαφέρει όλους και άλλωστε ήταν η τελευταία επίκαιρη ερώτηση. Βέβαια, δίνω πάντα την άνεση να απαντηθούν όλες οι ερωτήσεις στον χρόνο που πρέπει. Εδώ υπήρχε η μεγαλύτερη δυνατότητα, γιατί ήταν η τελευταία ερώτηση.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 17.36΄ λύεται η συνεδρίαση για αύριο, ημέρα Τρίτη 3 Οκτωβρίου 2023 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**